ކުށުން ދުރުހެލިކުރުވުމަށް ޏ. އަތޮޅު ތައުލީމީ މަރުކަޒުގެ ދަރިވަރުންނަށް މައުލޫމާތުދީފި\nބުދަ ،20 ޖެނުއަރީ 2021 / 13:06\nސްކޫލްތަކުގެ ދަރިވަރުން ކުށުން ދުރުހެލިކުރުވައި ހޭލުންތެރި ކުރުވުމަށް ފުލުހުން ކުރަމުންދާ މަސައްކަތްތަކުގެ ތެރެއިން ޏ. އަތޮޅު ތައުލީމީ މަރުކަޒުގެ ދަރިވަރުންނަށް މައުލޫމާތު ދިނުމުގެ ޕްރޮގްރާމެއް ފުވައްމުލައް ސިޓީ ޕޮލިސް ސްޓޭޝަނުން ކުރިއަށް ގެންގޮސްފިއެވެ.\nމިހިނގާ ޖަނަވަރީ މަހުގެ 18 ވަނަ ދުވަހު އެ ސްކޫލްގެ ގްރޭޑް7އަދި 8 ގެ ދަރިވަރުންނަށް ކުރިއަށް ގެންދިޔަ އެ ޕްރޮގްރާމްގައި ކުޑަކުދިންނަށް ލިބޭ އަނިޔާތަކާއި އެ އަނިޔާތަކުން ރައްކާތެރިވުމާ އަދި ކުށުގެ ވެށިން ދަރިވަރުން ދުރުހެލިކުރުވުމަށް ދަރިވަރުންގެ އުމުރާ ގުޅޭގޮތަށް މައުލޫތު ދީފައިވެއެވެ.\nއެގޮތުން ސްކޫލު މާހައުލާއި އެހެނިހެން ގޮތްގޮތުން މީހެއްގެ ނުވަތަ ބައެއްގެ ފަރާތުން ދަރިވަރުންނަށް ލިބޭ ޖިސްމާނީ އަނިޔާއާއި ނަފްސާނީ އަނިޔާއަކީ ކޮބައިކަން ބުނެދީފައިވެއެވެ. އަދި އެފަދަ އަނިޔާއެއް ލިބެމުންދާނަމަ އެކަން ސިއްރުނުކޮށް އިތުބާރު ކުރެވޭ މީހަކާ ހިއްސާކުރާނެ ގޮތްތައް ބުނެދީފައިވެއެވެ. އަދި އެކަމުން ސަލާމަތްވެ ރައްކާތެރިވުމަށް ކުރެވިދާނެ ކަންކަން ބުނެދީފައިވެއެވެ.\nއޭގެ އިތުރުން، އިންޓަނެޓުގެ ޒަރީއާއިން ކުރިމަތިވާ ނޭދެވޭ ކަންކަމުގެ މައުލޫމާތު ދީފައިވެއެވެ. އަދި ސައިބަރ ބުލީންއަކީ ކޮބައިކަމާއި އެފަދަ ކަމެއް ދިމާވެއްޖެނަމަ ބެލެނިވެރިންނާ ގުޅިގެން ހައްލުކުރާނެ ގޮތްތައް ބުނެދީފައިވެއެވެ. އަދި ސައިބަރ ބުލީގެ ޝިކާރައަކަށްވެއްޖެނަމަ އެކަމުން ސަލާމަތްވުމަށް އެހެން މީހުންގެ އެހީތެރިކަން ހޯދާނެ ގޮތުގެ މައުލޫމާތު ދީފައިވެއެވެ. އަދި ސޯޝަލް މީޑިއާގެ ހުރި ފައިދާތަކާއި ގެއްލުންތައް ދަރިވަރުންނަށް ބުނެދީފައިވެއެވެ.\nއަދިވެސް އޭގެ އިތުރުން، އާންމު ތަންތަނުގައި އުޅޭއިރު ސަމާލުކަން ދޭންވީ ކަންކަމާ ގުޅޭގޮތުން މައުލޫމާތު ދީފައިވެއެވެ. އަދި މަގުމަތީގައި ހިނގާބިނގާވެ އުޅުމުގައާއި ބައިސްކަލު ދުއްވުމުގައި ސަމާލުކަންދޭންވީ ކަންކަމާ ގުޅޭގޮތުން މައުލޫމާތު ދީފައިވެއެވެ. އެގޮތުން ދެ ކުދިން އަރައިގެން ބައިސްކަލު ނުދުއްވުމަށާއި ރޭގަނޑު ބައިސްކަލު ދުއްވާނަމަ ބައްތި ދިއްލައިގެން ދުއްވުމަށް ނަސޭހަތްތެރިވެފައިވެއެވެ.\nޏ. އަތޮޅު ތައުލީމީ މަރުކަޒުގެ އެދުމުގެ މަތިން ކުރިއަށް ގެންދިޔަ އެ ޕްރޮގްރާމްގައި ޖުމްލަ 90 ދަރިވަރުން ބައިވެރިވިއެވެ.


Amla Nuvatha Indian Gooseberryge Faidha - TrendingRED\nއާމްލާ ނުވަތަ އިންޑިއަން ގޫސްބެރީގެ ފައިދާ\n1 ނޮވެންބަރ 2017 - 18:00\nއާމްލާއަކީ އާންމުކޮށް އިންޑިއާގައި ހެދޭ ހުތް މޭވާއެކެވެ. މީގައި ގިނަ އަދަދަކަށް އެންޓި އޮކްސިޑެންޓްސްއާއި ވިޓަމިން ސީ އެކުލެވިގެންވެއެވެ. އެހެކަމުން މިއީ އަރިދަފުސް ރޯގާ ފަދަ ބަލިތަކަށް ފަރުވާއެކެވެ. އަދި ދިފާޢީ ނިޒާމް ވަރުގަދަކޮށްދޭ މޭވާއެކެވެ. އާމްލާގައި އެކުލެވިގެން ވާ ފައިދާހުރި މާއްދާތަކުގެ ސަބަބުން މިއީ ހަންގަނޑަށާއި އިސްތަށިގަނޑުގެ ސިއްހަތަށްވެސް ނުހަނު ބޭނުންތެރި އެއްޗެކެވެ. އިންޑިއާގެ މަޝްހޫރު ތަރިއެއް ކަމަށްވާ ޝިލްޕާ ސެޓީ ބުނަނީ އޭނާގެ ޒުވާންކަމުގެ ސިއްރަކީ އާމްލާ ކަމަށެވެ. ފައިބަރުން މުއްސަނދިވެފައިވާ މިމޭވާއަކީ ހަޖަމުކުރުމުގެ ނިޒާމަށްވެސް ނުހަނު ބޭނުންތެރި މޭވާއެކެވެ.\nއާމްލާއަކީ ހަކުރު ބަލި ހުންނަ ބޭފުޅުންނަށްވެސް ވަރަށް ރަނގަޅު އެއްޗެކެވެ. ލޭގައި ހަކުރު ހުންނަ މިންވަރު ދަށްކޮށް ހަކަތަ އުފައްދައިދޭ މިކާނާއަކީ ކެންސަރު ބަލިންވެސް ރައްކާތެރިކޮށްދޭ ކާނާއެކެވެ. މީގެ ޕައުޑަރަކީ އާންމުކޮށް އިންޑިއާގައި އިސްތަށިގަނޑަށް ބޭނުންކުރާ އެއްޗެކެވެ. މަޑު ފެހުކުލައެއްގައި ހުންނަ މިމޭވާގައި ހުންނަނީ އެންމެ އޮށެކެވެ.


Covid Ge Sababun Dhaulathah 1 Billionm Rufiyaa Ge Uni Kameh | Hathaavees\nކޮވިޑްގެ ސަބަބަބުން ދައުލަތަށް 1 ބިލިއަން ރުފިޔާގެ އުނިކަމެއް\nކޮވިޑް19 ގެ ސަބަބުން ދައުލަތަށް އެއް ބިލިއަން ރުފިޔާގެ އުނިކަމެއް ލިބިފައިވާ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\n"ނެޝަނަލް ޓާސްކްފޯރސް އޮން ރެސިލިއަންސް ބިލްޑިންގް އެންޑް އިކޮނޮމިކް ރިކަވަރީ"ގެ ފުރަތަމަ ބައްދަލުވުން ބާއްވަވައި ޓާސްކްފޯސްގެ މަސައްކަތްތައް ރޭވިފައިވާ ގޮތުގައ މަޢުލޫމަތު އޮލުން ފިލުވުމުގެ ގޮތުން މިއަދު ރައީސް އޮފީހުގައި ބޭއްވި ބައްދަލުވުމުގައި ރާއްޖޭގައި ކޮވިޑް19 ގެ ބަލިމަޑުކަމުން އަރައިގަތުމަށް ކުރެވިފައިވާ މަސައްކަތްތަކާއެކު މި ބައްޔާއި ކުރިމަތިލުމަށް ވަސީލަތުގެ ގޮތުންނާއި، އެހެނިހެން ގޮތްގޮތުންވެސް ސިއްހީ ދާއިރާގެ ގާބިލުކަން އިތުރުކުރެވިފައިވާކަން ފާހަގަކުރައްވައި، މިހާރު ބައްޔާ ގުޅިގެން ކުރިމަތިވެފައިވާ އިގްތިސޯދީ ހާލަތުން އަރައިގަތުމަށް މަސައްކަތްކުރުމުގެ ފުރުސަތު ލިބިފައިވާކަން އެމަނިކުފާނު ފާހަގަކުރެއްވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، މި ބައްޔާ ގުޅިގެން އިގްތިސޯދީ ގޮތުން ލިބުނު ގެއްލުންތައް ދައުލަތުގެ އިތުރުން އަމިއްލަ ފަރާތްތަކަށްވެސް ލިބިފައިވާކަން ފާހަގަކުރައްވައި އެގޮތުން 1 ބިލިޔަން ރުފިޔާގެ އުނިކަމެއް ދައުލަތުގެ ބަޖެޓަށްވެސް އަންނާނެ ކަމަށް ވިދާޅުވިއެވެ.\nއެހެންކަމުން އެކަންކަމުން އަރައިގަތުމަށް ބަޖެޓުގެ ހަރަދުތަކާއި އާމްދަނީ އަލުން ދިރާސާކޮށް އެކުލަވާލަން ޖެހޭކަން ފާހަގަކުރެއްވިއެވެ. ޓާސްކްފޯހުގައި ކުރައްވަމުން ގެންދަވާ މަސައްކަތްތަކުގެ މައްޗަށް އަލިއަޅުއްވާލައްވަމުން ރައީސުލްޖުމްހޫރިއްޔާ ވަނީ ވަރަށް އަވަހަށް ރާއްޖޭގެ ބޯޑަރުތައްވެސް ހުޅުވާލައި ފަތުރުވެރިކަން ފެށުމަށް ސަރުކާރުން މަސައްކަތްކުރައްވަމުން ގެންދަވާކަން ފާހަގަކުރައްވާފައެވެ.\nމިއަދު ބޭއްވެވި ޓާސްކްފޯސްގެ މި ބައްދަލުވުމުގައި ޓާސްކްފޯސްގައި ހިމެނޭ3ވާކިން ގްރޫޕުން ޙިއްސާކުރެއްވި ތިން ޕްރެޒެންޓޭޝަނުގެ އިތުރުން ރާއްޖޭގެ ޓޫރިޒަމް ހުޅުވާލުމާ ބެހޭ ގައިޑުލައިންގެ ކަރުދާސް ޓޫރިޒަމް މިނިސްޓަރު އަލީ ވަހީދު ހުށަހެޅުއްވިއެވެ.\nއަދި މިއަދުގެ ބައްދަލުވުން ނިންމަވާލައްވަމުން ޓާސްކްފޯސްގެ މިއަދުގެ ބައްދަލުވުމުގައި3ވާކިން ގުރޫޕުން ހުޅަހެޅުއްވި ހުށަހެޅުންވުންތަކާއި އަދި މިއަދު ހުށަހެޅުއްވި ރާއްޖޭގެ ފަތުރުވެރިކަން އަލުން ހުޅުވާލުމާ ބެހޭ ގައިޑްލައިންއާ މެދު ދެން ބާއްވަވާ ބައްދަލުވުމުގައި ގޮތެއް ނިންމަވާނެކަން އިޢުލާނުކުރައްވާފައެވެ.\nPrevious ކޮންޓެކްޓު ޓްރޭސިން އަދި ޑިސް އިންފެކްޓު ކުރުމަށްފަހު މަޖިލިސް ހުޅުވާނެ\nNext މުވައްޒަފަކު ޕޮޒިޓިވްވި ނަމަވެސް މަސައްކަތް މަޖިލިސް އިދާރާގައި ކުރިޔަށް ގެންދިއުން މުހިއްމު: ނަޝީދު


Ungoofaaru Ge Ithuru Maguthakugai Thaaru Alhan MTCC Ah - Vaguthu\nއުނގޫފާރު މަގު ހެދުމުގެ މަސައްކަތް ކުރިއަށް ދަނީ. --- ފޮޓޯ: އެމްޓީސީސީ\nރ. އުނގޫފާރު މަގުތަށް ހެދުމުގެ ދެވަނަ ފޭސް މަޝްރޫއު އެމްޓީސީސީއާ ހަވާލުކޮށްފިއެވެ.\nއެ މަސައްކަތުގެ އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއިކުރެއްވީ މިނިސްޓްރީގެ ޑިރެކްޓާ ޖެނެރަލް ޒީނިޔާ އަހުމަދު ހަމީދުއެވެ. މަސައްކަތުގެ ކޮންޓްރެކްޓާއެއްގެ ހަައިސއްޔަތުން ސޮއި ކުރެއްވީ އެމްޓީސީސީގެ ސީއީއޯ އާދަމް އާޒިމްއެވެ.\nއެ ކޮންޓްރެކްޓުގެ އަގަކީ 21,654,416.92 ރުފިޔާއެވެ. 365 ދުވަހުގެ ތެރޭގައި ނިންމަން ހަވާލުކޮށްފައިވާ މަސައްކަތުގައި އައު މަގުތަކެއްގައި ތާރުއަޅައި، މަގުތަކުގައި ފެންހިންދާ ނިޒާމް ގާއިމްކޮށް މަގުބައްތި ޖަހާނެއެވެ.\nއުނގޫފާރު މަގުތައް ހެދުމުގެ ދެވަނަ ފިޔަވަހީގެ މަޝްރޫއުގައި ސޮއިކޮށްފައިވާއިރު ފުރަތަމަ ފިޔަވަހީގައި ހަދާ މަގުތަކެއް 87 އިންސައްތަ ވަނީ ނިންމާލާފައެވެ. އެގޮތުން ޖުމްލަ 3.2 ކިލޯ މީޓަރު ދިގު މިނުގެ 14 މަގެއްގައި ތާރު އަޅާ ނިމިފައިވާ ކަމަށް ވެސް އެމްޓީސީސީން ބުންޏެވެ.\nމަޝްރޫއުގެ ދަށުން، 16,488 އަކަ މީޓަރުގެ ސަރަހައްދެއްގައި ތާރުއެޅުމާއި، 16,488 އަކަ މީޓަރުގެ ސަރަޙައްދެއްގައި އޭބީސީ ފަށަލަ އެޅުމާއި، 16,488 އަކަ މީޓަރުގެ ސަރަޙައްދެއްގައި ސަބްގްރޭޑް މަސައްކަތް ކުރުމާއި، ފެންހިންދާ ނިޒާމެއް ގާއިމުކުރުމުގެ މަސައްކަތް ހިމެނެއެވެ.\nމަގޫދޫ ބިން ހިއްކުމުގެ މަޝްރޫއު 206 މިލިއަން ރުފިޔާ އަށް އެމްޓީސީސީ އަށް\nހުޅުދޫ ބަނދަރުގެ %81 މަސައްކަތް ނިމިއްޖެ\nކުޅުދުއްފުއްޓާއި ތިނަދޫ ޕޯޓްގެ މަސައްކަތް އެމްޓީސީސީ އާއި ހަވާލުކޮށްފި


Thajuribaage mahsala Eagles ah dhimaa nuvaane: Shaaz\nއީގަލްސްގެ ކޯޗް ޝާޒް، މިއަދުގެ ޕްރީ މެޗުގައި\nއޭއެފްސީ ކަޕްގެ މެޗަކަށް މުޅިން އަލަށް އީގަލްސް ނުކުންނަން ތައްޔާރު ވާ ނަމަވެސް އެކަން މައްސަލައަކަށް ނުވާނެ ކަމަށް އެ ޓީމުގެ ކޯޗް މުހައްމަދު ޝާޒްލީ ޝާޒް ބުނެފި އެވެ.\nއޭއެފްސީ ކަޕް ކޮލިފިކޭޝަންގެ ޕްރިލިމިނަރީ މަރުހަލާގެ ފުރަތަމަ ބުރުގައި މާދަމާ އީގަލްސް ނުކުންނާނީ، ބޫޓާންގެ ޗެމްޕިއަން ތިމްޕޫ ސިިޓީ އާ ދެކޮޅަށެވެ. މޭލޭގައި ކުޅޭ މެޗަށް ތިމްޕޫ ނުކުންނައިރު އެ ޓީމަށް އޮންނާނެ ހިތްހަމަ ޖެހުމަކީ އޭއެފްސީ ކަޕްގެ ތަޖުރިބާ މީގެ ކުރިން ލިބިފައި ވުމެވެ. އޭފްސީ ކަޕްގެ 2017 ޕްރިލިމިނަރީ ބުރުގައި އެ ޓީމުން ވަނީ ވެލެންސިއާ ދެކޮޅަށް މާލޭގައިވެސް ކުޅެފަ އެވެ. ތިމްޕޫ ސިޓީގައި ކުޅުނު މެޗު ލަނޑެއް ނުޖެހި އެއްވަރުވި ނަމަވެސް، މާލޭގައި ވެލެންސިއާއިން ވަނީ 3-0 ން ތިމްޕޫ ބަލި ކޮށްފަ އެވެ.\nޝާޒް ގަބޫލު ކުރާ ގޮތުގައި، އޭއެފްސީ ކަޕްގެ މަރުހަލާއަށް އީގަލްސް އާ ވިޔަސް، ގައުމީ ޓީމުގައި އިންޓަނޭޝަނަލް މެޗުތަކެއް ކުޅެފައިވާ ކުޅުންތެރިން ތިބުމުން ތަޖުރިބާގެ މައްސަލަ ކުރިމަތި ނުވާނެ އެވެ.\n"އީގަލްސް މި މުބާރަތަށް އަލަށް ނުކުތް ކަމުގައި ވިއަސް އިންޓަނޭޝަނަލް މުބާރާތްތައް ކުޅެފައި ތިބި ކުޅުންތެރިން ތިބީމަ އެއީ އެޑްވާންޓޭޖެއް. އެހެންވީމަ އިންޓަނޭޝަނަލް މެޗުތަކަށް މިކުޅުންތެރިން އަލެއް ނުވާނެ." 2019 ގައި ބޭއްވި 19 އަހަރުން ދަށުގެ ސާފް ޗެމްޕިއަންޝިޕްގައި ބޫޓާން ބަލިކޮށް ރާއްޖެއަށް ބްރޯންޒް މެޑަލް ހޯދައިން ކޯޗް ބުންޏެވެ. "އެ އެޑްވާންޓޭޖާއި ހޯމް އެޑްވާންޓޭޖު ބޭނުންކޮށްގެން މާަދަމާ މެޗު ކާމިޔާބު ކުރެވޭނެ."\nޝާޒް ބުނީ ޓީމަށް އަލަށް ގުޅުނު ބިދޭސީ ކުޅުންތެރިންގެ ފަރާތުން ޓީމުގެ ގޭމްއަށް ކުރިއެރުން އަތުވެއްޖެ ކަމަށާއި އީގަލްސްއިން ކުޅޭ އިންޓަނޭޝަނަލް މެޗުތަކަށްވެސް އެކަމުން ކުރިއެރުން އަންނާނެ ކަމަށެވެ.\n"އެނގޭނެ ލީގް މެޗުތަކާއި އިންޓަނޭޝަނަލް މެޗުތަކަށް ތަފާތު ވާނެ. އިންޓަނޭޝަނަލް މެޗުތަކުގައި އެ ފެންނަ ތަފާތު އީގަލްސްގެ ކިބައިންވެސް ފެންނާނެ." ބުޓާންގެ ނޫސްވެރިޔާ ކުރި ސުވާލަށް ޖަވާބު ދެމުން ޝާޒް ބުންޏެވެ.\nއޭޝިއާ ސިއްސުވާލާފައި ނިއު ރޭޑިއަންޓުން 2005 ގައި އޭއެފްސީ ކަޕް ސެމީ ފައިނަލަށް ދަތުރު ކުރި އެވެ. އޭގެ ފަހުން އެހާ ހިސާބަށް ރާއްޖޭގެ ޓީމަކަށް ނުދެވެ އެވެ. އެއްދުވަސް ވަރެއްގައި ރާއްޖޭގެ ޓީމު ތަކުން ގެންގުޅުނީ އޭއެފްސީ ކަޕުގައި ވާދަ ކޮށްލުމުގެ ވިިސްނެމެއް ކަމަށް ޝާޒް ބުންޏެވެ. އެހެންނަމަވެސް އޭއެފްސީ ކަޕްގައި ދިވެހި ކުލަބުތަކުގެ ވިސްނުން މިހާރު ބަދަލު ވެފައިވާ ކަމަށް އޭނާ ފާހަގަ ކުރި އެވެ.\nއީގަލްސް އާއި ތިމްޕޫ މާދަމާ ހަވީރު ގޮލޮޅު ދަނޑުގައި ކުޅޭ މެޗު ފަށަނީ ހަވީރު 4:00 ގަ އެވެ. އެ މެޗުން މޮޅުވާ ޓީމެއް ދަތުރު ކުރާނީ ޕްރިލިމިނަރީ މަރުހަލާގެ ދެ ވަނަ ބުރަށެވެ. މާދަމާ މެޗުން މޯލުވާަ ޓީމެއް އެ ބުރުގައި ވާދަ ކުރާނީ ބަންގުލަދޭޝްގެ ޑާކާ އަބަހާނީ އާ ދެކޮޅަށެވެ. ޕްރިލިލިމިނަރީގެ ފުރުތަމަ ބުރުގައި މާދަމާ ހަވީރު، ނޭޕާލްގެ އާަމީ ކުލަބާއި ލަންކާގެ ޕޮލިސް ކުލަބު، ނޭޕާލްގެ ކަތަމަންޑޫގައި ކުޅޭނެ އެވެ. އެ ދެ ޓީމުގެ ތެރެއިން މޮޅުވާ ޓީމެއް، ޕްރިލިމިނަރީ މަރުހަލާގެ ދެ ވަނަ ބުރުގައި ނުކުންނާނީ އިންޑިއާަގެ ގަދަ ބާރު މޯހަން ބަގާން އާ ދެކޮޅަށެވެ.\nގުރޫޕް ސްޓޭޖުން މިހާތަނަށް ޖާގަ ހޯދާފައި ވަނީ، ރާއްޖޭގެ މާޒިޔާ އާއި ނަމްގުލަދޭޝްގެ ބޮށުންދަރާ ކިންގްސްގެ އިތުރުން އިންޑިއާގެ އޭޓިކޭ މޯހަންބަގާން އެވެ. މިފަހަރުގެ ގުރޫޕް ސްޓޭޖުގައި ކޮންމެ ޓީމެއް އަނެއް ޓީމާ ދެކޮޅަށް ކުޅޭނީ އެއް މެޗެވެ. އާންމުކޮށް އޮންނަހެން ދެ ލެގެއް ނޯންނާނެ އެވެ. ސެންތަރަލައިޒްކޮށް ކުލޭ ގުރޫޕް ސްޓޭޖު އޮންނާނީ ރާއްޖޭގަ އެވެ. ގުރޫޕް ސްތޭޖު ހޯސްޓް ކުރުމުގެ ބިޑު ރާއްޖެއިން ކާމިޔާބު ކުރީ އިންޑިއާ އާ ވާދަ ކޮށްގެންނެވެ.\nއީގަލްސް އޭއެފްސީ ކަޕް އޭއެފްސީ


ކުޑަކުއްޖަކަށް ޖިންސީ ގޯނާ ކުރިކަމުގެ ތުހުމަތުގައި ސިފައިންގެ މީހަކު ހައްޔަރުކޮށްފި – Dhen.mv\nކުޑަ ކުއްޖަކަށް ޖިންސީ ގޯނާ ކުރިކަމުގެ ތުހުމަތުގައި ސިފައިންގެ މީހަކު ހައްޔަރުކޮށްފި އެވެ.\nފުލުހުން ބުނީ 14 އަހަރުގެ އަންހެން ކުއްޖަކަށް ޖިންސީ ގޯނާ ކުރުމާއި، ބްލެކްމެއިލް ކުރުމުގެ އިތުރުން ރޭޕް ކުރިކަމުގެ ތުހުމަތުގައި މިއަދު 18:30 ހާއިރު 36 އަހަރުގެ ފިރިހެނަކު ހައްޔަރުކޮށްފައިވާ ކަމަށެވެ.\nފުލުހުން ބުނީ މި މައްސަލަ ދަނީ ތަހުގީގު ކުރަމުން ކަމަށެވެ. ނަމަވެސް އިތުރު ތަފްސީލެއް ނުދެއެވެ.\nމި މައްސަލާގައި ހައްޔަރު ކޮށްފައިވައިވަނީ ސިފައިންގެ މީހެއް ކަމަށް އިތުބާރު ހުރި ފަރާތަކުން ވަނީ "ދެން" އަށް ކަށަވަރު ކޮށްދީފައެވެ.\nއެމްއެންޑީއެފްގެ އިސް ތަރުޖަމާން މޭޖާ އިބްރާހިމް އާޒިމް މިރޭ ވިދާޅުވީ ފުލުހުން ބަލަމުންދާ މައްސަލައެއްގައި ސިފައިންގެ މީހަކު ފުލުހުންގެ ބެލުމުގެ ދަށަށް ގެންގޮސްފައިވާ ކަމަށް ރަސްމީކޮށް ފުލުހުން އެމްއެންޑީއެފަށް އަންގާފައިވާ ކަމަށެވެ.\nސިފައިންގެ ދެ މީހަކު 15 އަހަރުގެ ކުޑަ ކުއްޖަކު ރޭޕް ކުރި ކަމަށް ރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެންބަރު ރޮއިޒަނާ އާދަމް، މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީގައި ވަނީ ދާދި ފަހުން ވިދާޅުވެފައެވެ.


B. atholhugai resort hadhaa nama Council ge huhdha hoadhan jeheyne kamah kanda'alhai garaareh faaskoffi - One Online\nބ. އަތޮޅުގައި އޮންނަ ފަސްދޭތެރެ ރަށްތައް -- ފޮޓޯ: ޝާހު ޝާހިދު\nބ. އަތޮޅުގައި ރިސޯޓެއް ހަދާ ނަމަ ކައުންސިލުގެ ހުއްދަ ހޯދަންޖެހޭނެ ކަމަށް ކަނޑައަޅައި ގަރާރެއް ފާސްކޮށްފި\nބ. އަތޮޅުގައި އިތުރަށް އެއްވެސް ރިސޯޓެއް ނުހެދުމަށާއި އިތުރަށް ރިސޯޓެއް ހަދާ ނަމަ އެކަމަށް ހުޅުވާލަން ޖެހޭނީ ކައުންސިލުގެ ހުއްދަ ހޯދުމަށްފަހުގައި ކަމަށް ކަނޑައަޅައި އެ ކައުންސިލުން މިއަދު ގަރާރެއް ފާސްކޮށްފިއެވެ.\nއެ ކައުންސިލުން އިއްޔެ ފާސްކުރި ގަރާރުގައި ބުނެފައި ވަނީ، ބ. އަތޮޅު ކައުންސިލުން އެ އަތޮޅުގައި މިހާރު ބޭނުންކުރަން ނުފަށާ ހުރި ފަޅުތަކާއި ފިނޮޅުތައް އަދި ފަޅުރަށްތަކުގެ ހާލަތު ދެނެގަތުމަށް ކުރި މަސައްކަތުގެ ތެރެއިން ވަރުވާއަށް ދޫކޮށްފައިވާ ބައެއް ރަށްރަށް ކުނި އަޅާ ފުރާފައިވާކަން ފާހަގަކުރެވިފައިވާ ކަމަށެވެ.\nއަދި ހުއްދަ ނުނަގައި ބައެއް ރިސޯޓުތަކުން ފިނޮޅުތައް ބޭނުންކޮށް މާލީ މަންފާ ހޯދާ ކަމަށާއި ދަނޑުވެރިކަމަށް ދޫކޮށްފައިވާ ބައެއް ރަށްރަށުގައި މަސައްކަތް ނުކުރާއިރު، ރިސޯޓު ހަދަން ދޫކޮށްފައިވާ ރަށްރަށުގައި އެއްވެސް މަސައްކަތެއް ކޮށްފައިނުވާ ކަމަށްވެސް ބުނެފައިވެއެވެ.\nއެ ހުރިހާ ކަމަކަށް ބެލުމަށްފަހު އެ ކައުންސިލުން ފާސްކުރި ގަރާރުގައި ބުނީ، އެ އަތޮޅުގައި އިތުރު ރިސޯޓެއް ނުހެދުމަށާއި ރިސޯޓެއް ހަދާ ނަމަ ކައުންސިލްގެ ހުއްދަ ހޯދަންވާނެ ކަމަށެވެ. އަދި ވަރުވާއަށް ދޫކޮށްފައިވާ ރަށްތަކުގެ އެއްބަސްވުންތައް ކައުންސިލުގެ މައްޗަށް ބަދަލުކުރުމަށްވެސް ވަނީ ފާސްކޮށްފައެވެ.\nއޭގެ އިތުރުން ދަނޑުވެރިކަމަށް ދޫކޮށްފައިވާ ރަށްތަށް މޮނިޓާކުރުމުގެ ދައުރު ކައުންސިލަށް ހަވާލުކުރުމަށް ފާސްކޮށް، އެ އަތޮޅުގެ އިހުތިސޯސް ތެރެއަށް ނުވެދެ ހުރި ހުރިހާ ފަޅުތަކާއި ފިނޮޅުތަކެއް ރަށްތައް ހިމެނޭހެން ބެލެހެއްޓުމުގެ ޒިންމާ ކައުންސިލާ ހަވާލުކުރުމަށްވެސް ވަނީ ފާސްކޮށްފައެވެ.\nއަދި ގަވާއިދާ ހިލާފަށް ބޭނުންކޮށްފައިވާ ރަށްތަކާމެދު ފިޔަވަޅު އެޅުމަށާއި އެ އަތޮޅުގެ ބަޔޯސްފިއާ ރިޒާވް ކައުންސިލުގެ ދަށުން ހިންގާ ތަނެއްގައި ގޮތުގައި ހަމަޖެއްސުމަށް ސަރުކާރުގެ ކަމާބެހޭ އިދާރާތަކަށް އެ ގަރާރު ވަނީ ގޮވާލައިފައެވެ.\nގަރާރު ފާސްކޮށްފައިވަނީ ބ. އަތޮޅު ކައުންސިލުގައި ހިމެނޭ ނުވަ މެންބަރުންގެ އިއްތިފާގުންނެވެ.\nޖުމުލަ 82 ރަށުގެ މައްޗަށް އެކުލެވޭ ބ. އަތޮޅުގައި މީހުން ދިރިއުޅޭ 13 ރަށް އޮންނަ އިރު، މީހުން ދިރިނޫޅޭ 53 ރަށް އޮވެއެވެ. އަދި 16 ރިސޯޓް ހިންގާ އިރު، ރިސޯޓް ތަރައްގީކުރަން 17 ރަށެއް ދޫކޮށްފައިވެއެވެ. އަދި ދަނޑުވެރިކަމަށް ފަސް ރަށް، އެކުއަކަލްޗާއަށް އެއް ރަށް ދޫކޮށްފައިވެއެވެ.\nގުޅޭ ޓެގު ރަށު ކައުންސިލް ނ. އަތޮޅު ކައުންސިލް


Neydhemey Vakivumeh Haadhahaa Loabivey - 47 | Vaahaka\nމަރިޔަމް ހުސައިން January 1, 2019\t6 Comments\nViews: 8970\t165\nއެއީ ވިއްސާރަރެއެކެވެ. ސަލީމާ ބަނޑުގައި ރިއްސާތީ ތެޅިފޮޅޭތާ ސައްވީސްގަޑީރުވީއެވެ. ސަލީމާ އޮތީ ގޭގައެވެ. އޭނާ ނިދާ ކޮޓަރީގައެވެ. އޭނާގެ ކައިރީ ބޭކެނބިދައިތަޔާއި ދެމީހުންގެ މަންމަ އުޅުނެވެ. ވަރުދެރަވަމުން ދިޔަ ސަލީމާގެ ހާލު ފެނިފައި ބޭކެނބިދައިތަވެސް އެދެމަންމައިންވެސް ނަސޭހަތްތެރިވީ ސަލީމާ ވިހަން ހޮސްޕިޓަލަކަށް ގެންދިއުމަށެވެ. އެހެނަސް ނިޒާރު ހުރީ ގޮތް ދޫކުރާ ގޮތަކަށް ނޫނެވެ. ސަލީމާ އެދެމަފިރިންގެ އަލަތު ދަރިފުޅު ވިހެއީވެސް އެބޭކެނބިދައިތަގެ އެޙީގައި ހަމަ އެކޮޓަރީގައެވެ. އެފަހަރު ސަލީމާގެ ބަނޑުމާ ބޮޑުވެސް މެއެވެ. ވީއިރު މިފަހަރުވެސް ނުވިހެންވީ ސަބަބެއް ނިޒާރަކަށް ނުވިސްނުނެވެ. ނިޒާރުގެ މައްސަލަޔަކަށްވީ ހޮސްޕިޓަލްގައި ބިދޭސީ ޑަކްޓަރުން ތިބުމެވެ. އެމީހުންގެ ރަހުމުކުޑަ ވާހަކަ މީހުންގެ ތުންތުންމަތިން އިވިފައި ވާތީއާވެސް އެކީއެވެ. ނިޒާރު ގޮތްދޫނުކުރުމުގެ ނަތީޖާ ކިތަންމެހާވެސް ހިއްޗެވެ. ލޯބިވާ އަނބިމީހާ ދަރިފުޅު އަބަދަށް ވަކިވެގެން ދިއުންވީ ނިޒާރުގެ ދިރިއުޅުން އެފުށްމިފުށަށްޖެހުނު ކަމަކަށެވެ. އޭރު ނަވީންވެސް އެހާ ކުޑައެވެ. އެކުޑަކުޑަ ދަރިފުޅަށް މައިމީހާގެ ލޯބިން މަޙްރޫމްވީ ޙުދު އޭނާގެ ސަބަބުންކަން އޭނާ އެއްވެސް އިރެއްގައި ހަނދާންނުނެތެއެވެ. މަންމަ ނެތުމުގެ ޝަކުވާ ނަވީން ނުކުރިޔަސް މަންމަގެ ލޯބި ކޮންމެކުއްޖަކުވެސް ބޭނުންވާނެ ކަމާމެދު ނިޒާރު ޝައްކެއް ނުކުރެއެވެ. ފުރިހަމަ ވަސީލަތްތަކެއް ލިބެންނެތް ތަނެއްގައި ނިޒާރުވަނީ ހިތި ތަޖްރިބާއެއް ކޮއްފައެވެ. ނިޒާރުގެ އަންހެނުންނާއި ދަރިފުޅު ނިޒާރާ ވަކިވެގެން ދިޔައީ ނިޒާރު ގޮތްދޫނުކުރުމުގެ ސަބަބުންނެވެ.\nނަވީން ވާޙަކަ ދައްކާ ދައްކާ ނިޒާރު އަނގައިން ނުބުނުމުން ބަލާލިއިރު ނިޒާރު ހުރީ ކޮންމެވެސް ހިޔާލަކަށް ގެއްލިފައެވެ. ނަވީންގެ އަތް ނިޒާރުގެ ކޮނޑުގައި ޖައްސާލުމުން ނިޒާރު ދިޔައީ ސިއްސައިގެންނެވެ.\n" ކިހިނެތްވީ ބައްޕާ.........." ނަވީންގެ މޫނުމަތީގައިވީ ކަންބޮޑުވުމުގެ އަސަރު އަޑުގައިވެސްވިއެވެ.\n" ކަމެއް ނުވޭ............" ގަދަކަމުން ހިނިތުންވުމެއް ތުންފަތް މައްޗަށް ގެނައިރު ދެލޮލަށް ގިނަވެފައިވީ ކަރުނައެވެ.\n" ނުވާނެ އެހެނެއް މިއޮއްހާއިރު ވާހަކަ ދެއްކިއިރު ކަމެއްވެގެންދޯ އަނގައިން ނުބުނާނީ........" ނިޒާރަށް ބަލަންހުރެ ނަވީން އެހެން ބުނީ ޔަގީންކަމާއެކުއެވެ.\n" ނަވީންގެ މަންމަ މަތިން މާބޮޑަށް ހަނދާންވީ......" ދެލޯ ފޮހެލަމުން ނިޒާރު ބުނެލިއެވެ. އަދި ޖީބުގައި އޮތް ފޯނުނަގައިގެން އެއްފަރާތަކަށް ޖެހިލީ އެކަނިވެލަން ބޭނުންވެފައި ހުރިލެއް ބޮޑުކަމުންނެވެ. ނަވީންވެސް ބައްޕަ ފަހަތުން ދާކަށް ނުކެރުނެވެ. ބައްޕަވެސް އެކަނިވެލަން ބޭނުންވާނެކަން އިނގޭތީ ހުރީއެވެ.\nއަލަށް އުފަންވާކުދިންނަށް ހާއްސަ ހުރިހާ އެއްޗެއްވެސް ފިހާރާގައި ހުއްޓެވެ. އެއްޗެހި ރީތިކަމުން ނަގާފައި ނުނަގާނެ އެއްޗެއް ނަވީނަކަށް ނޭގުނެވެ. ކުލައެއް އިޙްތިޒާރު ކުރުމުގައި ނަވީން ބޭނުންވީ ލައިބާގެ ހިޔާލުވެސް ހުރިގޮތެއް ބަލާލާށެވެ. ޖީބުގައި އޮތް ފޯނުނަގާ ލައިބާގެ ނަންބަރަށް ޑައެލްކޮށްލިއެވެ.\nބުލްބުލާގެ ޖޯލިފަތީގައި ފާތުންނާއި އޭނާ ރައްޓެހިވެގެން އުޅޭ ސިނާން ތިއްބެވެ. ޖޯލިކުރިމަތީގައިވާ ދިގު ގޮނޑީގައި ސާމާނުތަކުން ފުރިފައިވާ ބޮޑު ތަބަކެއް ހުއްޓެވެ. ކުންނާރާއި ގޯނބިއްޔެވެ. ދޮންމަދާއި ޅަކުށްޅަވަކެވެ. ކޮށާފައި ހުރި ހުތްއަނބުތައްޓަކާއި ކުޅިކޮށްފައި ހުރި ރިހާކުރު ބޯތައްޓެކެވެ. ނޫޑްލިސް ހަވާދު ޕަކެޓް އަޅާފައި ހުރި ކުޑަ ތައްޓެކެވެ. ދިގު ގޮނޑީގެ އަނެއްފަރާތުގައި އަނދަރާދަ ގޮނޑިއެއްގައި ލައިބާ އިނެވެ. މިހާރަކަށް އައިސް ލައިބާ އަބަދުވެސް އިންނަނީ މިކަހަލަ އެއްޗެއް ކާން ބޭނުންވެފައެވެ.\nލައިބާ އާއި ފާތުން ހުއްޓާނުލާ ވާހަކަ ދެއްކިއިރު ސިނާން އެއްޗެއް ބުނެލަނީ މަދުފަހަރަކުއެވެ. ފޯނުގެ ސްކުރީނަށް ނަޒަރު ހުއްޓާލައިގެން އެތަށް އިރަކު އިނުމަށްފަހު އެތަނުން ތެދުވެގެން ބޭރަށް ނިކުތީ ފޯނެއް އައިސްގެންނެވެ. ފާތުން ސިނާން ދިޔަދިމާލަށް ބަލަންއިނީ ހިތުގައި ޖެހިފައި އިނދެއެވެ. ސިނާނަށް ބަދަލުތަކެއް އަންނަމުންދާތާ ދުވަސްތަކެއްވަނީ ވެފައެވެ. އެކަން އެންމެ ގާތް އެކުވެރިޔާއަށްވެސް ފާތުންވަނީ އެކަން ސިއްރުކޮށްފައެވެ.\n" ސިނާން ނޫޅޭތަ އިންނާކަށް.................؟ " ފާތުން ދޮރާއްޓާ ދިމާލަށް ކަޅިހުއްޓާލައިން އިނުމުން ލައިބާ އަހާލިއެވެ. ތަންކޮޅެއް ކުރިން ކައިވެނީގެ ވާހަކަ ފާތުން ދެއްކިޔަސް މިހާރު އޭނަ އެވާހަކައެއް ނުދައްކައެވެ. ސިނާންގެ ވާހަކަވެސް ނުދައްކައެވެ.\n" ހޫމް..........އިންނަން އުޅޭ މީހަކު ދެފައި އެތްތާ ނުޖެހިގެން ނުދުވާނެދޯ............" ފާތުންގެ އަޑުގައި އެއްވެސް ކަހަލަ ގަޔާވުމެއްނެތެވެ.\n" މާދަން ވާނެ ފަޅޮލެއް އުފުރަން މަޖާހަދަން.............." ފާތުން ގަސްތުގައި މައުލޫ ބަދަލުކޮށްލީއެވެ. ސިނާންގެ ވާހަކަޔާއި ކައިވެނީގެ ވާހަކަ ދައްކަން މިހާރު ފާތުން ފޫހިވެއެވެ. އޭނާގެ އުމުރުދޮށީވަމުންދަނީއެވެ. ސިނާން އިންނާކަށް ނޫޅެއެވެ. ތާރީހަކަށްފަހު ތާރީހެއް ކަނޑައަޅައެވެ. ކޮންމެ ފަހަރަކުވެސް ލަސްކޮށްލަނީ ކޮންމެވެސް ބަހާނާއެއް ދައްކަމުންނެވެ.\n" އަސްލުވެސްތަ؟ ......އެކަމަކު އެންމެ ފަހުން މަޖާކޭ ދުވަހުބުނި ދެން ދުވަހަކުވެސް މަޖަލެއް ނުކާނަމޭ...........ފާހާނާއިން ނިކުންނަހާ ނުވިޔޭ އަލިވިލުނުއިރުވެސް ....." ނިކަން ޖޯޝުގައި ލައިބާ ބުނެލީ ކުރީދުވަހުގެ ހަނދާނެއް އާކުރަމުންނެވެ.\n" ކާހިތަކުންނޫނޭ.........ލައިބާއަށް ކާންދޭން ވެގެނޭ..........." ހިނިތުންވަމުން ފާތުން ލައިބާއަށް ޖަވާބުދިން އިރު އަޑުގައިވީ އުފާވެރިކަމެވެ.\nލައިބާ ރިހާކުރާ ޖަހާއިގެން ފަހަރަކު އެއްޗެއްކަމުން ދިޔައިރު ހުއްޓާލަން ހިތަށްވެސް ނާރައެވެ. ފާތުން އިނީ ލައިބާ ގަޔާވެގެން އެއްޗެހި ކާތީ އަޖައިބުވެފައެވެ. އޭރު ފާތުން ހުއްޓާލައިގެން އިންނަތާ ކިތަންމެ އިރެކެވެ.\nބޭރުން އައިސް ބަޝީރާ ވަނީ އެތަނުގައި އެދެކުދިން ތިއްބައެވެ. ބަޝީރާ އިށިއިނީ ފާތުން ކައިރީގައެވެ. ޖޯލިފަތީގައެވެ.\n" ފާތުން ނުކަންތަ ؟ " ފާތުން ފެންބޯންފެށުމުން ބަޝީރާ އަހާލިއެވެ.\n" ނޫނޭ އަހަރެން އަނގަބޯވެގެން ހުއްޓާލީ.............." ފާތުންނާއި ބަޝީރާ ވާހަކަދައްކަމުން ދިޔައިރު ލައިބާ އެމީހުން ދައްކަމުންދިޔަ ވާހަކަޔަކަށް ސަމާލުކަމެއް ނުދީ އަނބު އަޅާފައިވާ ބޯތަށި ކައިރިކޮށްގެން ރިހާކުރާޖަހައިގެން ކަނީއެވެ. ބަޝީރާ ލައިބާގެ ހަރަކާތްތަކަށް ބަލަން އިންއިރު ތުންފަތްމަތީގައިވީ ހިނިތުންވުމެވެ. އެހިނިތުންވުން ދެމިގެން ދިޔައީ ކުޑަ ހިދުކޮޅަކަށެވެ.\nއަލަތު ދަރިފުޅަށް ބަލިވެ އިނުމަކީ ބައެއް އަންހެނުންނަށް އުފަލެކެވެ. ދެފަރާތުގެ އާއިލާގެ ލޯބި އިންތިހާއަށް ލިބޭކަމެއްވެސް މެއެވެ. އެއާ ހިލާފަށް ބަޝީރާއަށް ލިބުނީ އިންތިހާ ހިތާމައެވެ. އެންމެންގެ ނަފްރަތާއި މަލާމާތެވެ. އެދުވަސްތައް ބަޝީރާ ހިތުގެ އެންމެ ފުނުގައި ރައްކާކޮށްފައިވެއެވެ. ބަޝީރާ ދިރިހުރިހާ ހިނދަކު އެހަނދާންތައް އޭނާޔާ ދުރުވުމެއް ނެތެވެ.\nކުއްލި ގޮތަކަށް މަންމަ ނިޔާވީ ބަޝީރާ ރަށްމެދަށް ބަލިވެ އިންކަން އެނގުމުންނެވެ. ދެންހުރީ ބައްޕައެވެ. ބައްޕަވެސް ބަޝީރާ އާ ވާހަކަދެއްކުން މުޅިން ހުއްޓާލިއެވެ. އެބައްޕަ ރުޅިއައިސްގެން ހުރެވެސް ބަޝީރާއަށް ބޯހިޔާވަހިކަންދީ ކާއެތިކޮޅުފޯރުކޮށްދިނީ އެހިތުގައި ކޮންމެވެސް ވަރެއްގެ ކުލުނެއް އޮތީމައިކަން ޔަގީނެވެ. ރަށުމީހުންގެ މަލާމާތާއި ފުރައްސާރައިން ބަޝީރާގެ ދެލޮލުން ކަރުނަ ހިކޭ އެންމެ ދުވަހެއްވެސް ނުދެއެވެ. ގޭގައި ބަންދުވެގެން ބަޝީރާ އިނަސް އޭނާގެ މުސްކުޅި ބައްޕަޔަށް މީހުންގެ މަލާމާތުން ސަލާމަތެއް ނުވެވުނެވެ. ބަޝީރާ ކަންތައްކުރި ގޮތުންނާއި މީހުން ކިޔާ އެއްޗެއްސަށް އެފަކީރު ހިތާމަކުރިއެވެ.\nލައިބާ ދުނިޔެއަށް އައުމުން އެދަރިފުޅު ދެކެ ނުރުހުންވެފައި ހުންނާކަށް ބައްޕައަކަށް ނުކެރުނެވެ. ކާފަގެ ލޯބި ލައިބާއަށް ދުނިޔޭގައި ހުރި މަދުދުވަސްކޮޅު އެންމެ ފުރިހަމައަށް ދިނެވެ. ބަޝީރާގެ ބައްޕަވެސް ނިޔާވީ ހަމަ ކުއްލިގޮތަކަށެވެ. ހާޓްއެޓޭކެއް ޖެހުނީއެވެ. އޭރު ލައިބާ އަދިވަރަށް ކުޑައެވެ. ކުޑަކުޑަ ލައިބާ ގޮވައިގެން ބަޝީރާ އުޅުނީ ނިކަން ދަތިހާލުގައެވެ. މީހަކަށް ސަލާން ނުޖަހާ އަމިއްލަ މަސައްކަތުން ލާރިހޯދަމުންނެވެ. އެދުވަސްތަކާއި އެހަނދާންތަކާއި ބަޝީރާ ވަކިވުމެއްނެތެވެ.\nފާތުންނާއި ލައިބާއަށް ފެނުނީ ބަޝީރާގެ ލޯ ފުރިގެން ރޮނގަކަށް ކަރުނަ ފައިބާތީއެވެ. ވީގޮތެއް ނޭގި ކަންބޮޑުވެފައި ތިބެ ދެކުދިން އެއްކުއްޖަކު އަނެއްކުއްޖެއްގެ މޫނަށް ބަލާލިއެވެ. ބަޝީރާއަށް ދެލޮލުން ކަރުނަ ހިލުނުކަންވެސް އެނގުނީ ކަރުނަ ފައިބަންފެށުމުންނެވެ. ޔަގީންކުރަން މޫނުގައި އަތްޖައްސާލިއިރު ކުރިމަތީގައި ތިބި ދެކުދިން ބަލަން ބިތިގޮތުން ހިތަށްވަނީ ބިރުވެރިކަމެކެވެ.\n" މަންމާ .......ކިހިނެތްވީ......؟ " ލައިބާގެ ދޫހިމޭނުން ލައިގެން އިނުންވީ އުނދަގޫކަމަކަށެވެ. މަންމަގެ ލޮލުން ފައިބަމުންދާ ކަރުނަ ހެކިދެނީ ކޮންމެވެސް ބޮޑުކަމެއް ވެއްޖެކަމެވެ. ޖަވާބު ދިނުމެއްނެތި ބަޝީރާ ހަލުވިކޮށް ހިނގާފައިވަނީ ގޭތެރެއަށެވެ. ނިދާ އެނދުގައި ފޫޖެހުމާއި އެކު ބަޝީރާ ބަޑިފަޅާއިގެން ދިޔައެވެ. ބޭނުންވީ ހިތްފުރެންދެން ރޯލުމަށެވެ. ލޯބިވާކަމަށްބުނެ މީހަކު ޖެހި ކެހިވެރިކަމުގެ ދަންތޫރާގައި ބަޝީރާގެ އަބުރު ވެއްޔާ މޮޑެވުނީއެވެ. ދުވަހެއްގައިވެސް ނުފިލާނެ ލައްގަނޑެއްޖެހުނީއެވެ. ބަޝީރާގެ އެންމެ ބޮޑު ހިތާމަޔަކީ މަންމަޔާއި ބައްޕަ އޭނާއަށް މާފުނުދީ ތާއަބަދަށް ވަކިވެގެންދިޔައީމައެވެ. އެމީހުންގެ މާފުލިބުނުނަމަ އޭނާގެ ނަފުސަށް ކޮންމެވެސްވަރެއްގެ ހަމަޖެހުމެއް ލިބުނީހެވެ.\nފާތުންގެ އެދުމަށް ލައިބާ އައީ ބަޝީރާއާ ވާހަކަދައްކާލާށެވެ. އެމަންމައަކީ އޭނާގެ އެންމެ ކުޑަދުވަހުންފެށިގެންވެސް ހުރިހާ ކަމެއް ބެލެހެއްޓިމީހާއެވެ. ބައްޕަގެ ލޯބި ހަނދާންނެތޭ ވަރަށް ލޯބިދިނީ އެ މަންމައެވެ. ވީއިރު މަންމަގެ ލޮލުން އެންމެ ކަރުނަ ތިއްކެއް ވެއްޓޭތަން ދުށުމަށްވެސް ލައިބާގެ ހިތަކަށް ކެތްވާނީ ކިހިނަކުން ހެއްޔެވެ؟\n" މަންމާ......." ލައިބާގެ އަޑަށް ބަޝީރާ ހިމޭންވީ ސުއިޗަކުން ކަރަންޓު ކަނޑާލާ ފަދަޔަކުންނެވެ. އަވަސްއަވަހަށް ދެލޯ ފޮހެލަންވާއިރަށް ލައިބާ އައިސް ހުރީ ބަޝީރާގެ ކުރިމަތީގައެވެ. ބަޝީރާގެ އަތުގައި ލައިބާ ހިފާލިއެވެ.\n" މަންމާ......." ބުނާނެ ބަހެއް ލައިބާއަކަށް ނުވިސްނުނެވެ. ބަޝީރާ ކަރުނައިން ފުރިގެންވީ ލޮލުން ލައިބާއަށް ބަލާލިއެވެ.\n" ދަރިފުޅުގެ މާމަޔާ ކާފަމަތިން ހަނދާންވީ..................."\n" މާޒީ ހަނދާންކޮށް ރޯކަށް ނުވާނެ..................." ލައިބާ އިށިއިނީ ބަޝީރާ ކައިރީ އެނދުމަތީގައެވެ. އަދި އުނދަގުލުންވެސް ބަޝީރާ ގައިގާ ބައްދާލިއެވެ.\n" މީ ހަމަ ބެސްޓު.............. ހިތްވަރު ގަދަކަމާއި ކެތްތެރިކަމަށް އެވޯޑެއް ދޭހާވޭ..............." ބަޝީރާ ކޯތާފަތުގައި ބޮސްދެމުން ލައިބާ ބުނެލިއެވެ. ބަޝީރާއަށް ހިނިތުންވެވުނީ އަމިއްލަ އިޙްތިޔާރަކު ނޫނެވެ. ބަޝީރާވެސް ނިކަން ލޯބިން ލައިބާ ގައިގާ ދެއަތުން ވަށާލިއެވެ.\nދެހަފްތާ ފަހުން އާޝާ މާލެއައީއެވެ. މާހިލް އާ ބައްދަލުކުރާ ހިތުން ކެތްމަދުވެފައިވާ އާޝާ އާ މާޙިލް ބައްދަލުކުރީ އާޝާ ކުލިނިކުންނެވެ. މާހިލް ފެނުމުން އާޝާ ބައްދާލިއިރު މާހިލް ހުރީ ހިމޭންވެފައެވެ. އިތުރު ހަރަކާތެއް ނުގެނެސް މީހާ ހުރީ ހިލައިގެ ބުދެއް ފަދައިންނެވެ.\n" އައި މިސްޑްޔޫ ސޯމަޗް......" މާހިލް ބޮލުގެ އިސްތަށިގަނޑުތެރޭގައި އާޝާގެ އިނގިލިތައް ހިންގާލަމުން ވާހަކަ ދެއްކިއެވެ. އާޝާ މާހިލާއި ގައިގޯޅިވުމުން މާހިލަށް އުނދަގޫވި މީ ފުރަތަމަ ފަހަރެވެ. ދެލޯމަރާ ބާރުކޮށްގެންލިއެވެ. އާޝާގެ ތުންފަތް މާހިލްގެ ކަންފަތުފޫޅުގައި ޖައްސާލި ހިނދު މާހިލަށް އާޝާ ދުރުކޮށްލެވުނެވެ.\n" ސްޓޮޕް ދިސް ......" ދެލޯ މަރާލަމުން މާޙިލް ފަހަތަށް ޖެހުނުއިރު އަޑުގައިވީ އާދޭހެވެ. އާޝާ މާޙިލަށް ބަލަންހުރީ ހައިރާންކަމުގެ ބެލުމަކުންނެވެ. މާހިލް އޭނާގެ ބީހުމަށް އިންކާރުކުރި މީ ފުރަތަމަ ފަހަރެވެ.\n" ވަޓް ހެޕަން ޑާލިންގ.........." އާޝާ އުޅުނީ މާހިލް މޫނުގައި އަތްޖައްސާލާށެވެ. އޭގެ ކުރިން މާހިލް ހިފެހެއްޓީ އާޝާގެ އަތުގައެވެ.\n" އައި ކާންޓް ޑޫ ދިސް އެނީމޯރ.........." މާހިލް އެހެން ބުނުމުންވެސް އާޝާއަށް ހީވީ އޭނާ ސަމާސާއެއް ކުރަނީކަމަށެވެ.\n" މީ ރަނގަޅު ގޮތެއްނޫން.......ސަޖާއަށް ދެރަދީފަ ...............އާޝާ އެކީ އުޅޭނީ ކިހިނެތް............؟ " ހީވީ ބާރުގަދަ އަތަކުން އާޝާ މޫނުގައި އެތިފަހަރެއް ވިހެލިހެންނެވެ.\n" ޝީއިޒް ޕުރެގުނެންޓް................" މިފަހަރު އެއިވުނު އަޑުން ކޮޅަށް ހުންނަންވެސް އާޝާއަށް ދަތިވިއެވެ. ގޮތް ހުސްވެފައިވާ މީހަކު ފަދައިން އެންމެ ކައިރީ ހުރި ސޯފާމައްޗަށް ތިރިވިއެވެ. އާޝާއަށް ހީވީ ކުޑަވަގުތު ކޮޅަކަށް ވަށައިގެންވި ހުރިހާ ކަމެއް ހުއްޓުނު ހެންނެވެ. ހަރަކާތް ހުއްޓިފައިވާ މީހަކު ފަދައިން އެސްފިޔަ ޖަހާވެސްނުލާ އާޝާ އިނެވެ.\nފަޓްލޫނު ޖީބަށް ދެއަތްޖަހާލިއިރު މޫނުގައިވީ ދާތިކިތަކެވެ. ފުންނޭވާއެއް ދޫކޮށްލާ މާހިލް ބަލަންހުރީ އެހެން ދިމާލަކަށެވެ. އާޝާ އާ ދިމާލަށް ބަލާލާނެ ހިތްވަރު ނެތިފައި މާހިލް ހުރީ އާޝާ ބުނާނެ އެއްޗެއްގެ އިންތިޒާރުގައެވެ. އާޝާއަކަށް ވާހަކައެއް ނުދެއްކުނެވެ. ދެލޮލަށް ޖަމާވެފައިވާ ކަރުނަތައް ހީވީ ދެންމެ ދެންމެ ފައިބައިގެންދާނެ ހެންނެވެ.\n" ޝީއިޒް ސްޓިލް މައިވައިފް ............އައި ކާންޓު ލީވް ހާރ...................." ވައަތު ކަށިއިނގިލީގައި އޮތް ރިހިކުލައިގެ އަނގޮޓި ބޭއްވިއިރު ދެމީހުންގެ ނަޒަރުވީ ސީދާވެފައެވެ.\n" އަހަރެން އާޝާ ދެކެ ވަރަށް ލޯބިވޭ...........އާޝާ އާ ވަކިވާން އަހަންނަކަށް ފަސޭހައެއްނޫން..........އެކަމަކު އެކަމަކު........." އެވާހަކަތައްވީ މާހިލްގެ ހިތުގައެވެ. މިވަގުތު މާހިލް އެތަނުގައި މަޑުކޮށްފިނަމަ ދުރުވާން އުނދަގުވެދާނޭހެން ހީވަނީއެވެ. ބޭރަށް ނިކުމެ ދޮރުގައި ބުރަކަށި ޖައްސާލީ ދިގުދަތުރެއްކޮށް ވަރުބަލިވެފައިވާ މީހެއް ފަދައިންނެވެ.\n" ސޮރީ ސޮރީ.........." މާހިލް މޫނުގައި އަތްއަޅަމުން ކަރުނަތައް ހިންދާލިއެވެ. އާޝާ ދޫކޮށް މާޙިލް އެދަނީ ހިތާ ދެކޮޅަށެވެ.\nމާހިލް ނިކުމެގެން ދިއުމުން އާޝާ ނެގީ ބިއްލޫރި މޭޒުމަތީގައި އޮތް އަނގޮޓިއެވެ. މުށުތެރޭގައި އަނގޮޓި ފިއްތާލިއިރު ދެލޮލުން ކަރުނަތައް ފައިބައިގަނެއްޖެއެވެ. މޭގައި އަތްޖައްސާލީ ދެލޯ މަރާ ބާރުކޮށްލަމުންނެވެ.\nއެއަނގޮޓިއަކީ އާޝާ، މާހިލްގެ އިނގިލީގައި އަޅުވާލަދިން ލޯބީގެ ރަމްޒެކެވެ. އެ އަނގޮޓި މާހިލްގެ އަތުން ވަކިކޮށްލުމަކީ ދެމީހުން ދެމެދުގައިވީ ގުޅުން ނިންމާލިކަމުގެ ފުރިހަމަ ހެއްކެކެވެ. އެއަނގޮޓި އަޅުވާދިނީ ދެމީހުން އެކީ އަބަދަށް ވުމަށް އެދި ވީ ވައުދާއެކުއެވެ. އެހުރިހާ ވައުދާ ހުވައެއް އުވާލައި އޭނާ ދޫކޮށް މާހިލް ދިޔައީއެވެ. ރޮއެ ރޮއެ ދެލޯ ދުޅަވަންދެން އާޝާ ރުއެވެ.\nމާހިލް އިށިއިނީ ރެސްޓޯރެންޓެއްގެ އެއްކަނެއްގައި ހުރި މޭޒެއް ކައިރީގައެވެ. ތަނުގައި ހަލަބޮލިކަންވިޔަސް މާހިލަށް އެއިންކަމެއްގެ އިޙްސާސެއް ނުވެއެވެ. ހިތާދެކޮޅަށް ނިންމުމެއް ނިންމުމަކީ ކިހާ ވޭނެއް ހުރި ކަމެއްކަން އެނގޭނީ އެއިހްސާސް ކުރަން ޖެހޭ މީހަކަށެވެ. ހިތްއެދޭ މީހާ ދޫކޮށްލާ ހިތްނޭދޭ މީހާއާއެކު ދިރިއުޅުމުގައި ކުރިއަށްދާންޖެހުމަކީ އަމިއްލަ ނަފުސަށްވެސް އޮޅުވާލާ އޮޅުވާލުމެކެވެ. އާޝާ އާ ގުޅުން ކަނޑާލާފައި މާހިލް އައިސް އެއިނީ ހިތްހަމަޖެހިފައެއް ނޫނެވެ. އެނޫން ގޮތެއް އޭނާޔަކަށް ނެތެވެ. އާޝާ އާއެކު އެގުޅުން ކުރިއަށްގެންދެވުނީތީ އަމިއްލަ ނަފްސުވެސް އޭނާއަށް މަލާމާތްކުރާ ކަހަލައެވެ.\nއަފީފް މާހިލާ ބައްދަލުކުރަން އައީ އިއްޔެ ހެނދުނުގެ ވަގުތުގައެވެ. މާޙިލް އޮފީހުގައި އިންދައެވެ. ބައްދަލުކުރަން ހުއްދަދެވުނީ ކާކުތޯ ބަލައިވެސް ނުލައެވެ. މީޓިންގ ރޫމުގައި މާހިލްގެ އިންތިޒާރުގައި އިން އަފީފް ފެނުމުން މާޙިލްގެ އަތްފައި ފިނިވެ ހިތްނުތަނަވަސްވާ ގޮތްވިއެވެ. ނިކަން ހަމަޖެހޭ ގޮތް ދައްކަމުން މާހިލް ގޮސް އަފީފު ކުރިމަތީ ހުއްޓުނެވެ. އަފީފުގެ މޫނުމަތިން ފެނުނީ އަބަދުވެސް މާހިލަށް ފެންނަ ރުޅިވެރިކަމެވެ. އެކަން ބަދަލެއް ނުވެއެވެ.\n" ބަ.....އިށިއިނދޭ........" މާހިލް ފެނުމުން ކޮޅަށް ތެދުވަތް ގޮތަށް އަފީފު ހުރީ ކޮޅަށެވެ.\n" އަހަރެން މިއައީ އިށިއިންނާކަށްނޫން........." މޫނު ހަދާލުމުން ކުރިއަށްވުރެންވެސް ނުރުހޭކަން މޫނުން ފާޅުވިއެވެ. މާހިލަށް ހީވީ ބޭރަށް ލާން އުޅުނު ނޭވާވެސް އެތެރޭގައި ތާށިވިހެންނެވެ. ދައްކަން އެ އައި ވާހަކައަކީ ސުލްހަވެރިކޮށް ނިމިދާނެ ވާހަކައެއް ކަމާމެދު މާހިލްގެ ހިތަށް ބިރުވެރިކަން ވަނެވެ. ކުރިންވެސް އަފީފުވަނީ އާޝާއާ ރުޅިވާން އަންގާފައެވެ. އެތަށް އިންޒާރެއް ދިނުމުން އެފަހަރުވެސް މާޙިލްވަނީ އާޝާ އާ އޮތް ގުޅުން ކަނޑާލާފައެވެ.\n" އަހަރެން މިއައީ އާޝާ އާ އޮތް ގުޅުން ކަނޑާލާށޭ ބުނަން........ ކުރިންވެސް އޮންނާނީ ދެކޮޅުހަދާފަ " މާހިލަށް ފުރަގަސްދީގެން ގޮސް އަފީފު ހުއްޓުނީ ފަރުދާ ކަހާފައިވާ ކުޑަދޮރު ކައިރީގައެވެ.\n" ދެކުދިންނަށްވެސް ރަނގަޅަކަށް މިހެން މިބުނަނީ .............." މިފަހަރު އަޑުގައި ތަފާތުކަމެއް ހުރިހެން މާހިލަށްވެސް ހީވިއެވެ.\n" ދެ ކެރިއަރުންނަށްވީމަތަ؟ " މާހިލް ސަބަބު އޮޅުން ފިލުވަން ބޭނުންވިއެވެ. އަފީފުގެ ފަރާތުން ޖަވާބެއް ނުލިބުނެވެ.\n" އަހަރެމެން ކުއްޖަކު ނުހޯދާވެސް އުޅިދާނަން............މައްސަލަޔަކަށްވަނީ އަހަރެމެންނަށް ލޭއަޅާ ކުއްޖެއް ލިބިދާނެތީއޭނުން........" މާހިލަށް ކުރިންވެސް ހީވެފައި އޮތް އެއްޗެއް ބުނެލިއެވެ. ދެމީހުންނަކީ ތެލެސީމިޔާ ކެރިއަރުންނަށްވީމައެވެ.\nކޮބާ މިހާރު ކޮމެންޓެއް ކޮއްލާނެ ކުއްޖަކުވެސް ނުވީތަ؟ ކޮބައިތަ ވަރުދައްކާފަ ވާހަކަ ނުނިކުމެގެން އުޅުނު ކުދިންތައް\nބޮލައް ތުރާ... ވައްސަލާމް\nލީނާ ކިތަންމެ ހިތްހަމަ ނުޖެހުނަސް ބުނެލަން އޮތީ ވާހަކައިގައި ގިނައީ ހުސް ހާސަރޭ… ކެއުމުގެ ފޯރިގަނޑަކާ، މާކުރިންވެސް އެނގިފައި އޮތް ބަޝީރާގެ ޕާސްޓްވެސް ދެން ނޭނގެ ފޫހިވެއްޖެ ސަހާދެއް… އެވަރަށް ސީންތައް ތަފްސީލް ކުރަނީ ހަމަ އެޕިސޯޑް ދިގުކުރުން ދެން ކޮންކަމަކުއޯވް… ކުރީބައެއްގައި ޒީނިޔާގެ ހެދުން ނުފެހިގެން ވެސް ދަމާފައި ހުރި ހާސަރަށް ކިޔުންތެރިން ހިތްހަމަނުޖެހޭ ވަރު ދައްކުވައިދިން…\nޥަރަށް ރީތި މިއަދުގެބައިވެސް. ވެއިޓިނގ ފޮރ ދި ނެކްސްޓްޕާޓް.\nދިގު ވާހަކަތަކުގައި ހާސަރުވެސް ދިގުވާނެ ތަފްސީލްވެސް އަންނާނެ ތިޔަ އުޅެނިީ ނޭގިގެން ބޮލަަށްތުރާވެގެނެއްނޫން\nއަޅެފަހެ ކެއުމުގެ ފޯރިކުޑަމީހެއްތަ ތީ……\nމާތްކަލާކޯ. 2ވަނަ ސީންގައި 22 ޕެރެގްރާފް ލިޔެފައި އޮތް އިރު ފާތުންގެ ލޯބިވެރިޔާ ސިއްރުތަކެއްވާކަން ހާމަކުރުމުގެ އިތުރުން ދެން މުޅިން ބޭކާރު ހާސަރު. ބޮލައްތުރާ ބުނިހެން މި ލިޔުންތެރިޔާގެ ސިފަކުރުންތަކާ ހެދި ހަމަރަނގަޅަށް ވެސް ފޫހިވެއްޖެ.3މަސްދވަހުގެ ބްރޭކކަށްފަހު މި ދެން ކޯއްޗެއްތަ އަޅެ\nބަލަ މިއަދު ހުކުރު ދުވަހޭ .. ހަނދާން ކޮށްދިނީ


އޭނާއަށް އަހަރެންނަށް ޙަސަދަވެރިވީމެވެ. | Dhiislam | Dhiislam\nފޮޓޯ: ގޫގްލް ފޮޓޯސް\nއަހަރެންގެ ނަމަކީ ކެރޮލީން އެރާޒޯއެވެ. އަހަންނަކީއެމެރިކާއަށް ނިސްބަތްވާ ކްރިސްޓިއަނަކީމެވެ. ކުޑައިރުއްސުރެން އަހަރެންނަށް ދަސްކޮށްދީފައިވަނީ އަހަރެންގެ ދީނަކީ ކްރިސްޓިއާނިޓީކަމުގައެވެ. ފައްޅީގައި ބާއްވާ އެކި ބައްދަލުވުންތަކަށް އަހަރެން ގޮސް އުޅެނީ މަންމަމެން ކިޔާވަރުންނެވެ. އެއީ އަހަރެން ފޫހިވާކަމެކެވެ.\nއެކަމަކު އަހަރެން ހިދާޔަތުގެ މަގު ހޯދުމަށް ދަތުރުފެށުމަށް މަގުފަހިވީވެސް ކްރިސްޓިއަން ކޭމްޕެކެވެ. އަހަރެންގެ ޢާއިލާއަކީ ފަޤީރު ޢާއިލާއެކެވެ. އަހަރެން އުޅެބޮޑުވީ ދިރިއުޅުމުގެ ވަރަށް ގިނަ ލައްޒަތުތަކުން މަޙުރޫމްވެގެންނެވެ. ކޭމްޕް ގެ ފަހު ދުވަސް ވީ އޮކްޓޯބަރު މަހެއްގެ ފިނި ދުވަހަކަށެވެ. އަހަރެން ހިނގަމުން އައި އުސް ފަސްގަނޑުގެ މަތިން ހިނގާލާފައި ދެވުނީ ރީތި އަތިރިއަކަށެވެ. އެތާނގެ ވެލިގަނޑު މަތީގައި މޫދަށް ބަލަން އެތައް އިރަކު އަހަންނަށް އިނދެވުނެވެ. އެއީ އަހަންނަށް ފުރަތަމަ ކުރެވުނު ރޫޙާނީ އިޙްސާސްކަމުގައި ބުނެވިދާނެއެވެ. ހިތާއިހިތުން އަހަރެންގެ ދިރިއުޅުމުގެ ކަންކަމާއިމެދު އަހަރެންގެ ކަލާންގެއަށް ޝަކުވާކުރީމެވެ. އަހަރެންގެ ކަންކަން އަވަހަށް ބަދަލުކޮށްދެއްވާތޯ ހިތުގެ އަޑިން އެދުނީމެވެ. އެދުވަހު އަހަރެން އެކަނި އިނދެ ވަރަށް ރުއީމެވެ.\nއަހަރެންގެ ހިތް މަޑުމަޑުން ބަދަލުވާންފެށީވެސް އެދުވަހުން ފެށިގެންނެވެ. އެދުވަހު އަހަރެންގެ ހިތުގައި ރޯވެފައި އިން ކުޑަކުޑަ ހުޅުކޮޅުވެސް ނިވިދިޔަފަދައެވެ. އަހަރެން ދީނީ ކަންކަން ކުރަން ފޫހިވާންފެށިއެވެ. އަހަރެން ގެ ބޭނުންތައް ފުއްދައިނުދޭ، އަހަރެންގެ މަތިން ހަނދާން ނުހުންނަ ކަލާންގެއަކަށް އަޅުކަންކުރަން އަހަރެން ބޭނުންނުވީއެވެ.\nއަހަރުތައް އެގޮތުގައި ފާއިތުވަމުންދިޔައީ ހީވެސް ނުކުރާހާ އަވަހަށެވެ. އަހަރެންގެ ހިތުގައި އެއްވެސް ކަލާނގެއަކަށް ނުވަތަ ދީނަކަށް ޖާގައެއް ނުދެމެވެ. އެކަމަކު އަހަރެންގެ ޙަޔާތުގައި ކުރިމަތިވަމުންދިޔަ އިމްތިޙާނުތަކުން އަރައިގަނެވޭތޯ ހިތްވަރާއެކު މަސައްކަތް ކުރަމުންދިޔައީމެވެ. ނަމަވެސް އަހަރެންގެ ޝަކުވާތައް ބައިވަރެވެ. އެއަށްވުރެންވެސް އަހަރެންގެ ހިތުގައިވާ ހިތްހަމަނުޖެހުންތައް އިތުރުވަމުންދިޔައީ، މި ޝަކުވާތައް އަޑުއަހައި، އަހަރެންގެ އުނދަގޫތައް ފިލުވަދޭނެ ފަރާތެއް އަހަރެންގެ ދިރިއުޅުމުގައި ނެތީމައެވެ.\nކުރިޔެކޭވެސް އެއްގޮތަށް ދުވަސްތައް ހޭދަވަމުންގޮސް، އެއްދުވަހަކު އަހަންނަށް ޖަނާޒާއަކަށް ދަޢުވަތު ލިބުނެވެ. އެ ޖަނާޒާގައި މަޔަކު އޭނާގެ ދަރިފުޅު ގެއްލިގެން ދިޔަ ގޮތުގެ ވާހަކަތައް ކިޔައިދެމުންދިޔައެވެ. އަހަރެން އޭނާގެ ކޮންމެ ލަފުޒެއް އަޑުއަހަމުންދިޔައީމެވެ. އެ އަންހެންމީހާގެ ކޮންމެ ޙަރަކާތަކަށް އިސްވެސް ޖަހާނުލައި އަހަންނަށް ބަލަހައްޓައިގެން އިނދެވުނެވެ. އޭނާ ވާހަކަދައްކަމުން ދިޔައިރު އެ އަޑުގައި ހިތާމައާއި މޮޅިވެރިކަން އެކުލެވިފައިވީ ނަމަވެސް، އެ އަޑުގައިވަނީ އަޖައިބެއްފަދަ ޔަޤީންކަމެކެވެ. އެ މޫނުމަތި މިލާފައިވިޔަސް، އެ ދެލޮލުން ވިދަމުންދިޔައީ އުފާވެރިކަމާއި އަމާންކަމުގެ ކަރުނައެވެ.\nއެ އަންހެންމީހާ ބުނަމުންދިޔައީ އޭނާގެ ދަރިފުޅުވީ އެމީހުންގެ ކަލާނގެ ޙަޟްރަތުގައިކަމަށެވެ. އެހިނދު އެ ތުންފަތުގައިވީ ލުއި ހިނިތުންވުމުގެ ސަބަބުން އަހަރެންގެ ހައިރާންކަން އިންތިހާއަށް އިތުރުވެގެންދިޔައެވެ. އަދި މި އަންހެންމީހާގެ ހިތުގައި އޭނާގެ ދިރިއުޅުމުގެ ކަންކަން ހިނގަމުންދާ ގޮތާއިމެދު އުފެދިފައިވާ ހިތްހަމަޖެހުން ފެނި، އެކަމަށްޓަކައި އޭނާއަށް ޙަސަދަވެރިވެވުނެވެ. މިފަދަ އުފާވެރިކަމެއް އޭނާއަށް ލިބުމުގެ ފަހަތުގައިވަނީ ކޮން ސިއްރެއްބާއޭ އެތައްފަހަރަކު އަހަރެންގެ ހިތް އެނގެން ބޭނުންވިއެވެ. ގެއަށް ދިޔުމަށްފަހުންވެސް އަހަންނަށް މުޅި ދުވަހު ވިސްނެމުންދިޔައީ އޭނާއާއިމެދުގައެވެ. އެ އަންހެންމީހާގެ އިލާހާއިމެދު އޭނާގެ ހިތުގައިވީ ފުރިހަމަ އިތުބާރާއިމެދުއެވެ. އަހަރެންވެސް އެފަދަ އުފާވެރިކަމެއް ބޭނުމެވެ.\nޖެހިގެން އައި ހަފްތާތައް ވެގެންދިޔައީ އަހަރެން ދީނާއި ބެހޭގޮތުން ހޯދައި ބަލަން ކުރި ދަތުރުގެ ފެށުމަށެވެ. އަހަރެންގެ ދީނަކީ ކްރިސްޓިއާނިޓީ ކަމަށްވުމުން ފުރަތަމަ ފެށީ އެ ދީނުންނެވެ. އެތައް ހަފްތާއެއްގެ އާދީއްތަ ދުވަސްތައް އަހަރެން ހޭދަކުރަމުން ދިޔައީ ފައްޅީގައެވެ. ފާދިރީން ދައްކަމުންދިޔަ ވާހަކަތަކުގެ ކޮންމެ ލަފްޒެއް އަހަރެން ކަނުލާ އަޑުއެހީމެވެ. އެ ވާހަކަތަކުން އަހަރެންގެ ހިތުގެ އުށްބައްތީގައި އާހުޅުކޮޅެއް ރޯކޮށްލަފާނެކަމުގެ އުންމީދުގައެވެ. އަހަރެންގެ ހިތަށް އީމާންކަމުގެ ކުޑަވެސް އަލިކަމެއް ލިބޭތޯއެވެ. ނަމަވެސް އެގޮތުގައި މަސްތަކެއް ފާއިތުވެ ދިޔައިރުވެސް، އަހަރެންގެ ކަނު އަނދިރި ޙަޔާތަށް ބަދަލެއް ނާދެއެވެ.\nއެހެންކަމުން ދެން އަހަރެން ނިންމީ އެހެން ދީނަކާއި ބެހޭގޮތުން މަޢުލޫމާތު ހޯދައި އެއްކުރާށެވެ. އެއީ ބުދަ ދުވަހެއްގެ ހެނދުނުގެ ވަގުތެވެ. އަހަރެން އެހާ ހެނދުނަކާ ހޭލީވެސް، ހެނދުނު ވަޒީފާއަށް ދިޔުމުގެ ކުރިން، ކުރީ ރޭގައި އަހަރެން ގޫގްލް ގައި ހޯދި މިސްކިތަށް ދިއުމަށްޓަކައެވެ. އެހެނަސް، ކާރުގައި އެތައް ހިސާބަކަށް ދެވުނުއިރުވެސް އެ މިސްކިތް ފެންނަގޮތެއް ނުވިއެވެ. އެ މިސްކިތް ހުރިތަނާއި އެޑްރެހަށް ދާންދެން އެނގެން އޮވެފައި، އެ މިސްކިތް ނުފެނުމުން އަހަރެންގެ ހިއްވަރު އެލުނެވެ. ހިސާބަކަށް ރުޅިވެސް އައެވެ. އެހާމެ ދެރަވެސް ވިއެވެ. ވަޒީފާއަށް ގަޑިޖެހިދާނެތީ އަހަރެންގެ ކަންބޮޑުވުން އިތުރުވިއެވެ. އެންމެފަހުން މިއީ ބޭކާރު ގޮތުގައި ގެއްލިދިޔަ ވަގުތުތަކެކޭ ހިތަށް އަރައި އަހަންނަށް ބޭ އިޚްތިޔާރުގައި ރޮވެންފެށުނެވެ. އަހަރެންނަށް އަހަރެންގެ އިހުސާސްތައް ކޮންޓްރޯލް ނުކުރެވުނީއެވެ. އަދި ބޮސް އަށް ގުޅައި، ވެގެން އުޅޭގޮތް ކިޔައި ދިނުމަށްފަހު އެދުވަހު ވަޒީފާއަށް ލަސްވެދާނެކަމުގައި ބުނީމެވެ. އޭނާގެ ޖަވާބު ކުރުވެފައި ސާދާއެވެ.\n"އަހަރެން ތިބާއަށް ތިކަމުގައި އެހީވެދޭނަމެވެ."\nއޭނާ ވަޢުދުވީ ފަދައިން އަހަންނަށް އެކަމުގައި އެހީވެދިނެވެ. އަހަރެން އެ މިސްކިތާއި ހަމައަށް ގެންގޮސްދިނެވެ. އަހަންނަށް އެ ވަގުތު ލިބިގެންދިޔަ އުފާވެރިކަމުން ޚުދު އަހަރެންވެސް ހައިރާންވިއެވެ. ފުރަތަމަ ސަބަބަކީ އަހަންނަކީ މުސްލިމަކަށް ނުވުމެވެ. ދެވަނަ ސަބަބަކީ އަހަރެންނަށް އަބަދުވެސް ހީކުރެވިފައިވަނީ މުސްލިމުންނަކީ ބޯ ހަމަނުޖެހޭ ބައެއްގެ ގޮތުގައެވެ. އެމީހުންނާއިހެދި މަޢުޞޫމް އެތަކެއް ބަޔަކު މަރުވެ ގޮސްފައިވާ ޓެރަރިސްޓުންކަމުގައެވެ. ނަމަވެސް އެމީހުން އަޅުކަންކުރާ ތަނަށް އާދެވުމުން އަހަންނަށް އުފާވެރިކަން އިޙުސާސްކުރެވެންވީ ކީއްވެގެން ހެއްޔެވެ؟\nކޮންމެއަކަސް، ވަރަށް ހިތްވަރުކޮށްފައި މިސްކިތުގެ ދޮރާއި ހަމައަށް ގޮސް، ދޮރު ހުޅުވާލީ އެދޮރުގެ އަނެއްފަރާތުން އަހަންނަށް އައިސްދާނެ ބިރުވެރިކަމަކަށް ތައްޔާރުވެ ހުރެގެންނެވެ. ކިތަންމެ ބިރުވެރިކަމެއް ހިތުގައި އޮތަސް، މި ގޮތްނޭނގޭ ދީނާއި ބެހޭގޮތުން އަހަންނަށް ކޮންމެވެސް އެއްޗެއް އެނގެން ބޭނުންވެފައި ހުރިލެއް ބޮޑުކަމުންވެސް މެއެވެ. އެތެރެއަށް ވަދެ މިސްކިތުގެ އިމާމާއި ބައްދަލުކުރަން ބޭނުންވާ ވާހަކަ ބުނީމެވެ. ނަމަވެސް އެވަގުތު އޭނާ މިސްކިތުގައި ނެތުމުން އަހަރެންގެ ފޯން ނަންބަރު ދިނުމަށް މިސްކިތުން ދިމާވި މީހާ އެދުނެވެ. އޭނާ ދިއްކޮށްލި ގަނޑުކޮޅުގައި އަހަރެންގެ ފޯން ނަންބަރު ނޯޓްކޮށްލީ މިކަން މިހިސާބުން ނިމުނީކަމަށް އަހަރެންގެ ހިތުން ނިންމަމުންނެވެ. އަވަސް އަރުވާލާފައި މިސްކިތުން ނުކުންނަށް ހިނގައިގަތީމެވެ.\n"އިމާމްގެ ނަމަކީ ޢަބްދުއްލަޠީފެވެ. އޭނާ ތިބާއަށް ގުޅާނެއެވެ." މިސްކިތުން ދިމާވި މީހާ އަހަންނަށް ބުނެލިއެވެ.\nއަހަންނަށް ހިތާއި ހިތުން ބުނެލެވުނެވެ. "ހަމަ އަސްލުވެސް އެ ބުނާ އިމާމަކު އަހަންނާއި ގުޅާނެހެއްޔެވެ؟ އަހަންނަކީ މުސްލިމަކަށް ނުވާއިރުވެސް އަހަންނާއި ވާހަކަދައްކާނެ ހެއްޔެވެ؟ އަހަރެމެން ދެމީހުންނަކީ އުޑާއި ބިމާހާ ތަފާތު ދެމީހުންނަށް ވީއިރުވެސް، އޭނާ އަހަރެންގެ ރޫޙާނިއްޔަތަށްޓަކައި މިކުރާ ދަތުރުގައި އޭނާ އަހަރެންގެ ޙާލަތު ދެނެގަނެ، އަހަންނަށް އެހީތެރިވެދޭނެހެއްޔެވެ؟ އަހަންނަށް އެފަދަ މީހަކާއި ވާހަކަދެއްކޭނެ ހެއްޔެވެ؟"\nއަހަންނަށް އިމާމް ޢަބްދުއްލަޠީފުގެ ކޯލު އައީ އޭގެ ދެގަޑިއިރު ފަހުންނެވެ. އެއަށްފަހު އިމާމް އާއި ބައްދަލުވެ، އަހަރެންގެ ވާހަކަތައް އޭނާއާއި ޙިއްސާކުރީމެވެ. ކްއިސްޓިއާނިޓީއާއި މެދު އަހަރެންގެ ހިތުގައި އުފެދިފައިވާ ސުވާލުތައް ހުށަހެޅީމެވެ. އިމާމް އަހަރެންގެ ހުރިހާ ވާހަކަތަކެއް ނިމެންދެން ކަނުލާ އަޑުއަހަން އިނެވެ. އެއަށްފަހު އެއް ސުވާލަކަށްފަހު އަނެއް ސުވާލަކަށް ޖަވާބުދެމުންދިޔައެވެ. ނޭނގޭ ސަބަބަކާހެދި އަހަންނަށް އިމާމްގެ ހުރިހާ ޖަވާބެއް ހިތުގެ އަޑިން ޤަބޫލުކުރެވުނެވެ. ދެގަޑިއިރުގެ ބައްދަލުވުމަކަށްފަހު އަހަރެން އިންތަނުން ތެދުވީ އަހަރެންގެ ލިސްޓުން މުސްލިމުންގެ ދީން ޗެކްއައުޓް ކޮށްލުމަށް ނިޔަތްގަނެގެންނެވެ.\nނަމަވެސް އަހަރެން ތެދުވުމާއެކު އިމާމް ޢަބްދުލް ލަޠީފް އަހަންނަށް ބުނެލިއެވެ.\n"އުޚްތާއެވެ. ތެދުމަގު ހޯދުމަށް ތި ކުރާ ދަތުރުގައި އަހަރެން ބައިވެރިކޮށްދިނީތީ ޝުކުރުވެރިވަމެވެ. މިތަން ދޫކޮށް ދާއިރު ތިބާއަކީ މުސްލިމަކަށް ނުވީ ކޮން ސަބަބަކާތޯ ނުވަތަ ތިބާ މުސްލިމް ވާންވީ ކޮން ސަބަބަކާހުރެތޯ ތިބާއަށް އެނގޭނެކަމުގައި ހީކުރަމެވެ."\nމުޅި އެރޭ އަހަންނަށް ވިސްނުނީ އެ ޖުމްލަތަކާއިމެދުއެވެ. ޖެހިގެން އައި ހަފްތާގައިވެސް އަހަންނަށް ވިސްނުނީ އެކަމާއިމެދުއެވެ. އަދި އަހަރެން އިސްލާމް ދީނާއިމެދު އިތުރަށް ހޯދައި ބަލަންފެށީމެވެ. އެ ދީނާއިމެދު އަހަންނަށް އެނގެމުންދިޔަދިޔަހެން، އަހަރެންގެ ހިތް އެ ދީނަށް ހުޅުވެމުންދިޔައެވެ. އަހަރެން އެ ބަޔަކާއިމެދު އެންމެ ގޯސްކޮށް ވިސްނި މުސްލިމުންނަކީ ހަގީގަތުގައި އެހާ ގޯސް ބައެއް ނޫންކަން އަހަންނަށް އެނގިގެންދިޔައެވެ. އެމީހުން އަހަރެމެން ކަހަލަ މީހުންނަށްވުރެން މާ ރަނގަޅުކަން އަހަންނަށް އެނގި ފަހުމްވެގެންދިޔައެވެ. އިސްލާމުންނާއިމެދު އަހަންނަށް އިވެމުންދިޔަ ގިނަ އަޑުތަކަކީ ހަގީގަތެއް ނެތް، ބުހުތާނު ވާހަކަތަކެއްކަން އަހަންނަށް މާ ރަނގަޅަށްވެސް އެނގުނެވެ.\nއިސްލާމްދީނާއިމެދު އަހަންނަށް އެނގެމުންދިޔަވަރަކަށް އަހަރެން އެދީނަށް ވަންނަން ބޭނުންވާންފެށިއެވެ. ނަމަވެސް އަހަންނަށް އެކަން ކުރާނެހާ ހިތްވަރެއް ނުލިބުނެވެ. ނަމަވެސް އޭގެ ތިން މަސްފަހުން އަހަރެން ހުއްޓި ހުރީ އެންމެ ފުރަތަމަ އަހަރެން ދިޔަ މިސްކިތުގައެވެ. އެދުވަހު އަހަރެން ޢަރަބި ބަހުން ކިޔަމުންދިޔަ ޝަހާދަތުގެ ކަލިމަތައް އަހަރެންގެ ހިތާއި ރޫޙުގެ އެންމެ ފުންމިނަށް އަސަރުކުރުވަމުންދިޔައެވެ. އަދި އެ ވަގުތުކޮޅު ވެގެންދިޔައީ މުޅި ޙަޔާތުގައިވެސް، އެންމެ ފުރަތަމަ ފަހަރަށް މި ޙަޔާތަށް އަލިކަމެއް އައި ދުވަހަށެވެ. ދީނާއިމެދު އެންމެ ފުރަތަމަ އަހަންނަށް ވިސްނަން މަޖުބޫރުކުރުވި ޙާދިސާގައި އަހަރެން ޙަސަދަވެރިވީ އަންހެންމީހާގެ މޫނު މަތީގައިވީފަދަ ހިތްހަމަޖެހުމެއް އަހަންނަށް އިޙުސާސްވީ ފުރަތަމަ ދުވަހަށެވެ. އަލްޙަމްދުލިﷲ.


RELIGION: Thaubaavumah eheetherivedhey kanthahthah\nތައުބާވުމަށް އެހީތެރިވެދޭ ކަންތައްތައް\nތައުބާވުމަކީ، ކުރެވުނު ފާފައާމެދު ހިތާމަކޮށް، އަލުން އަނބުރާ އެފާފަ ނުކުރުމަށް އަޒުމު ކަނޑައަޅައި، ފާފަ ފުއްސަވައި ދެއްވާތޯ ދުޢާކުރުމެވެ. ތެދުވެރި ތައުބާއަކުން ތައުބާވުމަށް މާތް ﷲ ވަނީ އަމުރު ކުރައްވާފައެވެ.\nއަދި ފާފައަކަށް ކުރެވޭހިނދު، ތައުބާވެ ފާފަ ކުރުން ހުއްޓައިލުމުން، މާތް ﷲ އެ ފާފައެއް ފުއްސަވައިދެއްވާނޭކަމުގައި ކީރިތި ޤުރްއާންގައިވަނީ އަންގަވާފައެވެ. ނަމަވެސް ތައުބާވުފަހު، ހެޔޮ ކަމުގެ މަތީގައި ދެމިހުރުމަކީ އުނދަގޫކަމެކެވެ. އަދި ތައުބާވުމަކީވެސް ބައެއް ފަހަރު ވަރަށް އުނދަގޫކަމަކަށް ވެދެއެވެ. ތައުބާވުމަށް އެހީތެރިވެދޭ އެތައް ކަމެއް ވެއެވެ. އޭގެ ތެރެއިން ބައެއް ކަންކަމަށް ބަލައިލަމާތޯއެވެ!\nއިޚްލާޞްތެރިކަމާ ތެދުވެރިކަމާއެކު ތައުބާވުމަށް އެދުން\nތައުބާވުމުގައި ކުރިމަތިވާ އެންމެ ބޮޑު ހުރަހަކީ ތައުބާވާން ބޭނުވާ ބޭނުންވުމުގައި ތެދުވެރިކަން ނެތުމެވެ. ފާފައަކަށް އަރައިގަނެވޭހިނދު، ނަފްސު އެކަމަށް މަލާމަތްކުރާތީ ދެން އަލުން އެފާފަ ނުކުރުމަށް ހިތަށްއަރައެވެ. އަދި ތައުބާވުމަށްވެސް ބޭނުންވެއެވެ. ނަމަވެސް ތައުބާވުމުގައި އިޚްލާޞްތެރިކަމާއި ތެދުވެރިކަން ނެތުމުން، އެ ކުރެވުނު ފާފަ ތަކުރާރު ކުރެވޭގޮތް ވެއެވެ.\nތައުބާ ވުމަށް އެދޭ އެދުމުގައި ތެދުވެރިވާނަމަ، މާތް ﷲ އޭނާއަށް އެހީތެރިކަން ދެއްވައި ތައުބާވުމުގެ ތައުފީޤު ދެއްވައެވެ. އަދި ކުރިމަތިވެފައިވާ ދަތިތަކުން ސަލާމަތްކޮށްދެއްވައެވެ.\nމާތް ﷲ ވަޙީކުރައްވައެވެ. ﴿ یَـٰۤأَیُّهَا ٱلَّذِینَ ءَامَنُوا۟ تُوبُوۤا۟ إِلَى ٱللَّهِ تَوۡبَةࣰ نَّصُوحًا عَسَىٰ رَبُّكُمۡ أَن یُكَفِّرَ عَنكُمۡ سَیِّـَٔاتِكُمۡ وَیُدۡخِلَكُمۡ جَنَّـٰتࣲ تَجۡرِی مِن تَحۡتِهَا ٱلۡأَنۡهَـٰرُ ﴾ (التحريم ٨) މާނައީ: "އޭ އީމާންވެއްޖެ މީސްތަކުންނޭވެ! ތެދުވެރި، އިޚްލާޞްތެރި ތައުބާއަކުން، ތިޔަބައިމީހުން ﷲ އަށް ތައުބާ ވާށެވެ! އޭރުން ތިޔަބައިމީހުންގެ ވެރިރަސްކަލާނގެ، ތިޔަބައިމީހުންގެ ކިބައިން، ތިޔަބައިމީހުންގެ ކުށްތައް ފުއްސަވައި، އެތާނގެދަށުން ފެންކޯރުތައް ހިނގަހިނގާހުންނަ ސުވަރުގެތަކަށް ތިޔަބައިމީހުން ވައްދަވައިފާނެތެވެ."\nމާތް ﷲ އަށް، ހިތުގައިވާ ލޯބި އިތުރު ކުރުން\nއިބްނުލް ޤައްޔިމު رحمه الله ވިދާޅުވެފައިވެއެވެ. "މާތް ﷲ އަށް ލޯބި، ހިތުގައި ބޮޑުވުމަކީ، އެއިލާހު ނަހީކުރެއްވި ކަންކަމުން އެއްކިބވާމުގައި ކެތްތެރިކަން ހާސިލުކޮށްދޭ އެންމެ ބޮޑު އެއް ސަބަބެވެ. އެހެނީ ލޯބިވެރިޔާ އޭނާ ލޯބިވާ ފަރާތަށް ކިޔަމަން ގަންނާނެތެވެ. ވީމާ، ހިތުގައިވާ ލޯބި ބޮޑިވި ވަރަކަށް ކިޔަމަންތެރިކަން އިތުރުވެ، އެފަރާތް ނުރުހޭ ކަންކަމުން އެއްކިބާވާން ކުރާ މަސައްކަތް އިތުރުވެއެވެ. ނުކިޔަމަންތެރިކަމާއި، އަންގާ އެންގުންތަކާ ޚިލާފުވެވެނީ ހިތުގައިވާ ލޯބި ކުޑަވެ އެލޯބީގެ ބާރު ދައްވާތީއެވެ. އެމީހެއްގެ ވެރި މީހާގެ ހައްމުއްޓަށް ބިރުން އޭނާއަށް ކިޔަމަންގަންނަ މީހަކާއި، އޭނާގެ ވެރިމީހާދެކެވާ ލޯބިން އޭނާއަށް ކިޔަންމަންގަންނަ މީހަކާ ދެމެދުގައި ބޮޑު ތަފާތެއް ވެއެވެ."\nމާތް ﷲ ޙަރާމް ކުރައްވާފައިވާ ކަންކަމުން އެއްކިބާވެ، އެކަންކަން ނުކުރުމަށް ނަފްސަށް އަންގައި ތިމާގެ ނަފްސު ހެޔޮ މަގުގައި ދެމެހެއްޓުވުމަކީ ހިތްވަރާއި ވަރަގުދަ އަޒުމަކާއެކު މެނުވީ ކުރެވޭނޭ ކަމެއް ނޫނެވެ.\nއަލްއިމާމު އިބްނުލް ޖައުޒީ رحمه الله ވިދާޅުވެފައިވެއެވެ. "ނަފުސުގެ އެންދުންތައް ކޮންޓުރޯލްކޮށް އެކަންތައްތަކުގެ މައްޗަށް ގަދަވެގަތުމަކީ، އެހެން އެއްވެސް ކަމަކުން ނުލިބޭފަދަ ފޮނިކަމެއް ލިބޭނެތެވެ. ހަވާނަފްސުގެ އެދުންތަކުގައި ޖެހިފައިވާ މީހުން ނިކަމެތި ހާލުގައިވާތަން ތިބާއަށް ނުފެނޭ ހެއްޔެވެ. އެއީ އެބައިމީހުންގެ މައްޗަށް އެމީހުންގެ ނަފްސުގެ އެދުންތައް ގަދަވެގެންފައިވާތީ ކުރިމަތިވާ ކަމެކެވެ. އެއާ ޚިލާފަށް ހަވާނަފްސުގެ އެދުންތަކުގެ މައްޗަށް ގަދަވެގަންފައިވާ މީހާ ފެންނާނީ ވަރަށް ހިތްވަރުގަދަ މީހެއްގެ ގޮތުގައެވެ."\nމި ދުނިޔެއަކީ ނެތިފަނާވެ ދާނޭތަނެއް ކަމާއި، ދުނިޔޭގެ އުފަލާއި އަރާމަކީ ހިނދުކޮޅެއްގެ ކަމެއްކަން ހަނދާންކުރާށެވެ. ދުނިޔޭގެ މަދު ހިނދުކޮޅެއްގައި ލިބޭ ހިތްހަމަޖެހުމަކަށްޓަކައި، އާޚިރަތުގެ އަބާއްޖަވެރިކަން ހޯދައި ނުގަންނާށެވެ. ފާފައިގެ ނުބައިކަމާއި، ދުނިޔެއާއި ވަކިވާހިނދު، އެފާފަތަކުގެ ސަބަބުން ކުރިމަތިވާ ބަދުނަސީބާއި، ކައްވަޅުގެ އަޒާބައި، ޤިޔާމަތް ދުވަހު ހުރި އަބާއްޖަވެރިކަން ހަނދާން ކުރާށެވެ. މަރުވާނޭ ކަމާއި، އާޚިރަތުގެ މަތީން ހަނދާން ކުރުމަކީ ތެދުވެރި ތައުބާއަކުން ތައުބާވުމަށް އެހީތެރިވެދޭ ކަމެކެވެ. މާތް ނަބިއްޔާ صلى الله عليه وسلم ދުވާލަކު 100 ފަހަރު ތައުބާވެލައްވާކަމުގައި ރިވާވެގެންވެއެވެ.\nޢިލްމު އުނގެނުމުގައި ވަގުތު ހޭދަކުރާށެވެ. ވަކީން ޚާއްޞަކޮށް ޝަރުޢީ ޢިލްމު އުނގެނޭށެވެ. ކީރިތި ޤުރްއާން ތަޖުވީދުގެ މަގުން ކިޔެވުމާއި، އެ ޤުރްއާނުގެ ބަސްފުޅުގެ މާނަތަކާއި ތަފްސީރާއި، މާތް ނަބިއްޔާ صلى الله عليه وسلم ޙަދީޘްފުޅުތަކުގެ މާނައާއި، އަޅުކަމުގެ ފިޤުހު އުނގެނޭށެވެ. އެހެނީ، ޢިލްމަކީ ނޫރެކެވެ. އެނޫރަކީ ފާފަކުރާ މީހަކަށް މާތް ﷲ ދެއްވާ އެއްޗެއް ނޫނެވެ. ޢިލްމު އުނގެނުމުގައި ވަގުތު ހޭދަކުރުމަކީ ހެޔޮ ކަމުގައި ތިބާގެ ވަގުތު ހޭދަކޮށްލެވޭ ކަމެކެވެ. އަދި ނުބައި ޢަމަލުތައް ކުރުމުން އެއްކިބާ ކުރުވާ ކަމެކެވެ.\nޢިލްމު ނެތިއްޖެނަމަ ތިމާގެ ވިސްނުމާއި ހިތުގެ ފެނުން ގެއްލިގެން ދެއެވެ. އަދި އެހިތަށް ޖާހިލުކަން ވެރިވެގަނެއެވެ. ތިބާ ކަންކަން ވަޒަންކޮށް މިންކުރާ ހެޔޮ ކަމުގެ މީޒާން، ވިޔާނުދާ ފާސިގު ޢަމަލުތަކުގެ މީޒާނަކަށް ބަދަލުވެގެން ދެއެވެ. އެއަށްފަހު، ފާފައަކަށް އަރައިގަތުމަކީ ދާދި ފަސޭހަކަމެއް ކަމުގައި ވެދެއެވެ.\nވަގުތު ބޭކާރު ކުރުމާއި، ހުސްވަގުތުން އެއްކިބާވުން\nހުސްވަގުތު ގިނަވުމަކީ ހެޔޮކަމުގެ މަގުން އެއްކިބާ ކުރުވާ ކަމެކެވެ. ވަގުތުތައް ހެޔޮ ކަމުގައި ހޭދަ ނުކުރެވިއްޖެނަމަ، އެވަގުތުތަކަކީ ނުބައި ޢަމަލު ކުރުމުގައި ހޭދަވާ ވަގުތުތަކަކަށް ބަދަލުވެދެއެވެ. ފައިދާ ހުރިކަމެއްގައި ހޭދަ ނުކުރެވޭ ކޮންމެ ވަގުތަކީ ގެންލުން ހުރި ގޮތުގައި ހޭދަވާ ވަގުތެކަމުގައި މެނުވީ ނުވެއެވެ. މިކަމަށްޓަކައި، އިހުގެ ދަންނަބޭކަލުން ވިދާޅުވެއެވެ. "ވަގުތު ބޭކާރުކޮށްލުމަކީ މަރުވުމަށްވުރެންވެސް ނުބައިކަން ބޮޑު ކަމެކެވެ."\nފާފައަށް ލަންބުވާ ކަންތަތަކުން ދުރުހެލިވުން\nތިބާއަށް ކުރެވޭ ފާފަތަކަށް މަގުފައިވާ ހުރިހާ ކަމަކުން އެއްކިބާވާށެވެ. އެހެނީ، ތައުބާވުމަށް އެންމެ ބޮޑަށް ހުރަސްއެޅޭ ކަމަކީ، އަދި ފާފައެއް ކުރުމަށްފަހު، އަލުން އެފާފަ ތަކުރާކުރެވުމަށް މެދުވެރިވަނީ، އެ ފާފަ ކުރުމަށް މަގުފަހިކޮށްދޭ ކަންކަން ނައްތައި ނުލާތީއެވެ. އެކަންކަމުން ދުރުހެލި ނުވާތީއެވެ.\nމާތް ﷲ ކަމެއް ޙަރާމް ކުރައްވާފައިވާނަމަ އެކަމަކަށް މަގުފައިވާ އެންމެހާ ކަމެއްވެސްވަނީ ނަހީކުރައްވާފައެވެ. ބަނގުރާ ޙަރާމްކުރެއްވިހިނދު، އެ ބުއިމާއި، އެހެން މީހަކަށް ބޯންދިނުމާއި، އެތައްޔާރު ކުރުމާއި، ތައްޔާރު ކޮށްދިނުމަށް އެދުމާއި، އުފުލުމާއި، އުފުލައިދިނުމުގައި އެހީތެރުވުމާއި، ވިއްކުމާއި، ވިއްކައިގެންލިބޭ މަންފާ ބޭނުންކުރުމާއި، އެ ހަދިޔާކުރުމާއި، މިފަދަ ހުރިހާ ކަމެއްވަނީ ނަހީކުރައްވާފައެވެ. ހަމައެފަދައިން ޒިނޭ ކުރުން ނަހީކުރެއްވި ހިނދުގައި "ޒިނޭ އާ ގާތް ނުވުމަށް" ވަނީ އަންގަވާފައެވެ. އަދި ފާޅުވެގެންވާ ފާހިޝް ޢަމަލުތަކާއި ވަންހަނާވެގެންވާ ފަހިޝް ޢަމަލުތައްވެސް ވަނީ ނަހީކުރައްވާފައެވެ.\nއިބްނުލް ޤައްޔިމު رحمه الله ވިދާޅުވެފައިވެއެވެ. "ފިތުނަތަކާ ކައިރިވެއްޖެ މީހާކު އެކަމުން ރައްކާތެރިވުން ދުރެވެ. ފިތުނަތުކުގެ ކަރީގައި ހުރި ނަމަވެސް، އެ ފިތުނަތަކުގައި ނުޖެހި ކެތްތެރިވެގެން ހުރެވޭނެޔޭ ބުނާ މީހާގެ ނަފްސު އޭނާއާ ޙަވާލު ކުރުވޭނެއެވެ. (އެބަހީ: އޭނާ އެކަމުން ސަލާމަތް ވުމަށް މާތް ﷲ ގެ ތައުފީޤެއް ނުވެއެވެ.)"\nނަހީކުރައްވާފައިވާ ބެލުންތަކުން އެއްކިބާވުން\nމާތް ﷲ ނަހީކުރެއްވި ބެލުންތަކުން އެއްކިބާވުމަށާއި، ޙަރާމް ކުރެއްވި ބެލުންތަކަކީ ޝައިޠާނާގެ ވިހަ ތީރުތަކުގެ ތެރެއިން ތީރެއް ކަމުގައި ވަނީ އަންގަވައިފައެވެ. ނަހީ ކުރެއްވި ތައްތަނާއި މަންޒަރުތައް ބެލުމަކީ، ފާފައަށް ހިތް ލަނބުވައި އެކަންކަން ޒީނަތްތެރިކޮށްދޭ ކަމެކެވެ. ބެލުންތައް ތިރިކުރުމާއި، ނަހީކުރެއްވި ތަންތަނާއި މަންޒަރުތައް ބެލުމުން އެއްކިބާވުމަކީ، ހިތްހަމަޖެހުން ލިއްބައިދޭ ކަމެކެވެ. މާތް ﷲ ޙަރާމް ކުރެއްވި ކަންކަމުން، ތިބާގެ ލޯ ސަލާމަތް ކުރުމަކީ، ފާފަތަކާއި މުންކަރާތްތަކުން ތިބާގެ ހިތް ސަލާމަތްކޮށްދޭ ކަމެކެވެ.\nހެޔޮ އެކުވެރިންނާ ގުޅުން ބޭއްވުމާއި ނުރަނގަޅު އެކުވެރިންނާ ދުރުހެލިވުން\nތިބާއަށް ހުރެވޭނީ ތިބާގެ އެންމެ ގާތް އެކުވެރިޔާގެ އަޚުލާޤުގެ މަތީގައެވެ. ހެޔޮ އެކުވެރިންނަކީ، ހިތްހަމަ ޖެހުން ގެނެސްދޭ ބައެކެވެ. އަދި ހެޔޮ ވިސްނުން ލިއްބައިދީ، ހެޔޮ ޢަމަލުތަކަށް ވާގިވެރިވާ ބައެކެވެ. ހެޔޮ އެކުވެރިންނާ އެކުގައި އުޅުމަކީ ތިބާގެ ޢައިބުތައް ދައްކައިދީ، ތިބާގެ އުނިކަން ފޫބައްދައިދޭ ކަމެކެވެ.\nހަމައެފަދައިން ގޯސް އެކުވެރިންނަކީ، ތިބާގެ ހަލާކެވެ. އެމީހުންނާ އެކުގައި އުޅުމާއި، އެކުގައި ވަގުތު ހޭދަކުރުމަކީ، އެމީހުން ކުރާ ކަންތައްތައް ތިބާއަށް ރީތި ކަމެއްގެ ގޮތުގައި ދައްކުވައިދޭ ކަމެކެވެ. ގޯސް އެކުވެރިންގެ މަޖިލިސްތަކުގައި ބައިވެރިވެއުޅުމަކީ، ފާހިޝް ޢަމަލުތަކާއި މާތް ﷲ ނަހީކުރެއްވި ކަންކަމަށް އަރައިގަތުމަށް ފަސްޖެހުމާއި، ބިރެވެރިކަން ފިލުވައިލާ ކަމެކެވެ.\nނުރަނގަޅު އާދަތައް ދޫކޮށްލުން\nތައުބާ ވުމަށް ހުރަސްއަޅާ ކަންތައްތަކުގެ ތެރޭގައި ނުރަނގަޅު އާދަތަކުގެ މަތީގައި ދެމިހުރުން ހިމެނެއެވެ. ފާފަތަކާއި މުންކަރާތްތަކަށް މަގުފަހިކޮށްދޭ ކަމެކެވެ. އަދި ކަންނެތްކަމާއި، ބުރަހެލިކަން ގެނުވާކަމެކެވެ. ވީމާ، ގޯސް އާދަތައް ދެނެގަނެ އެކަންކަމުން އެކިބާވުމަށް މަސައްކަތް ކުރާށެވެ. އެ އާދަތަކުގައި ދެމިހުރެވޭ ސަބަބުތައް ދެނެގަނެ، އެ ސަބަބުތައް ނައްތައިލާށެވެ.\nލަދުވެތިކަމަކީ ރިވެތި އަޚުލާޤުގެ ތެރެއިން ހިމެނޭ އެންމެ ރިވެތި އެއް ސިފައެވެ. ލަދުވެތިކަމުގެ ސަބަބުން ހެޔޮ ކަމެއް މެނުވީ ނުގެނެސްދެއެވެ. ލަދުވަތިކަމަކީ އިސްނެގުމަށް ނުކެރުމާއި، ތިމާ އަދާކުރަންޖެހޭ ވާޖިބުތައް އަދަކުރުމުގައި ފަސްޖެހުމެއް ނޫނެވެ.\nލަދުވަތިކަމަކީ އީމާންކަމުގެ ބައިތަކުގެ ތެރެއިން ބައެކެވެ. އިބްނުލް ޤައްޔިމު رحمه الله ވިދާޅުވެފައިވެއެވެ. "ލަދުވެތިކަމަކީ އިންސާނިއްޔަތުގެ ޚާއްޞަ ދިފައެކެވެ. ލަދުވެތިކަން ނެތިއްޖެ މީހާގެ ކިބައިގަން އިންސާނިއްޔަތު ކަމެއް ނުވެއެވެ."\nގިނަ ފާފަތަކަށް އަރައިގަނެވުމުގެ މައިގަނޑު ސަބަބަކީ ލަދުވެކަން ނެތުމެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވާ ބަސްފުޅެއްގެ މާނައިގައިވެއެވެ. "ތިބާ ލަދު ނުގަންނަނީނަމަ ބޭނުން ކޮންމެ ކަމެއް ތިބާ ކުރާހުއްޓެވެ." އެބަހީ: ލަދުވެތިކަމުގެ ސިފަ ނެތިއްޖެނަމަ އެއްވެސް ކަމެއްކުރާކަށް ފަސް ނުޖެހޭނެއެވެ.\nދަންނާށެވެ! ގިނަގިނައިން ތައުބާވާ މީހުންދެކެ މާތް ﷲ ލޯބިވެވޮޑިގެންވެއެވެ. އަދި ތައުބާވުމުގެ ފެށުމަކީ ފާފަ ކުރެވުނީތީ ހިތާމަކުރުމެވެ. ތެދުވެރި ތައުބާއެއްގެ މަތީގައި ދެމިހުރެއްޖެ މީހާ ފާފަފައެއް ނުކުރާފަދައިން އޭނާގެ ކުށްފާތައް ފުއްސަވާދެއްވާނެތެވެ.\n"މުސްލިމް ދަރިވަރުންނަށް އިހާނެތިކޮށް ހިތުނީތީ މާފަށް އެދެން"\nތިޔަބައިމީހުންގެ ދީން ތިޔަބައިމީހުންނަށެވެ


ކުއްލި ނުރައްކަލުގެ ޚާލަތު އިޢުލާން ކުރުމާ ގުޅޭގޮތުން ގުޅިފައިވާ ސިޔާސީ ޕާޓީތަކުގެ ޖޮއިންޓް ޕާލިމަންޓަރީ ގްރޫޕްގެ ފަރާތުން ނެރޭ ނޫސްބަޔާން\n5 ފެބްރުއަރީ 2018 ވަނަދުވަހު ރައީސުލްޖުމްހޫރިއްޔާ ކުއްލި ނުރައްކަލުގެ ޚާލަތު އިޢުލާންކޮށް، ނެރެފައިވާ ޤަރާރަކީ ޤަނޫނުއަސާސީގެ 253 ވަނަ މާއްދާގައި ކަނޑައަޅާފައިވާ ޚުދޫދުން ބޭރުން ނެރެފައިވާ ޤަރާރެކެވެ.\nރައީސުލްޖުމްހޫރިއްޔާ ކުއްލި ނުރައްކަލުގެ ޚާލަތު އިޢުލާންކޮށް ނެރެފައިވާ ޤަރާރުގައި، އެޤަރާރު ނެރުނު ސަބަބުތައް ކަމަށް ބަޔާންކޮށްފައިވާ ސަބަބުތަކަކީ ޤާނޫނުއަސާސީގައި ކުއްލި ނުރައްކަލުގެ ޚާލަތު އިޢުލާން ކުރެވޭނެކަމަށް ބަޔާންކޮށްފައިވާ ސަބަބުތަކުގެ މާނައިގެތެރޭގައި ހިމެނޭ ސަބަބުތަކެއް ނޫނެވެ.\nއަދި، ކުއްލި ނުރައްކަލުގެ ޚާލަތުގައި ވެސް ރައީސުލްޖުމްހޫރިއްޔާއަށް ޤާނޫނުއަސާސީގެ ދަށުން ހިފެހެއްޓުމުގެ ބާރު ލިބެނީ ޤާނޫނުއަސާސީގެ2ވަނަ ބާބުގައި ބަޔާންކޮށްފައިވާ ޙައްޤުތަކުގެ ތެރެއިން ޤާނޫނުއަސާސީގެ 255 ވަނަ މާއްދާއިން އިސްތިސްނާކޮށްފައިވާ ޙައްޤުތައް ފިޔަވައި އެބާބުގައި ބަޔާންކޮށްފައިވާ އެހެނިހެން ޙައްޤުތަކެވެ. އެހެންކަމުން ކުއްލި ނުރައްކަލުގެ ޚާލަތު އިޢުލާންކޮށް ނެރެފައިވާ ޤަރާރުން ދައުލަތުގެ ދެ ބާރުކަމުގައިވާ ރައްޔިތުންގެ މަޖިލީހާއި ޢަދުލުއިންސާފު ޤާޢިމުކުރުމުގެ ބާރުގެ ތެރޭގައި ހިމެނޭ ސުޕްރީމްކޯޓުގެ ބާރުތައް ރައީސުލްޖުމްހޫރިއްޔާ ހިފަހައްޓާފައި ވަނީ ޤާނޫނުއަސާސީގެ 253 ވަނަ މާއްދާ ޚިލާފަށެވެ.\nވީމާ، ރައީސުލްޖުމްހޫރިއްޔާ ކުއްލި ނުރައްކަލުގެ ޚާލަތު އިޢުލާންކޮށް ނެރެފައިވާ ޤަރާރަކީ ޤާނޫނީގޮތުން އެއްވެސް ޞައްޙަކަމެއް ނެތް ބާޠިލު ޤަރާރެއްކަމަށާއި، މަތީގައި ދެންނެވުނު ކުއްލި ނުރައްކަލުގެ ޚާލަތު އިޢުލާންކޮށް ނެރެފައިވާ ޤަރާރު ބަލައި ނުގަތުމަށް ގުޅިފައިވާ ސިޔާސީ ޕާޓީތަކުގެ ޖޮއިންޓް ޕާލިމަންޓަރީ ގްރޫޕްގެ ފަރާތުންވަނީ ނިންމާފައެވެ.


REPORT: Muzaaharaathakah fahu othee kon misraabeh? | Mihaaru\nގިނަ ދުވަސްތަކަކަށް ފަހު، ކުނޫޒުގައި އިދިކޮޅު ފަރާތްތަކުން މިދިއަ ބުރާސްފަތިދުވަހުގެ ރޭ ބޭއްވި ޖަލްސާ. ---ފޮޓޯ: ހުސެއިން ވަހީދު/ މިހާރު\n01 އެޕްރީލް 2018 - 08:55 15 comments\nސުޕްރީމް ކޯޓުން މިދިޔަ ފެބްރުއަރީ 1 ގައި ނެރުނު އަމުރާ އެކު، އިދިކޮޅު ފަރާތްތަކުގެ އެންމެ ބޮޑު އަމާޒަކަށް ވެފައި އޮތީ ރައީސް އަބްދުﷲ ޔާމީންގެ ވެރިކަން ބަދަލުކުރުމެވެ. ވެރިކަން ބަދަލުކޮށްފައި ނޫނީ "ލޮލު ފިޔައެއް" ނުޖަހާނެ ކަމާއި މުޒާހަރާތައް ހުއްޓުމަކަށް ނުގެންނާނެ ކަމަށް ބުނާ ބުނުން ތަކުރާރުކުރި އެވެ. ކޮންމެ މީހެއްގެ ދުލުގެ ކުރިއަށް އައީ މިކަން ނިމުމަކަށް ގެންނަން ވެއްޖެ ކަމެވެ. ރިޔާސީ އިންތިޚާބަކަށް ބަލާނެ ކަމެއް ނެތެވެ. މިހާރު ވެސް ލަސްވެއްޖެ ކަމާއި އިންތިޚާބުގެ ކުރިން ކޮޅެއްގައި ޖައްސަން ވެއްޖެކަމެވެ.\nމިދިޔަ ޖެނުއަރީ 25 ވަނަ ދުވަހުގެ ރޭ މ. ކުނޫޒުގައި އޮތް ޖަލްސާގައި ކުރީގެ ރައީސް މައުމޫން އަބްދުލްގައްޔޫމްގެ ވާހަކަފުޅުން ރިޔާސީ އިންތިޚާބުގެ ކުރިން ވެސް ރައީސް ޔާމީންގެ ވެރިކަން ބަދަލުކުރަން ބޭނުންވާ ކަން ދޭހަވި އެވެ. އެ ވާހަކަފުޅާ އެކު އިދިކޮޅު ފަރާތްތަކުގެ މަންޒަރު ސާފުވި އެވެ. "މިކަން ނިމުނު ގޮތަކަށް ނިންމާލަންވީ" ކަމަށް ގަބޫލުކުރި ބަޔަކު ތިއްބެވެ.\nއެކަމަކު، މައުމޫން ވެސް ހިމެނިވަޑައިގަންނަވާ ގޮތަށް ބައެއް ފަނޑިޔާރުންނާއި ސިޔާސީ ބޭފުޅުން ހައްޔަރުކުރުމާ އެކު، އިދިކޮޅު ފަރާތްތަކުގެ ރާގު ކޮންމެވެސް ވަރަކަށް ބަދަލުވާން ފެށި އެވެ. ރިޔާސީ އިންތިޚާބުގައި އެއް ކެންޑިޑޭޓެއް ނެރުމުގެ މަޝްވަރާތައް ފަށަން ތައްޔާރުވަމުން އަންނަ ކަމަށް އިދިކޮޅު އެމްޑީޕީން ހާމަކުރި އެވެ. ކޮންމެ ރެއަކު މާލޭގައި މުޒާހަރާ ކުރުމުގެ ބަދަލުގައި ކުނޫޒާއި އެމްޑީޕީ ހަރުގޭގައި ޖަލްސާތައް ބާއްވަން ފެށި އެވެ. އިދިކޮޅު ފަރާތްތަކުން ރިޔާސީ އިންތިޚާބާ ދިމާލަށް ދިއުމަށް މިސްރާބު ޖެހީ ކަމަށް ބެލެވުނެވެ.\nވެރިކަން ކުރާ ޕީޕީއެމުން ގަބޫލުކުރާ ގޮތުގައި އިދިކޮޅު ފަރާތްތަކުގެ ހަރަކާތްތައް ދަނީ ދުވަހެއް ދުވަހަކަށް ފަނޑުވަމުންނެވެ. ރިޔާސީ އިންތިހާބުގެ ކުރިން އެމީހުން ވިއްސިވިހާލިވެގެން ދާނެ އެވެ. އެއް ކެންޑިޑޭޓެއްގެ މަޝްވަރާތައް ފެށުމާއި މުޒާހަރާތައް ޖަލްސާތަކަށް ބަދަލުވުމަކީ އޭގެ ހެއްކަކަށް އެ ޕާޓީގެ އިސް ބޭފުޅުން ދެކެވަޑައިގަނެ އެވެ.\nއިދިކޮޅު ހަރަކާތުގެ ބައިވެރިން ޖަލްސާގައި ބައިވެރިވަނީ ---ފޮޓޯ: ހުސެއިން ވަހީދު/ މިހާރު\nޕީޕީއެމްގެ ޕާލަމެންޓްރީ ގްރޫޕްގެ ލީޑަރު، ވިލިމާލެ ދާއިރާގެ މެމްބަރު އަހުމަދު ނިހާން ވިދާޅުވި ގޮތުގައި ފެބްރުއަރީ 1 ގެ އަމުރާ އެކު އިދިކޮޅު މީހުން ގޮވާލި "45 ގޮވާލުމަކަށް" ރައްޔިތުން އިޖާބަ ދީފައެއް ނެތެވެ. އެމީހުން ގަބޫލުކުރާ އަދަދަށް މީހުން ބައިވެރިނުވީ "ނުސިޔާރު" ކަމެއް ހުރީމާ ކަމަށް އޭނާ ވިދާޅުވި އެވެ.\n"ސުޕްރީމް ކޯޓުގެ ދެ ފަނޑިޔާރަކު އިސްވެ ތިބެގެން، ކުއްލި ގޮތަކަށް ނެރުނު އަމުރަކީ ސައްހަ އަމުރެއް ނޫންކަން އަދި ރަނގަޅު ހެޔޮ ނިޔަތެއްގައި ނެރުނު އަމުރެއް ނޫން ކަން ގިނަ ރައްޔިތުން އެއޮތީ ގަބޫލުކޮށްފައި. އެ ނެރުނު ވަގުތުން ފެށިގެން އޭގައި ހުރި ކަންތައްތަކާ ހަމައަށް،" ނިހާން ވިދާޅުވި އެވެ.\nސުޕްރީމް ކޯޓުން "ގަނޑުކޮށް" ނެރުނު އަމުރުން، އިދިކޮޅު ފަރާތްތަކުން ކުރަން މިއުޅުނީ "ބަޣާވާތެއް" ކަން ރައްޔިތުންނަށް ސާފުވި ކަމަށް ނިހާން ގަބޫލުކުރައްވަ އެވެ. އަދި ރައްޔިތުން ބަޣާވާތުގައި ބައިވެރިވާން ބޭނުން ނުވި ކަން ހާމަވި ކަމަށް ވެސް އޭނާ ދެކެވަޑައިގަނެ އެވެ.\nއިދިކޮޅު ފަރާތްތަކުން ދެކެނީ ފެބްރުއަރީ 1 ގައި ސުޕްރީމް ކޯޓުން ނެރުނު އަމުރު ސަރުކާރުން ތަންފީޒު ނުކުރިޔަސް، އެއީ އިދިކޮޅު ހަރަކާތަށް ލިބުނު ކާމިޔާބެއްގެ ގޮތަށެވެ. އޭގެ ފަހުން ބޭއްވި މުޒާހަރާތަކުން ސަރުކާރު ވަރަށް ބޮޑަށް ސައިޒްވި ކަމަށް އެ މީހުން ގަބޫލުކުރެ އެވެ. މިދިއަ މަހު 16 ގައި ބޭއްވި މުޒާހަރާ އިން ރައްޔިތުން ތިބި ގޮތް ފެނި ސަރުކާރު ބިރުގަނެއްޖެ ކަމަށް ވެސް ބުނެ އެވެ.\nއިދިކޮޅު ކޯލިޝަންގެ އިސް ބޭފުޅަކު ވިދާޅުވީ ރައީސް ޔާމީން ހުންނެވީ ވަރަށް ބޮޑަށް ބަލިކަށިވެފައި ކަމަށެވެ. އޭގެ ބަދަލުގައި އިދިކޮޅު ފަރާތްތަކުގެ ވިސްނުން ބަދަލުނުވާ ކަމަށާއި ބަންދުގައި ތިއްބެވި ރައްޔިތުންގެ މަޖިލީހުގެ މެމްބަރުން ދޫކޮށްލައި، ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައެޅި އިދިކޮޅު 12 މެމްބަރަށް ފުރުސަތު ދީފި ނަމަ، މަޖިލީހުގެ ތެރެއިން ރައީސް ޔާމީން ވައްޓާލާނެ ކަމަށް ވެސް އޭނާ ވިދާޅުވި އެވެ.\n"ބަޑީގެ ވަޒަނާއި މަދު ސިފައިންތަކެއް ތިބީމަ ހިފެހެއްޓިފައި އޮތީ. އެއީ ވަގުތުކޮޅެއްގެ ކަމެއް. އިންތިހާބުގެ ކުރިން އެ ކަން ހިނގާނެ،" ގާނޫނު އަސާސީގައި ރައީސުލްޖުމްހޫރިއްޔާ ވަކިކުރެވޭނެ ގޮތުގެ މިސާލު ނަންގަވައި އޭނާ ވިދާޅުވި އެވެ.\n"މަޖިލީހުގެ އަޣުލަބިއްޔަތު ލިބުނީ، ވެރިކަމުން ވައްޓާލީ."\nމަގުމަތިން ކަމެއް ނުވުމުން، އިދިކޮޅު ފަރާތްތަކުން ކުނޫޒުގައި ޖަލްސާތައް ފެށުމަކީ ކަންބޮޑުވާން ޖެހޭ ކަމެއް ނޫން ކަމަށް ނިހާން ވިދާޅުވި އެވެ. ޕީޕީއެމުން މިހާރު ބަލަމުން ދަނީ އިދިކޮޅުން ނެރޭނެ ކެންޑިޑޭޓެއް ނުވަތަ ކެންޑިޑޭޓުން ތަކަކަށެވެ. އެގޮތުން ނިހާން ގެންދަވަނީ، އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހު (އިބޫ) އަށް އެމްޑީޕީގެ ޓިކެޓް ހައްގު ކަމަށް ވިދާޅުވަމުންނެވެ.\nޕީޕީއެމުން ގަބޫލުކުރާ ގޮތުގައި އެމްޑީޕީގެ ރިޔާސީ ޓިކެޓު ބޭނުންވާ ތިން ފެކްޝަނެއް އެބަ އޮތެވެ. ކުރީގެ ރައީސް މުހައްމަދު ނަޝީދަށް ތާއީދުކުރާ ބަޔަކާއި އިބޫގެ ފަހަތުގައި ތިބި ބަޔަކާއި ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދު ވެރިކަމަށް ގެންނަން ބޭނުންވާ ބައެކެވެ.\nއެހެންކަމުން "އެއް ކެންޑިޑޭޓަކު ނެރެން އިދިކޮޅު ފަރާތްތަކަށް ފަސޭހައެއް ނުވާނެ،" ނިހާން ވިދާޅުވި އެވެ.\n"އެއް ކެންޑިޑޭޓަކު އެތެރެއިން [ޕާޓީއެއްގެ ތެރެއިން] ދައްކަން އުޅުނަސް މައްސަލަ ޖެހޭނެ. އަޅުގަނޑުމެންގެ ތެރޭގައި ނެތް އެ ކަހަލަ އެއްވެސް މައްސަލައެއް."\nރައީސް އަބްދުﷲ ޔާމީނާއި ނިހާން (ވ) އަދި ޖަމީލް އުސްމާން (މ). - ފައިލް ފޮޓޯ: މިހާރު\nއެކަމަކު އަނެއްކޮޅުން އިދިކޮޅު ހަރަކާތް ވެސް އޮތީ ވަރުގަދަކޮށެވެ. ރިޔާސީ ކެންޑިޑޭޓެއްގެ ކަންކަން ދުރުގައި ބާއްވާފައި، އިދިކޮޅު ލީޑަރުން އަދިވެސް އިސްކަން ދެއްވަނީ ރައީސް ޔާމީންގެ ވެރިކަން ނިމުމަކަށް ގެންނާށެވެ.\nގާތްގަނޑަކަށް ދެ ހަފުތާއެއްހާ ދުވަހު ޖަލުގައި ހުންނެވުމަށް ފަހު ނުކުމެވަޑައިގެން، މިދިޔަ ބުރާސްފަތި ދުވަހުގެ ރޭ ކުނޫޒްގައި ބޭއްވި ޖަލްސާގައި އިބޫ ވިދާޅުވީ "މިހާރު ކުރަމުން ދާ މަސައްކަތް ނިންމަން ވެއްޖެ" ކަމަށެވެ.\nރައީސް ޔާމީން ވެރިކަމުގައި ހުންނަވައިގެން ގައުމު އިސްލާހު ނުކުރެވޭނެ ކަމަށާއި ކުރަންވީ ކަމަކީ ރައީސް ޔާމީން ވެރިކަމުން ދުރުކުރުމުގެ މަސައްކަތް ކަމަށް ވެސް ވިދާޅުވި އެވެ.\nސުވާލު އޮތީ އެ މަސައްކަތް ކާމިޔާބުވާނެތޯ ނުވަތަ ނޫންތޯ އެވެ. މުޒާހަރާތައް މަޑުޖެހިލުމުން ދެން އަނެއްކާވެސް މި ފެންނަނީ އިދިކޮޅު ޕާޓީތަކުގެ އެތެރޭގެ ހަރަކާތްތަކެވެ. އެއީ ރިޔާސީ އިންތިހާބަށް ތައްޔާރުވުމުގެ ފިޔަވަޅުތަކެވެ. އެކަން ޖުމްހޫރީ ޕާޓީންނާއި އެމްޑީޕީން ވެސް ގެންދަނީ ކުރިއަށެވެ.\nކެންޑިޑޭޓެއް/ކެންޑިޑޭޓުން ނެރޭނެ ގޮތްތަކާއި، އިދިކޮޅު ލީޑަރުންނަށް އެއްބަސްވެވެވޭނެ/ނުވެވޭނެ ކަންކަން ކަނޑައެޅޭނެ ދުވަސް އޮތީ މާ ދުރަކު ނޫނެވެ. ކުރިއަށް އޮތް ހަތަރު މަސް ދުވަހުގެ ތެރޭގައި އެ މަންޒަރު ފެންނާނެ އެވެ.\nއިތުރު ލިޔުންތައް ސަރުކާރު އިދިކޮޅު ފަރާތްތައް ކުރީގެ މެމްބަރު އަހުމަދު ނިހާން ރައީސް އަބްދުﷲ ޔާމީން އެމްޑީޕީގެ ޗެއާޕާސަން ހަސަން ލަތީފް


Dhiraagun nukulhedhuntherikan hunna kudhinnah kulhivaruge Eid eh\nދިރާގުން ނުކުޅެދުންތެރިކަން ހުންނަ ކުދިންނަށް ކުޅިވަރުގެ އީދެއް\nރާއްޖޭގައި ނުކުޅެދުންތެރިކަން ހުންނަ ކުދިންނަށް ހާއްސަ ކުޅިވަރު މުބާރާތެއް ނޫނީ އީދެއް ނުބާއްވަ އެވެ. ނަމަވެސް ރާއްޖޭގެ އެންމެ ބޮޑު ޓެލެކޮމް ކުންފުނި ދިރާގުން ދަނީ މިފަދަ ކުދިންނަށް ހާއްސަކޮށް ކުޅިވަރު އީދެއް ބާއްވަމުންނެވެ. އެއީ ދިރާގު ސްޕެޝަލް ސްޕޯޓްސް ފެސްޓިވަލް އެވެ. މި އަހަރުގެ މި އީދު އޮންނާނީ މިމަހުގެ 29 ވާ ހޯމަ ދުވަހު ހެންވޭރު ދަނޑުގަ އެވެ.\nދެހާސް އެގާރަ ވަނަ އަހަރުން ފެށިގެން ކޮންމެ އަހަރަކު ދިރާގު ސްޕެޝަލް ސްޕޯޓްސް ފެސްޓިވަލް އަންނަނީ ބާއްވަމުންނެވެ. އަދި މިއީ މިގޮތަށް ބޭއްވޭ 8 ވަނަ ފެސްޓިވަލް އެވެ. މި އަހަރުގެ ދިރާގު ސްޕެޝަލް ސްޕޯޓްސް ފެސްޓިވަލްގައި 390 ކުދިން ބައިވެރިވި އެވެ.\nސްޕެޝަލް ސްޕޯޓްސް ފެސްޓިވަލް އަކީ ދިރާގުގެ އިޖްތިމާއީ ޒިންމާގެ ތެރެއިން ތަފާތު ނުކުޅެދުންތެރިކަން ހުންނަ ކުދިންނަށް ހާއްސަކޮށްގެން ހިންގާ ވަރަށް މުހިންމު ހަރަކާތެކެވެ.\nމި ފެސްޓިވަލްގެ އެންމެ ބޮޑު ބޭނުމަކީ މުޖުތަމައުގައި ދިރިއުޅޭ އެއްވެސް ކުއްޖަކު އެކަހެރި ނުކުރުމާއި ހުރިހާ ކުދިންނަށްވެސް ފުރުސަތުތަކެއް ހޯދައިދިނުމެވެ. އަދި ނުކުޅެދުންތެރިކަން ހުންނަކުދިންނަށް އަމިއްލަ ނަޕްސަށް އިތުބާރުކުރުމާއި ކުޅިވަރުގެ ރޫހު އެ ކުދިންގެ ކިބައިގައި އަށަގެންނެވުމަކީ ވެސް މި ފެސްޓިވަލްގެ މަގްސަދެކެވެ.\nމި ފެސްޓިވަލްގައި ބޯލް ރޯލިން، އޮބްސްޓަކަލް ރިލޭ، ޓަނަލް ރޭސް އަދި ބެޓަން ރިލޭ ފަދަ ފޯރިގަދަ ކުޅިވަރުތައް ކުރިއަށްދާނެއެވެ. އަދި މީގެ އިތުރުން މިއަހަރުގެ ފެސްޓިވަލް އެންމެ ހާއްސަ ވެގެންދާ އެއްކަމަކީ މިއަހަރުގެ ފެސްޓިވަލްގައި ޕެރަލިމްޕިކްސް ގައި ކުޅޭ ކުޅިވަރެއް ކަމަށްވާ "ބޮޗިއާ" ނަމަކަށް ކިޔޭ ސީޕީ ކުދިންނަށް ހާއްސަ ކުޅިވަރެއްވެސް ތަޢާރަފް ވެގެން ދާނެކަމެވެ. މި ކަމުގެ ބޭނުމަކީ މުޖުތަމައުގައި ދިރިއުޅޭ އެއްވެސް ކުއްޖަކު ބާކީ ނުކުރުމާއި ހުރިހާ ކުދިންނަށްވެސް ހަމަ ހަމަ ފުރުސަތު ތަކެއް ހޯދައިދިނުމަށެވެ.\nމިއަހަރު ވެސް ވާދަވެރި ދުވުމުގެ މުބާރާތްވެސް ވަނީ ބާއްވަން ގަސްތުކޮށްފައިއެވެ. އެގޮތުން މިއަހަރުވެސް4ކެޓަގަރީ އަކުން ދަރިވަރުން ވާދަ ކުރާނެއެވެ. އެއީ5އަހަރާއި 8 އަހަރުގެ 40 މީޓަރު ގެ ކެޓަގަރީ، 8 އަހަރާއި 12 އަހަރުގެ 60 މީޓަރުގެ ކެޓަގަރީ، 12 އަހަރާއި 16 އަހަރުގެ 100 މީޓަރުގެ ކެޓަގަރީ އަދި 16 އަހަރުން މަތީގެ 100 މީޓަރުގެ ކެޓަގަރީ އަދި 100 މީޓަރުގެ ވީލްޗެއަރ ކެޓަގަރީއެވެ. މި ކޮމްޕެޓޭޓިވް ސްޕޯޓްސްގެ ސަބަބުން ކުދިންގެ އަމިއްލަ ނަފްސަށް ކުރެވޭ އިތުބާރާއި، އަދި އެހެން ކުދިންނެކޭ އެއްގޮތަށް ނުކުޅެދޭ ކުދިންނަށްވެސް މިފަދަ ސްޕޯޓްސްތަކުގައި ބައިވެރިވޭކަން ކުދިންނަށްވެސް އެގިގެންދާ\nސްކޫލްތަކާއި އެންޖީއޯ ތަކަށް ހުޅުވާލައިގެން ބާއްވާ މި ފެސްޓިވަލުގައި މިއަހަރުގެ ފެސްޓިވަލްގައި4އެންޖީއޯ އަދި 11 ސްކޫލުން ބައިވެރިވިއެވެ. އެއީ މޯލްޑިވްސް އެސޯސިއޭޝަން ފޯ ޕިޒިކަލް ޑިސްއޭބަލްސް، ބިއުޓިފުލް އައިސް ޑައުން ސިންޑްރޯމް އެސޯސިއޭޝަން، ކެއާ ސޮސައިޓީއާއި، މޯލްޑިވްސް އޯޓިޒަމް އެސޯސިއޭޝަންއެވެ. ސްކޫލް ތަކުގެ ތެރޭގައި ހިމެނެނީ، އަމީރު އަހުމަދު ސްކޫލް، އިމާދުއްދީން ސްކޫލް، ރެހެންދި ސްކޫލް ،މުހިޔުއްދީން ސްކޫލް، ގާޒީ ސްކޫލް، ހިރިޔާ ސްކޫލް، ބިލަބޮންގް ހައި އިންޓަނޭޝަނަލް، ކެންގަރޫ ކިޑްސް، ތާޖުއްދީން ސްކޫލް އަދި އިސްކަންދަރު ސްކޫލް ގެ އިތުރުން އަމީނިއްޔާ ސްކޫލެވެ.\nމުނިފޫހި ފިލުވަން "ދިރާގު ޕްލޭ" ނެރެފި\nއެހީ ދިނުމުގައި ދިރާގު ބައިވެރިވެއްޖެ


އަދާލަތު ޕާޓީގެ 13 ވަނަ އަހަރީ ދުވަހު އެ ޕާޓީގެ މެންބަރުންނަށް ތަހްނިޔާ ފޮނުވަން – Maldivian Democratic Party\nއަދާލަތު ޕާޓީގެ 13 ވަނަ އަހަރީ ދުވަހު އެ ޕާޓީގެ މެންބަރުންނަށް ތަހްނިޔާ ފޮނުވަން\nއަދާލަތު ޕާޓީގެ 13 ވަނަ އަހަރީ ދުވަހު އެ ޕާޓީގެ ހިތްވަރުގަދަ މެންބަރުންނަށާއި ޕާޓީގެ ހީވާގި ލީޑަރުންނަށް ދިވެހިރައްޔިތުންގެ ޑިމޮކްރަޓިކް ޕާޓީގެ މެންބަރުންގެ ނަމުގައި ތަހްނިޔާ ފޮނުވަމެވެ.\nފާއިތުވީ އަހަރުތަކުގައި އަދާލަތު ޕާޓީއާއެކު އެކި ގޮތްގޮތުން މަސައްކަތް ކުރެވި ގުޅުން ބަދަހިވެފައިވާކަމީ އެމްޑީޕީއަށް ލިބޭ ބޮޑު އުފަލެކެވެ. އަދި ގިނަ ޕާޓީއެކުލެވޭ ސިޔާސީ ނިޒާމު ހަރުދަނާވަމުން އަންނަ ކަމުގެ ރަމްޒެއް ކަމުގައި ޤަބޫލުކުރަމެވެ.\nދިވެހިރާއްޖޭގައި އަނިޔާވެރިކަން އިންތިހާއަށްގޮސް އިންސާފު ގެއްލި ބިރުވެރިކަން އިތުރުވެ، މުޅި ޑިމޮކްރަޓިކް ނިޒާމު ގަޑުބަޑުކުރާން ފެށުމާއެކު އެންމެ ހިނދުކޮޅެއްވެސް ފަހަތަށްނުޖެހި ޤާނޫނުއަސާސީއާއި ދިވެހިރައްޔިތުންގެ ދިފާޢުގައި އެންމެ ކުރީ ސަފުގައި އަދާލަތު ޕަޓީން މަސައްކަތް ކުރަމުން އަންނަކަމީ މި ނިޒާމު ދެމެހެއްޓޭނެ ކަމުގެ އަލިގަދަ ހެއްކެކެވެ. އަދި ސިޔާސީ ޚިޔާލުތަފާތުވުން އެއްކައިރިކޮށް މި ޕަޓީއާއި ޖުމްހޫރީ ޕާޓީ އާއި ކުރީގެ ރައީސް މައުމޫން ޢަބްދުލް ޤައްޔޫމްގެ ރިފޯމް މޫވްމަންޓާއެކު އަދާލަތު ޕާޓީން ކުރައްވަމުން އަންނަ މަސައްކަތަކީ ޤައުމީ މަސައްކަތެއްކަން ފާހަގަ ކުރަމެވެ.\nކުރިއަށް އޮތް އަހަރުތަކަކީ އަދާލަތު ޕާޓީއަށް ފާގަތި އަހަރުތަކެއް ކަމަށް އެދޭ ހިނދު، ދިވެހިރާއްޖެ އިންސާފުގެ މަގަށް ވާސިލްކޮށްދިނުމުގައި މި ޕަޓީން އަބަދުވެސް މަސައްކަތް ކުރަމުން ގެންދާނެ ކަމުގައ ޔަޤީންކަން އަރުވަމެވެ.


(1) ن (މި އަކުރުގެ مراد ދެނެވޮޑިގެންވަނީ اللَّهއެވެ.) قلمއާއި (އެ قلمން) އެއުރެން ލިޔާ ތަކެތި ގަންދެއްވައި وحىކުރައްވަމެވެ.\n(2) ކަލޭގެފާނުގެ ވެރިރަސްކަލާނގެ نعمةން ކަލޭގެފާނީ މޮޔަޔަކު ކަމުގައި ވެވަޑައިނުގަންނަވަމުއެވެ.\n(3) އަދި ހަމަކަށަވަރުން، ނިމުމެއްނުވާ ދަރުމައެއް ކަލޭގެފާނަށް ހުށްޓެވެ.\n(4) އަދި ހަމަކަށަވަރުން، ކަލޭގެފާނު ވަނީ މާތްވެގެންވާ خلقފުޅެއްގެ މަތީގައިކަން ކަށަވަރެވެ.\n(5،6) މޮޔަވެފައިވަނީ ތިޔަބައިމީހުންކުރެ ކާކުކަން ފަހެ، ކަލޭގެފާނަށް ފެނިވަޑައިގަންނަވާނެތެވެ. އަދި އެއުރެންނަށްވެސް ފެންނާނެތެވެ.\n(7) ހަމަކަށަވަރުން، ކަލޭގެފާނުގެ ވެރިރަސްކަލާނގެ އެކަލާނގެ މަގުން އެއްކިބާވެގެންވާ މީހުން މޮޅަށް ދެނެވޮޑިގެންވެތެވެ. އަދި ތެދުމަގު ލިބިގެންވާ މީހުންވެސް މޮޅަށް ދެނެވޮޑިގެންވަނީ އެކަލާނގެއެވެ.\n(8) ފަހެ، ދޮގުކުރާ މީހުންނަށް ކަލޭގެފާނު ކިޔަމަންވެވަޑައިނުގަންނަވާށެވެ!\n(9) ކަލޭގެފާނު އެއުރެންނަށް ދުލެއް ދެއްވާނެނަމަ، ކޮންފަދަހޭ ހިތައި، އެކަމަށް އެއުރެން އެދުނޫއެވެ. އެއީ އެއުރެންވެސް ކަލޭގެފާނަށް ދުލެއް ދިނުމަށްޓަކައެވެ.\n(10) އަދި ގިނަގިނައިން ހުވާކޮށްހަދާ، އިހާނަތްތެރިކަން ލިބިގެންވާ ކޮންމެ މީހަކަށް ކަލޭގެފާނު ކިޔަމަންވެވަޑައިނުގަންނަވާށެވެ!\n(11) (އެއީ) غيبةބުނެހަދާ، ދެބައޮޑުވަމުން ހިނގައިއުޅޭ މީހާއެވެ.\n(12) ހެޔޮކަންތައް މަނާކުރުންގިނަ، ހައްދުފަހަނަޅައިފައިވާ، ފާފަކުރުންގިނަ މީހާއެވެ.\n(13) ހިތްހަރު މީހާއެވެ. އެހުރިހާ ކަމަކަށްފަހުގައި، ބަފާ ނުކަށަވަރު ދަރިޔެކެވެ.\n(14) އޭނާއީ މުދާވެރި، އަދި ދަރިންތިބި މީހަކަށްވީތީއެވެ.\n(15) ތިމަންރަސްކަލާނގެ آيةތައް އޭނާޔަށް ކިޔައިދެއްވާހިނދު، އޭނާ ބުނެތެވެ. (ތިޔައީ) އެވޭލާ މީހުން ދައްކައިއުޅުނު ފުލޯކު ވާހަކަތަކެވެ.\n(16) ނިކަންހުރެ އޭނާގެ ނޯށްމަތީގައި ތިމަންރަސްކަލާނގެ ފާހަގަލައްވާހުށީމެވެ.\n(17) ހަމަކަށަވަރުން، ތިމަންރަސްކަލާނގެ އެއުރެން امتحانކުރެއްވީމެވެ. ތިމަންރަސްކަލާނގެ ބަގީޗާގެ أهلވެރިން امتحانކުރެއްވި ފަދައިންނެވެ. އެއުރެން ހެނދުނު ހެނދުނާ މޭވާ ބިންނާނޭކަމަށް ހުވާކުރިހިނދެވެ.\n(18) އަދި އެއުރެން استثناءއެއް ނުކުރެތެވެ. (އެބަހީ: إن شاء اللَّهއޭ ނުބުނެތެވެ.)\n(19) ފަހެ (އެރޭ) އެއުރެން ނިދާފައިތިއްބައި، ކަލޭގެފާނުގެ ވެރިރަސްކަލާނގެ حضرةން ބަލާއެއް، އެ ބަގީޗާގެ މައްޗަށް އައެވެ.\n(20) ދެން އެ ބަގީޗާގެ ގަސްތައް އަނދައި، ކަޅުއަނދިރި ރޭގަނޑެއް ފަދައިންވިއެވެ.\n(21) ފަހެ، އެއުރެން ހެނދުނު އެކަކު އަނެކަކަށް ގޮވައިހެދޫއެވެ.\n(22) ތިޔަބައިމީހުން އިންދި ތަކެތީގެ މޭވާ ބިންނަން ތިބިނަމަ، ދަނޑުތަކަށް ހެނދުނާ އަވަހަށް ހިނގާށެވެ!\n(23) ފަހެ، އެއުރެން ސިއްރުސިއްރުން ވާހަކަދައްކަމުން (އެތަނަށް) ދިޔައޫއެވެ.\n(24) މިއަދު ތިޔަބައިމީހުންގެ ގާތަށް އެ ބަގީޗާއަށް އެއްވެސް مسكينއަކު ވަނަދީގެނެއް ނުވާނެތެވެ.\n(25) އަދި فقيرންނަށް ނުދިނުމަށް ކުޅަދާނަކަން ލިބިގެންވާކަމަށްހީކޮށް، އެކަމުގެ قصدގައި ހެނދުނާ އެއުރެން ދިޔައޫއެވެ.\n(26) ފަހެ، އެއުރެންނަށް އެ ބަގީޗާގެ ގަސްތަކަށް ޖެހިފައިވާ حال ފެނުނުހިނދު އެއުރެން ބުނޫއެވެ. ހަމަކަށަވަރުން، ތިމަންމެންނީ، މަގުއޮޅިގެންވާ ބަޔަކީމުއެވެ.\n(27) އަދި ކިއެއްތަ! ތިމަންމެންނީ (އެ ބަގީޗާގެ މޭވާތަކުން) محرومވެގެންވާ ބަޔަކީމުއެވެ.\n(28) އެއުރެންކުރެ އެންމެ ބުއްދިވެރި މީހާ ބުންޏެވެ. ތިޔަބައިމީހުން\n(29) އެއުރެން ބުނޫއެވެ. ތިމަންމެންގެ ވެރިރަސްކަލާނގެ، ހުސްطاهرވަންތަކަމާއެވެ! ހަމަކަށަވަރުން، ތިމަންމެންވީ އަނިޔާވެރިންކަމުގައެވެ.\n(30) ފަހެ، އެއުރެން އެއްބަޔަކު އަނެއްބަޔަކާ ކުރިމަތިލައި އެއްބަޔަކު އަނެއްބަޔަކަށް މަލާމާތްކުރެތެވެ.\n(31) އެއުރެން ބުނޫއެވެ. އޭ ތިމަންމެންނަށްހުރި ހަލާކެއްގެ ބޮޑުކަމާއެވެ! ހަމަކަށަވަރުން، ތިމަންމެންވީ (ފުރެދުމުގައި) ހައްދުފަހަނަޅައިފައިވާ ބަޔަކުކަމުގައެވެ.\n(32) އަޅަމެންގެ ވެރިރަސްކަލާނގެ އޭގެ ބަދަލުގައި އެއަށްވުރެ ހެޔޮވެގެންވާ نعمةއެއް އަޅަމެންނަށް ދެއްވައިފާށިއެވެ! ހަމަކަށަވަރުން، ތިމަންމެންވަނީ ތިމަންމެންގެ ވެރިރަސްކަލާނގެ حضرةއަށް އެދިއެދިތިބޭ ބަޔަކު ކަމުގައެވެ.\n(33) عذابހުރީ އެފަދައިންނެވެ. އަދި آخرةގެ عذاب (އެއަށްވުރެ) މާބޮޑުކަން ކަށަވަރެވެ. އެކަން އެއުރެންނަށް އެނގޭނެނަމައެވެ.\n(34) ހަމަކަށަވަރުން، تقوىވެރިންނަށް އެއުރެންގެ ވެރިރަސްކަލާނގެ حضرةގައި نعمةގެ ސުވަރުގެތައްވެއެވެ.\n(35) ފަހެ، ތިމަންރަސްކަލާނގެ (ކިޔަމަންތެރި) مسلمން (كافرވި) ކުށްވެރިންނާ އެއްފަދަ ކުރައްވާނޭ ހެއްޔެވެ؟\n(36) ތިޔަބައިމީހުންނަށް ތިޔަތިބީ ކީއްވެފައިހެއްޔެވެ؟ ތިޔަބައިމީހުން ތިޔަ حكمކުރަނީ ކޮންފަދައަކުން ހެއްޔެވެ؟\n(37) އަދި ކިއެއްތަ! ތިޔަބައިމީހުން އެފޮތުން ކިޔަވާނޭ ފޮތެއް ތިޔަބައިމީހުންނަށް ވޭހެއްޔެވެ؟\n(38) ހަމަކަށަވަރުން، އެފޮތުގައި ތިޔަބައިމީހުން اختيارކުރަން ބޭނުން ގޮތްތައް ވޭހެއްޔެވެ؟\n(39) ނުވަތަ قيامةދުވަހާ ޖެހެންދެން ކަށަވަރުވެ، ދެމިއޮންނަ عهدތަކެއް ތިމަންރަސްކަލާނގެ حضرةން ތިޔަބައިމީހުންނަށް ވަނީހެއްޔެވެ؟ ހަމަކަށަވަރުން، ތިޔަބައިމީހުން حكمކުރާ ގޮތްތައްހުރީ، ހަމަ ތިޔަބައިމީހުންނަށެވެ.\n(40) ކަލޭގެފާނު އެއުރެންނާ سؤالކުރައްވައި ބައްލަވާށެވެ! އެއުރެންކުރެ އެކަމަށް ޖާމިނުވާހުށީ ކާކުހެއްޔެވެ؟\n(41) ނުވަތަ އެއުރެންނަށް ބައިވެރިންތަކެއް ވަނީހެއްޔެވެ؟ އެއުރެންނީ ތެދުވެރިންކަމުގައިވާނަމަ، ފަހެ، އެއުރެންގެ ބައިވެރިން ގޮވައިގެން އެއުރެން އަންނަހުށިކަމެވެ!\n(42) ކަންތައްތައް ބޮޑުވެދާ ދުވަސް (އެބަހީ: قيامةދުވަސް) ހަނދުމަކުރާށެވެ! (އެދުވަހުން) އެއުރެންނަށް سجدةކުރުމަށް ގޮވައިލައްވާނެތެވެ. ފަހެ، އެއުރެންނަކަށް (އެކަމަކަށް) ކުޅަދާނަވެގެނެއްނުވާނެތެވެ.\n(43) (އެއުރެން ތިބޭހުށީ) އެއުރެންގެ ލޯތައް ތިރިވެ، އެއުރެންގެ މައްޗަށް ނިކަމެތިކަން ވެރިވެފައެވެ. ހަމަކަށަވަރުން، އެއުރެން ސަލާމަތުން ތިބިއިރު، سجدةކުރުމަށް ގޮވައިލައްވާ ކަމުގައިވިއެވެ.\n(44) ފަހެ، މި قرآن ދޮގުކުރާމީހުން، ކަލޭގެފާނު ތިމަންރަސްކަލާނގެއަށް ދޫކޮށްލައްވާށެވެ! އެއުރެންނަށް ނޭނގޭނޭގޮތުން (عذابގެ ތެރެޔަށް) ތިމަންރަސްކަލާނގެ، އެއުރެން ނިކަންހުރެ ގެންދަވާހުށީމެވެ.\n(45) އަދި އެއުރެންނަށް ތިމަންރަސްކަލާނގެ ލަސްކުރައްވަމެވެ. ހަމަކަށަވަރުން، ތިމަންރަސްކަލާނގެ ރޭއްވެވުން ގަދަފަދަވެގެންވެއެވެ.\n(46) އަދި ކިއެއްތަ! އެއުރެންގެ ކިބައިން އުޖޫރައަކަށް ކަލޭގެފާނު އެދިވަޑައިގަންނަވަނީތޯއެވެ؟ ފަހެ، އެއުރެން އެ އުޖޫރަ ދޭންޖެހުމުގެ ސަބަބުން އެއުރެންނަށް ބުރަކަމެއް ލިބެނީތޯއެވެ؟\n(47) ނުވަތަ އެއުރެން (އެއިން) ލިޔުމަށް އެއުރެންގެ ގާތުގައި غيبގެ\n(48) ފަހެ، ކަލޭގެފާނުގެ ވެރިރަސްކަލާނގެ حكمފުޅަށް ކަލޭގެފާނު ކެތްކުރައްވާށެވެ! އަދި ބޮޑުމަހުގެ އެކުވެރިޔާ (އެބަހީ: يونسގެފާނު) ފަދައިން ކަލޭގެފާނު ވެވަޑައިނުގަންނަވާށެވެ! އެކަލޭގެފާނު، ބޮޑުވެގެންވާ ހިތާމައިގައިވާ حال، دعاءކުރެއްވި ހިނދުގައެވެ.\n(49) އެކަލޭގެފާނުގެ ވެރިރަސްކަލާނގެ حضرةން ފޮނުއްވި نعمةއެއް، އެކަލޭގެފާނާ ހަމަޔަށް واصل ނުވިނަމަ، އެކަލޭގެފާނަށް މަލާމާތްލިބިގެންވާ حال (މަހުގެ ބަނޑުން، ކަނޑުގެ) އައްސޭރިޔަށް އެކަލޭގެފާނު އެއްލައިލެއްވީހެވެ.\n(50) ދެން އެކަލޭގެފާނުގެ ވެރިރަސްކަލާނގެ، އެކަލޭގެފާނު خيارކުރެއްވިއެވެ. އަދި صالحއަޅުންގެ ތެރެއިން އެކަލޭގެފާނު ލެއްވިއެވެ.\n(51) كافرވި މީހުން قرآنގެ އަޑު އެހިހިނދު، އެއުރެންގެ ބެލުންތަކުން ކަލޭގެފާނު ކައްސުވާލައި، ވައްޓައިލުމާ ގާތްކުރެތެވެ. އަދި އެއުރެން ބުނެތެވެ. ހަމަކަށަވަރުން، އެކަލޭގެފާނީ މޮޔައެކެވެ.\n(52) عالمތަކަށް ހަނދާންކޮށްދިނުމެއްކަމުގައި މެނުވީ އެ قرآن ނުވެއެވެ.


Noosverin Gothah Bias Nuvaane Kamashaai,Huhnavaany MDP Gai Kamah Shareef Vidhaalhu Vehjje - Vaguthu\nނޫސްވެރިން ގޮތަށް "ބަޔަސް" ނުވާނެ ކަމަށާއި ހުންނަވާނީ އެމްޑީޕީގައި ކަމަށް ޝަރީފް ވިދާޅުވެއްޖެ\nނޫސްވެރިން ގޮތަށް "ބައިސް" ނުވާނެ ކަމަށާއި ނޫސްވެރިން ގޮތަށް "ބައިސް" ނުވާނެ ކަމަށާއި ހުންނަވާނީ އެމްޑީޕީގައި ކަމަށް ޝަރީފް ވިދާޅުވެއްޖެއެވެ.\nއުތުރު ކޮރެއާގެ ތެޔޮ ޓޭންކަރަކާއި ރާއްޖޭގެ ތެޔޮ ޓޭންކަރަކުން ކަނޑުމަތީގައި މަނާ މުއާމަލާތްތަކެއް ކުރަނިކޮށް ފެނިއްޖެ ކަމަށް ޖަޕާންގެ ފޮރިން މިނިސްޓްރީން ބުނެފައިވާ މައްސަލައިގައި ދިވެހި ސަރުކާރުން ދައްކަމުންދާ ވާހަކަތަކަށް ތާއީދުކޮށް ކުރެއްވި ޓުވީޓްގެ ޚަބަރު "ވަގުތު އޮންލައިން" އިން ގެނެސްޓިނުމާ ގުޅިގެން އެޔަށް ދެއްވި ރައްދެއްގައި ޝަރީފް ބުނެފައިވަނީ އެއްވެސް ކަމެއްގައި ހައްދު ފަހަނަ އެޅުމުގެ ނިޔަތުގައި ކޮންމެ ކަމަކާ ދެކޮޅު ނަހައްދަވާން ކަމަށާއި އޭނާއަކީ ނޫސްވެރިން ތިބޭގޮތަށް "ބަޔަސް" ވެގެން ގޮސް ވެދާ މީހެއް ނޫންކަމަށެވެ. އަދި އިތުރަށް މިޓުވީޓްގައި ބުނެފައިވަނީ ސިޔާސީ ފައިދާއަށް ޤައުމު ސުންނާފަތި ކުރަންވެސް ބޭނުންވެ ވަޑައިނުގަންނަވާ ކަމަށެވެ.\nEvves kameh ga haahdhu fahanalhaa gos dhekolhu hedhumuge niyathuga komme kamakaa alhugadu dhekolheh nahadhan.Noos verin thibey gothakah bias vegen gos husve dhaa meeheh noon.Siyaasee faidhaa ahtakaa gaumu sunnaafathi kuran beyneh ves noon.\n— Ibrahim Shareef (@AdduShareef) March 1, 2018\nމީގެ އިތުރުން މިއަދު ޝަރީފް ކުރެއްވި އިތުރު ޓުވާޓެއްގައި ވިދާޅުވީ އޭނާ ހުންނެވި ޕާޓީ ދޫކުރައްވައި ޕީޕީއެމަށް ވަޑައި ނުގަންނަވާނެ ކަމަށާއި އޭނާއަކީ އެއްވެސް އުޖޫރައެއް ހޯއްދަވައިގެން ޕާޓީ ބަދަލު ކުރަން ގަސްދު ކުރައްވާ ބޭފުޅެއް ނޫން ކަމަށެވެ. އަދި ވިދާޅުވީ ކަމެއްގައި މީހަކު ހިޔާލެއް ފާޅު ކުރުމަކީ ސަރުކާރަށް ތާއީދު ކުރުން ނޫން ކަމަށެވެ. އަދި އޭނާ އަކީ އިދިކޮޅު އެމްޑީޕީގެ މެންބަރެއްގެ ގޮތުގައި ސާބިތުވެ ހުންނަވާނެ ކަމަށެވެ.\nAlhugadu huri party dhookoh PPM ah nudhaanan. Alhugadakee evves ujooraeh hoadhaigen party badhalu kuran gasdhu kuraa meeheh noon.Kamegga khiyaaleh faalhu kurumakee sarukaarah thaaidhu kurumeh noon. Alhugadakee opposition MDP ge memebereh gothuga saabithuve huri meeheh https://t.co/lVSeGP9BCe\nމަރަދޫ ދާއިރާގެ މެންބަރު އިބްރާހީމް ޝަރީފް އެމްޑީޕީގެ އިސް މަގާމުތަކެއް ފުރުއްވުމަށް ފަހު ވަކި ހިސާބަކުން ޑީއާރްޕީ އާއި ގުޅިވަޑައިގެންނެވިއެވެ. އަދި ޑީއާރްޕީ ދެފަޅިވެ އުފެދުނު ހަމަނުޖެހުންތަކާއި އެކު ޝަރީފް ވަނީ އަލުން އެމްޑީޕީ އާއި ގުޅިވަޑައިގެންފައެވެ.\nމާޗް 1, 2018 13:10\nމާޗް 1, 2018 13:21\nގަދަ އިނގޭ ކަލޭ! ބޮނޑިބަތް ކައިފިތަ؟ ދެން ސަލާމަތެއް ނުވާނެ!\nމާޗް 1, 2018 14:21\nޔަގީން ޔާމީން ގެނެސްދެއްވާ ތަރައްގީ ހެޔޮހިތުން ގަބޫލް ކުރީ ނުކުރިޔަސްހެޔޯ މީހަގީގަތަކީ ވިސްނަބަލަ ކުޑަ ދުވަސް ކޮޅެއްގެ ތެރޭގަ ކުރާހާ މަސައްކަތް ކުރޭގެ ސަރުކާރ ތަކާ އަޅާކީމަ މޮޔަވަނީ ސަރީފޫ ދުނިޔެ ދޫކުރުމުގެކުރިން ޔާމީނާއި ބައިވެރިވެގެން މިކަމުގަ އެއްބާރުލުން ދީ\nމާޗް 2, 2018 14:52\nހެހެހެހެހެހެހެހ ޕާޓި ބަދަލު ކުރީމަ ގޮނޑި ގެއްލޭއެ ނޫންތަ !


Rocketge baithah Raajje kandah vanee vehtifai: China – Iru\nސަރުކާރުގެ ގެދޮރުވެރިޔާ ލޯނު މިރޭ އިފްތިތާހުކުރަނީ\nޗައިނާގެ އެންމެ ބޮޑު ޖައްވީ ރޮކެޓްގެ ބައިތައް ރާއްޖޭގެ ހުޅަނގުން، ކަނޑަށް ވެއްޓިފައިވާ ކަމަށް އެގައުމުން ބުނެފިއެވެ.\n“ސީއެންއެން” އިން ރިޕޯޓުކޮށްފައިވާ ގޮތުގައި ރޮކެޓު ވެއްޓިފައިވަނީ މިއަދު ހެނދުނު ރާއްޖެ ގަޑިން 7:24 އެހާކަށް ހާއިރެވެ. ޗައިނާއިން ބުނެފައިވާގޮތުން މިރޮކެޓްގެ ބައިތައް ދުނިޔޭގެ ސަތަހައަށް ވަދެފައިވަނީ ދ އަތޮޅު ކައިރިއަށެވެ. Rocketge baithah Raajje kandah vanee vehtifai: China\nލޯންގް މާޗް-5ބީ ވެހިކަލްގެ ބޮޑު ބައެއް ދުނިޔެ އަށް މިހާރު ވެއްޓިފައިވާކަށް އެކި އިދާރާތަކުން ރިޕޯޓްކުރަމުންދާއިރު އޭގެ ބަރުގަނުގައި 19 ޓަނު ހުންނާނެ ކަމަށް ބެލެވެ އެވެ. ޗައިނާ އިން ޖައްވަށް ފޮނުވާލި ރޮކެޓުގެ ބޮޑު ބައެއް ކޮންޓްރޯލުން ނައްޓައިގެން ދިޔައީ މިދިޔަ ހަފްތާފައެވެ.\nމިކަމާ ގުޅިގެން ދިވެހި އަސްކަރިއްޔާ އިން އަދި އެއްވެސް އެއްޗެއް ހާމަކޮށްފައެއް ނުވެއެވެ.


އެޑްމިން – Page 142 – Liyuntheringe Gulhun\nVisitors online  200:users  0guests  174bots  26The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nއޭރުގެ ފަތްފުށްތަކުން…. (64)\n4 މާޗް 20141 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 2442\nއޭރުގެ ފަތްފުށްތަކުން…. (64) دارالإقامۃ على شميم މ. އިރަމާގޭ އަލްފާޟިލް ޢަލީ ޝަމީމު (ރަޙިމަހުﷲ) ނުވަތަ އައްޑޫ ޢަލިފުޅަކީ، ދިވެހި އަދަބީ ދާއިރާގައި ފާހަގަ ކޮށްލެވޭ ޚިދުމަތްތެރިއެކެވެ. ލިޔުންތެރިއެކެވެ. ޅެންވެރިއެކެވެ. އަދި ވާހަކަދެއްކުންތެރިއެއްވެސް މެއެވެ. ޢަލީ ޝަމީމަކީ، ސަރުކާރުގެ މުހިންމު ދާއިރާތަކެއްގައި ޚިދުމަތްކުރައްވާފައިވާ ބޭފުޅެއް ވެސް މެއެވެ. އަދި އަމިއްލަފުޅު ގޮތުން “އިރަމާ ޕްރެސް”ގެ ނަމުގައި ޗާޕްޚާނާއެއް އުފައްދަވައިގެން ގިނަ ޢަދަދެއްގެ ޢިލްމީ، އަދަބީ ފޮތްތަކެއް ނެރުއްވައިދެއްވައިފައިވެއެވެ. ހަމަ މިތާ ގެއްލިއްޖެކަން އެނގުނީމަހޭ ތި އޮތީ ބަލަން؟\n4 މާޗް 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6475\nޢަބްދުލްޢަޒީޒު ޖަމާލު އަބޫބަކުރުދުނިޔެ ވެސް ލަދުގަންނަނީ ހެޔޮ ބަސް ބުނާތީ އަޑުއަހަން ކުނިގަނޑެއް ކަމުގައި ތިމާ ވާތީ، ކަމެއް ރަނގަޅަށް ކުރަން ދިރިއުޅޭ މީހުން މިތާ ޣާފިލުވެގެން މޮޔަވެސް ވުމުން ހިރިނުލައި ހަމަ އޮންނަނީހޭ ވާގޮތެއް ތިޔަހެން ބަލަން؟\nހަލާކުވެފައިވާ ހިތެއްގައި އެހެން ލޯތްބެއް (17)\n4 މާޗް 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3268\nޢަލީ ޝަރީފް، ހ. ފިލިގަސްދޮށުގެ(27 ފެބްރުއަރީ 2014 (ބުރާސްފަތި) ދުވަހު ޝާއިޢުކުރި ބަޔާ ގުޅޭ)\nއެއްހަފުތާ ފަހެވެ. ހިޔު ވޭނަރ އޭނާގެ މޭޒު ކައިރީގައި އިށީނދެއްޖެއެވެ. ފޮތުގެ އިތުރު ޞަފުޙާއެއް ފުރައިލެވޭތޯ މަސައްކަތްކުރަން ފަށައިފިއެވެ. ނަމަވެސް ވަރަށް ކުޑަ އިރުކޮޅެއްގެ ތެރޭގައި ފޫހިވެގެން ހުއްޓައިލައިފިއެވެ. ސަބަބަކީ އަތުން ލިޔަމުން ކުރިއަށް ގެންދިޔުމުގެ އުނދަގޫކަން ބޮޑީއެވެ. މީގެ ކުރީގައި ބްރައިނީ ލިޔެދޭއިރު އެއް ދުވަހެއްގެ ތެރޭގައި ކުރެވޭ މަސައްކަތް މިހާރު ހަތް ދުވަހުން ވެސް އޭނާ އަކަށް ނުވެއެވެ. ބްރައިނީ ނެތުމުގެ އުނިކަން އިންތިހާ ދަރަޖައަށް ލިބެން ފަށައިފިއެވެ. އެއްވެސް ދައުރެއްގައި އޭނާގެ އެކުވެރިއަކު ނެތިގެން އެފަދަ ބޮޑު ހިތާމައެއް އުފުލާކަށް އޭނާއަކަށް ނުޖެހެއެވެ. ބްރައިނީ ދިޔަފަހުން ގޭތެރޭއަށް ލިބިފައިވާ ފަޅުކަމުގެ ވާހަކަ ޚުދް މިސިޒް ބެރީ ވެސް ދައްކައެވެ. ރޯޑުވާ 2\n3 މާޗް 20149 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 6782\nލިޔުންތެރިންގެ ގުޅުމުގެ މި ވެބްސައިޓަށް މި ދިމާވީ އަނެއްކާ ކޮންފަދަ ފެށުމަކާއިބާއެވެ؟ އިސްޓޭޖު ތަމްސީލެއް މާ ރީތިވެ މަގުބޫލުވެގެން، ބަލަން ބޭނުންވާ މީހުން މާ ގިނަވުމުން، ކުރިން ކަނޑައެޅިފައިވާ މުއްދަތު އިތުރު ކުރެއެވެ. ބައެއް ފަހަރު ފިލްމު ބަދަލު ކުރާ ދުވަސް އައުމުންވެސް ބައެއް ސިނަމާގައި އިތުރު ހަފުތާއެއް ދެއެވެ. އެއީ ‘ބެލުން ތެރިންގެ އެދުމުގެ މަތިންނެވެ’!\n3 މާޗް 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4155\nފާޠިމަތު ނަހުލާ(24 ފެބްރުއަރީ 2014 (ހޯމަ) ދުވަހު ޝާއިޢުކުރި ބަޔާ ގުޅޭ)\nއަދިވެސް ޝަހުދު އިނީ ޙައިރާންވެފައެވެ. އިންތިހާއަށެވެ. އޭނާއަށް ޤަބޫލުކުރަން ދަތިވެފައިވީ ނަމަވެސް، އޭނާއަށް ފެންނަމުން އެދަނީ ޙަޤީޤަތެއްކަން އެނގުނެވެ. އެހެން ނަމަވެސް، އޭނާގެ ހިތުގައިވަނީ ސުވާލު އުފެދިފައެވެ. ދެންމެގައި ފެނުނު ނިކަމެތި އިންސާނަކާ ދޭތެރޭގައި ހަމްދަރުދީވެ، އެހާބޮޑު އެހީއެއްވާން އޭނާ އެކަނޑައެޅީ ކީއްވެހެއްޔެވެ؟ އެއީ އޭނާގެ ރަނގަޅުކަމާއި މާތްކަންބާއެވެ! އެކަމަކު އޭނާގެ މޫނުމަތިން އެހާ މާތް ފާޑެއް ނުޖަހައެވެ. އެހެން ހިތަށް އަރުވާކަށްވެސް ނުވާނެއެވެ. އެކަމަކު އެއީ ޝަހުދުގެ ހިތަށް އަރަމުންދިޔަ އެއްޗެކެވެ.\n3 މާޗް 20145 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6827\nހާސަރެއް މިފަހަރު ލިޔަން ފަށަނީ މިކަން އޮތް ގޮތް ބަލަން ވާސައެއްގައި ދިރިއުޅޭ ހިޔަލައިގެ ސިފަ ރީއްޗަށް ބަލަން\nޖަންބު ގަސްދޮށުގައި ހުރީމޭ މާ ފޮޅޭ ތަންތަން ބަލަން ޖަންބުގައި ދޫ ވެސް ލަމުން ބެލުނީ އެތާ އޮތް ‘އަންބަލަން’\nرئيس الجمہوريۃގެ ޕްރެޒިޑެޝަލް އެޑްރެސް\n2 މާޗް 20143 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 2600\nرعيۃންގެ مجلسހުޅުވުމުގެ رسميّاتގައި ޕްރެޒިޑެންޝަލް އެޑްރެސް ވިދާޅުވީ، އެކަމަށްޓަކައި رئيس عيّنކުރެއްވި، ރާއްޖޭގެ ޕްރައިމް މިނިސްޓަރ އޮނަރަބްލް ألفاضل أحمد زكى އެވެ.\nޝާއިޢުކުރި ފަރާތުގެ ނޯޓެއް:މިއީ، މީގެ 40 އަހަރު ކުރިން އާދެ! 20 ފެބުރުވަރީ 1974 ގައި رعيۃންގެمجلس ހުޅުވުމުގެ ޖަލްސާއަށް އޭރުގެ رئيس الجمہوريۃ سموّالأمير إبراھيم ناصر ރަންނަބަޑޭރިކިލެގެފާނު ނ.ޣ.ޢ.ވ. ފޮނުއްވި ޕްރެޒިޑެންޝަލް އެޑްރެހެވެ. މި ލިޔުން އަޅުގަނޑުމެން މި ޝާއިޢުކުރަނީ، 2014 ވަނަ އަހަރަށް، ރައްޔިތުންގެ މަޖިލިސް ހުޅުއްވައިދެއްވާ މުނާސަބަތާ ގުޅުވައިގެންނެވެ. ހަނދާނާއި ތާރީޚަށްޓަކައެވެ. ކަޅުއޮށުގެ ތަޖުރިބާ!\n2 މާޗް 20141 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 3002\nޙުސައިން ޝާކިރުއޮއްސެމުންދާ އިރާދިމާއަށް އެނބުރި ދޮންވެލީ ތުނޑިއެއްގައި އުމުރުގެ ހަތްދިހައިގެ އަހަރުތައް ގުނަމުންދާ އުމުރުން ދުވަސްވީ މީހަކު ތުނޑީގެވެލިގަނޑަށް ފޫ ހަރައިލައި ދެކަކުލުން ލަނބާލައި ފައިކޮޅަށް ޖަހައިގެން ދެއަތުން ދެކަކޫ ވަށާލައި އެއްއަތުން އަނެއް އަތުގެ ކުޑަހުޅުގައި ހިފަހައްޓައިލައިގެން މޫދުގެ ސާފު ލޮނުގަނޑުގެ ތެރޭން ވެލިގަނޑު ހާވައި ކިލާބޮމުންދިޔަ ކަޅުއޮށަކާއި ދިމާއަށް ބަލަން އިނެވެ. އަދި އޭގެ ބަނޑު ދަށުގައި އިނދެގެން ކަޅުއޮށް ހާވައި، ކިލަނބު އަރުވަމުން ދާވެލިގަނޑުން އޭގެރިޒުޤު ލިބިގަންނަމުން ދިޔަ ކޮރަކަތްޔާ ދިމާއަށެވެ. ހުސްނުވާ ގަލަން\n2 މާޗް 20141 ޚިޔާލުއިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 2399\nލިފްޓުން ދިމާވި އޮފީހުގެގާތް ރަޙުމަތްތެރިއެކެވެ. ސަލާން ކޮށްލުމަށްފަހު، ދުނިޔަވީ އެކިއެކި ވާހަކަތައް ދައްކައިލުމަށް ލިފްޓްގައި މަޑުކޮށްލީމެވެ. އެވަގުތު އޭނާގެ ޖީބަށް ޖަހައިފައިވާ ތިން ގަލަން އަހަރެންގެ ލޮލުގައި އަޅައިގަތެވެ. ހައިރާންވެ ހުރެ އެއީ ކޮންހާ ގަލަންތަކެއްތޯ އަހައިލީމެވެ. ޖަވާބުގައި އެއީ އޮފީހުން ގެއަށް ގެންދެވިފައި ހުރި ގަލަންތަކެއް ކަމަށާއި، ގޭގައި ގަލަންތައް މާ ގިނަވުމުން އޮފީހަށް އަންނަމުން ބައެއް ގަލަންތައް ގެނައީ ކަމަށް ރަޙުމަތްތެރިޔާ ބުންޏެވެ. ދިޔަރެސް (8)\n1 މާޗް 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4676\nމޫސާ ޞާޢިދު(23 ފެބްރުއަރީ 2014 (އާދީއްތަ) ދުވަހު ޝާއިޢުކުރި ބަޔާ ގުޅޭ)“ދަރިފުޅާ…ތިތާ ތިހިރަ އެނދުގަނޑުވެސް ބަދަލުކޮށްލައްޗޭ. ތިކަހަލަ ބާ އެނދުގަނޑެއްގައި ނިންދަވާ ވަރަށްވުރެން އެއީ މަންމަގެ މާ ގާތް ކުއްޖެއް.” ޙަފީޒާ އެދުނެވެ.\n“އާނ…މަންމާ…އެނދު ބަދަލުކޮށްލާނަން. އެމީހުން އެކޮޅުން ފުރައިފިތަ؟” މުޢާޒު ދޮރުފޮތިތައް ނައްޓަމުން ބުންޏެވެ.\n“ދަރިފުޅު ބައްޕަ ބުނި…މިރޭ އަންނާނެޔޯ.” ޙަފީޒާ ބުންޏެވެ.


Nasheedhah verikan hoadhaidheyn ulheythee idhikolhu coalition othee baibaivefa - Dr.Shaheem Nasheedhah verikan hoadhaidheyn ulheythee idhikolhu coalition othee baibaivefa - Dr.Shaheem\nނަޝީދަށް ވެރިކަން ހޯދައިދޭން އުޅޭތީ އިދިކޮޅު ކޯލިޝަން އޮތީ ބައިބައިވެފައި- ޝަހީމް\nރައީސް ޔާމީންގެ ރަނިން މޭޓް ޑރ.ޝަހީމް ލ.އަތޮޅަށް ކުރައްވާ ދަތުރުފުޅުގެ ތެރެއިން\n13 އަހަރުގެ ޖަލު ޙުކުމެއް އިއްވާފައިވާ ކުރީގެ ރައީސް ނަޝީދު ވެރިކަމަށް ގެންނަން މަސައްކަތްކުރާތީ އިދިކޮޅު ކޯލިޝަން އޮތީ ބައިބައިވެފައިކަމަށް ރައީސް ޔާމީންގެ ރަނިންގމޭޓު ޑރ. މުޙައްމަދު ޝަހީމް އަލީ ސަޢީދު ވިދާޅުވެއްޖެއެވެ.\nލ. އަތޮޅަށް ކުރައްވަމުންގެންދަވާ ދަތުރުފުޅުގެ ތެރެއިން ކަލައިދޫ އަވަށުގެ ރައްޔިތުންނާ ބައްދަލުކުރައްވާ ވާހަކަފުޅުދައްކަވަމުން ޝަހީމް ވިދާޅުވީ އިދިކޮޅު ކޯލިޝަނުގައި ޚިޔާލު ތަފާތުވުން އުފެދި އެމީހުންގެ މެދުގައި މައްސަލަތައް ބޮޑުވެފައިވާކަމަށެވެ. އެގޮތުން އިންތިޚާބުގައި އިދިކޮޅު ކެނޑިޑޭޓެއްގެ ގޮތުގައި އިބްރާހިމް މުހައްމަދު ސާލިހު ވާދަކުރެއްވިނަމަވެސް އެމީހުންގެ އަސްލު ބޭނުމަކީ ކުރީގެ ރައީސް ނަޝީދަށް ވެރިކަމަށް ގެނައުންކަމަށް ޝަހީމް ވިދާޅުވިއެވެ.\n"އިދިކޮޅުގައި ތިބީ ހަމަ ހުސް ވެރިން. އެމީހުންގެ މެދުގައި ވަނީ ޚިޔާލު ތަފާތު ބައިބައިވެފައިި. އޭގެ ތެރެއިންވެސް ވެރިކަން ބޭނުންވެގެން އުޅޭ އަސްލު މީހާ ހުރީ ދުރުގައި. އިދިކޮޅު ފަރާތްތަކުން އެ ކުރާ ކަމަކީ ނަޝީދަށް ވެރިކަން ހޯދައިދިނުމަށް ކުރާ މަސައްކަތް." ޑރ.ޝަހީމް ވިދާޅުވިއެވެ.\nޑރ.ޝަހީމް ވިދާޅުވީ އިދިކޮޅު ފަރާތްތަކުގެ ތެރޭގައި އެއް ގޮތަކަށް ވާހަކަ ދައްކާ ބޭފުޅުން ނޫޅުއްވާކަމަށާއި މިކަން މިހެން ދިމާވެގެން އުޅެނީ އެބޭފުޅުންނަށް އެއްގަލަކަށް ނޭރިގެންކަމަށް ޝަހީމް ވިދާޅުވިއެވެ. މިގޮތުން އިންޑިއާއިން ރާއްޖެއަށް އެރުމަށް ނަޝީދު އިސްކޮށް ހުންނަވައިގެން މަޝްވަރާކޮށްފައިވާއިރު މިކަމުގައިވެސް އިދިކޮޅު ފަރާތްތަކުގެ މެދުގައި ހިޔާލު ތަފާތުވެފައިވާކަން ޝަހީމް ފާހަގަކުރެއްވިއެވެ.\nއިދިކޮޅު ފަރާތްތަކުގެ ހިޔާލު ތަފާތުވުން އުފެދި ބައިބައިވެފައިވާކަމަށް ޑރ. ޝަހީމް ވިދާޅުވިއިރު، އެމްޑީޕީގެ ކެނޑިޑޭޓް އިބްރާހިމް މުހައްމަދު ސާލިހުއާ ދެކޮޅަށް ކުރީގެ ރައީސް މުހައްމަދު ނަޝީދު އެންޓި ކެމްޕެއިންކުރަމުންދާކަމަށް އިދިކޮޅު ބައެއް ފަރާތްތަކުންވެސް ދަނީ ތުހުމަތުކުރަމުންނެވެ.


MIRa aai interpol NCB for Maldives aa eku ebbas vumeeggai soikoffi - Hali News\nމީރާ އާއި އިންޓަރޕޯލް ނެޝަނަލް ސެންޓްރަލް ބިއުރޯ ފޮރ މޯލްޑިވްސް އާ ދެމެދު އެމް.އޯ.ޔޫއެއްގައި ސޮއިކޮށްފިި\nމި އެމް.އޯ.ޔޫގެ ދަށުން ކުށްކުރާ ފަރާތްތަކުގެ ކުށުގެ ރިކޯޑުތައް ދެނެގަތުމުގެ އިތުރުން އެ ފަދަ ފަރާތްތަކުން ރާއްޖެއިން ބޭރުގައި ހަރަކާތްތެރިވާނަމަ އެ ކަމުގެ މައުލޫމާތުތައް ހޯދުމުގެ މަގު ފަހި ވެގެންދާނެ ކަމަށް މީރާއިން މައުލޫމާތުދިނެވެ. މީގެ އިތުރުން، ކްރިމިނަލް އޮގަނައިޒޭޝަންތަކުން ގެންގުޅޭ އެކިއެކި އުކުޅުތައް ދެނެގަތުމަށް އެހީއަކަށް ވެގެންދާނެކަމަށް މީރާއިން މައުލޫމާތު ދިނެވެ.\nމި އެމް.އޯ.ޔޫގައި ސޮއިކޮށްފައިވަނީ މިއަދު މޯލްޑިވްސް ޕޮލިސް ސަރވިސް ގައި ބޭއްވުނު ރަސްމިއްޔާތެއްގައެވެ. އެމް.އޯ.ޔޫގައި މީރާގެ ފަރާތުން ސޮއިކުރެއްވީ ކޮމިޝަނަރ ޖެނެރަލް އޮފް ޓެކްސޭޝަން ފަތުހުﷲ ޖަމީލްއެވެ. އަދި އެން.ސީ.ބީގެ ފަރާތުން އެމް.އޯ.ޔޫގައި ސޮއިކުރެއްވީ ކޮމިޝަނަރ އޮފް ޕޮލިސް މުޙައްމަދު ހަމީދުވެ.\n- ޚަބަރާއި ފޮޓޯ މީރާ\nއިތުރު ލިޔުންތައް މީރާ ޕޮލިސް ސާވިޝް


ވެންޓިލޭޓަރުގެ މައްސަލަ ބެލުމުގައި އޭސީސީން ފަރުވާ ކުޑަކުރި މައްސަލަ ބަލަނީ – Dhuvas Online\nވެންޓިލޭޓަރުގެ މައްސަލަ ބެލުމުގައި އޭސީސީން ފަރުވާ ކުޑަކުރި މައްސަލަ ބަލަނީ\nކޯވިޑް-19 އާއި ގުޅިގެން ރާއްޖެއަށް ގެނައި ވެންޓިލޭޓަރުތައް ގެނައުމުގައި ހެލްތް މިނިސްޓްރީން ކޮރަޕްޝަނަށް މަގުފަހިވާގޮތަށް އަމަލު ކޮށްފައިވޭތޯ ބަލަން އޭސީސީން ތަހުގީގު ކުރި ގޮތް ރައްޔިތުންގެ މަޖިލީހުން ބަލަން ނިންމައިފި އެވެ.\nއޭސީސީން އެ މައްސަލަ ތަހުގީގު ކުރުމަށް ފަހު ކުރިން ނިންމާފައިވަނީ އެމަޖެންސީ ހާލަތެއްގައި ވެންޓިލޭޓަރު ގެންނަން ހެލްތް މިނިސްޓްރީން އަމަލު ކޮށްފައިވަނީ ރަނގަޅަށް ކަމަށެވެ.\nމަޖިލީހުގެ މިއަދު ޖަލްސާގައި މަޖިލީހުގެ ރައީސް މުހައްމަދު ނަޝީދު ވިދާޅުވީ، އޭސީސީން ހެދި ދިރާސާ ރިޕޯޓާއި އެ ކޮމިޝަނުން މަޖިލީހުގެ ކޮމިޓީގައި ދެއްކި ވާހަކަތަކަށް ބަލާއިރު، ވެންޓިލޭޓަރުތަކުގެ މައްސަލައިގައި ކޮމިޝަނުން ބަލަންވާ މިންވަރަށް ބެލިފައި ނުވާކަން ހާމަވެފައިވާ ކަމަށެވެ. އަދި އެކަން އެ ކޮމިޝަނުން ބެލީ ތަފާތު ގޮތަކަށް ކަމަށް ދެކެވަޑައިގަންނަވާ ކަމަށް ވިދާޅުވި އެވެ.\nވެންޓިލޭޓަރުގެ މައްސަލަ ބޮޑުވެފައި މިވަނީ އޮޑިޓާ ޖެނެރަލް ނެރުއްވި އޮޑިޓް ރިޕޯޓުުގައި ދުބާއީގެ ކުންފުނިން ވެންޓިލޭޓަރު ގެނައުމުގައި ކޮރަޕްޝަނަށް މަގުފަހިވާގޮތަށް އަމަލުކޮށްފައިވާ ކަން ހާމަވުމުންނެވެ.\nއޮޑިޓް ރިޕޯޓަށް ފަހު އޭސީސީ އަށް ފާޑުކިޔުން އަމާޒުވާން ފެށުމުން އެ ކޮމިޝަނުން އިއްޔެ ބުނީ ވެންޓިލޭޓަރުުތަކުގެ މައްސަލައިގައި ކުރިން ނެރުނީ ޚުލާސާ ރިޕޯޓެއް ކަމަށާއި އެ މައްސަލަ އަދިވެސް އެ ކޮމިޝަނުން ދަނީ ބަލަމުން ކަމަށެވެ.


Raajjeyge license beyrugai beynun kureveyne goiy hadhanee\nރާއްޖޭގެ ލައިސަންސް އެހެން ގައުމުތަކުގައި ބޭނުންކުރެވޭ މުއާހަދާއަށް ރުހުން ދީފި\nސިނަމާލެ ބުރިޖުގައި ސައިކަލުތަކެއް. ރާއްޖޭގެ ލައިސަންސް އެހެން ގައުމުތަކުގައި ބޭނުންކުރެވޭ މުއާހަދާއަށް ވަނީ ރުހުން ދީފައި--\nރާއްޖޭގެ ޓްރާންސްޕޯޓް މިނިސްޓްރީން ދޫކުރާ އެއްގަމު އުޅަނދު ދުއްވުމުގެ ލައިސަންސް ބޭރުގެ އެހެން ގައުމުތަކުގައި ބޭނުންކުރެވޭ ގޮތް ހަދަން ބައިނަލްއަގުވާމީ ދެ މުއާހަދާއެއްގައި ބައިވެރިވާން މަޖިލީހުން ރުހުން ދީފި އެވެ.\n"ވިއެނާ ކޮންވެންޝަން އޮން ރޯޑް ޓްރެފިކް 1968" އާއި "ވިއެނާ ކޮންވެންޝަން އޮން ރޯޑް ސައިން އެންޑް ސިގްނަލްސް 1968" ގައި ރާއްޖެއިން ބައިވެރިވާން ރައްޔިތުންގެ މަޖިލީހުގެ ރުހުން ހޯދަން ރައީސް އިބްރާހިމް މުހައްމަދު ސޯލިހު ހުށަހެޅުއްވީ މިދިޔަ މާޗު 15 ގައެވެ.\nރައީސް ހުށަހެޅުއްވި ގޮތަށް އެ ދެ މުއާހަދާގައި ރާއްޖެއިން ބައިވެރިވާން މަޖިލީހުގެ ހާރިޖީ ގުޅުންތަކާ ބެހޭ ކޮމިޓީން އޮތީ ރުހުން ދީފަ އެވެ.\nއަދި އެކަމާ ގުޅޭގޮތުން މަޖިލީހުގެ ތަޅުމުގައި މިއަދު ނެގި ވޯޓުގައި ފެންނަ ކަމަށް 48 މެމްބަރަކު ވޯޓު ދެއްވި އެވެ. ނުފެންނަ ކަމަށް އެއްވެސް މެމްބަރަކު ވޯޓެއް ނުދެއްވަ އެވެ.\nވިއެނާ ކޮންވެންޝަންގެ އެ ދެ މުއާހަދާގައި ބައިވެރިވުމުން، އެ ދެ މުއާހަދާގައި ބައިވެރިވެފައިވާ ގައުމަކުން ދޫކުރާ އެއްގަމު އުޅަނދު ދުއްވުމުގެ ލައިސަންސް އެއް ގައުމު އަނެއް ގައުމުގައި ބޭނުންކުރެވޭނެ އެވެ. މި ދެ މުއާހަދާގައި ބައިވެރިވުމުން މެންބަރު ހުރިހާ ގައުމެއްގައި މަގުމަތީގައި ބޭނުންކުރާ ނިޝާންތައް ބައިނަލްއަގުވާމީ މިންގަނޑަށް ފައްތައި އެއް މިންގަނޑަކަށް ބަދަލުކުރަން ޖެހޭނެ އެވެ.\nރައްޔިތުންގެ މަޖިލިސް ޑްރައިވިން ލައިސަންސް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nދަތުރުފަތުރާ ގުޅޭ ދެ ބިލްގެ ސުންގަޑި ކަނޑައަޅައިފި\nއެއްގަމު ދަތުރުފަތުރުގެ ބިލު ކޮމިޓީއަށް\nލައިސަންސް އާކޮށްދިނުމުގެ ހިދުމަތް އާދިއްތަ ދުވަހު ފަށަނީ


Bodu Dhaitha Aai Eku Oiy Loabee Ge Gulhun Falhaa Erumun Nulafaakan Dhakkaalaifi - Vaguthu\nބޮޑުދައިތަ އާއި އޮތް ލޯބީގެ ގުޅުން ފަޅާއެރުމުން ނުލަފާކަން ދައްކާލައިފި\nބޮޑު ދައިތައާއި އެކު ފިރިހެން ކުއްޖަކު ބާއްވަމުންދިޔަ ސިއްރު ލޯބީގެ ގުޅުން ފަޅައިއެރުމުން، އެ ގުޅުން ކުރިއަށް ގެންދިއުމަށް ދެކޮޅު ހަދަމުންދިޔަ އޭނާގެ މަންމަ މަރާލައިފިއެވެ.\nނައިޖީރިއާގެ އަބިއާ ސްޓޭޓްގައި މި ހާދިސާ ހިނގިއިރު، އެ އާއިލާގެ މީހަކު ނައިޖީރިއާގެ މީޑިއާތަކަށް މައުލޫމާތުދެމުން ބުނެފައިވަނީ، މަރާލި އަންހެން މީހާއަކީ އެ ފިރިހެން ކުއްޖާގެ މަންމަ ކަމަށެވެ. އަދި އޭނާ މަރާލީ ބޮޑު ދައިތައާއި އެކު ބާއްވަމުން ދިޔަ ގުޅުމާއި މެދު މަންމަ ހިތްހަމަ ނުޖެހުމުން، އެ ގުޅުން ކުރިއަށް ގެންދިއުމަށްޓަކައި ކަމަށް އެފަރާތުން ވަނީބުނެފައެވެ.\nމި މައްސަލަ އާއި ގުޅިގެން އެ ފިރިހެން ކުއްޖާ ހައްޔަރުކޮށްފައިވާއިރު، އޭނާ މީގެ ކުރިން އޭނާގެ މަންމައަށް އަނިޔާވެސް ކޮށްފައިވާކަން ތަހުޤީޤަށް ވަނީ ހާމަވެފައެވެ. އަދި އޭނާ މަންމައަށް އަނިޔާކުރަމުން ދިޔައީ ބޮޑުދައިތަ އާއި އެކު ބާއްވަމުން ދިޔަ ގުޅުމަށް ނުރުހުންވެ ހުރުމުން ކަމާއި، މިގޮތަށް އަނިޔާކުރާ ކޮންމެ ފަހަރެއްގައި މަންމައަށް އިންޒާރުދީ އިހާނެތިކޮށް ކަންތައްކުރާކަން ވަނީ އެނގިފައެވެ.\nއިއްޔެ ހިނގި ހަމަނުޖެހުމެއްގެ ތެރެއިން މަންމަ މަރާލުމަށްފަހު އެ ފިރިހެންކުއްޖާ އޭނާ ލޯބިގެ ގޮތުން ގުޅިގެން އުޅޭ ބޮޑު ދައިތައާއި އެކު ފިލާފައިވާއިރު، މިއަދު އޮފިޝަލުން ވަނީ އެ ދެމީހުންވެސް އަތުލައިގެންފައެވެ. އޮފިޝަލުންނާއި ޙަވާލާދީ ނޫސްތަކުން ބުނީ، މި ދެމީހުން ސިއްރު ގުޅުމެއް ބާއްވަމުންދާތާ ގިނަ ދުވަސްތަކެއް ވެފައިވާކަމަށާއި، އެގުޅުން އޮންނަކަން އެންމެ ފުރަތަމަ ފަޅައިއެރީ ފިރިހެން ކުއްޖާގެ މަންމައަށް ކަމަށެވެ.\nއޭރުން ފެށިގެން އެ ފިރިހެން ކުއްޖާ ބޮޑު ދައިތަ އާއި އެކު އުޅެމުންދިޔައީ އޭނާގެ މަންމަވެސް ދިރިއުޅޭ ގޭގައި ކަމުގައިވާއިރު، އެކަން ސިއްރު ކުރުމަށް އޮތީ ޝަރުތުކޮށްފައެވެ. އިއްޔެގެ ހަމަނުޖެހުން ހިނގީ އެދެމީހުންގެ ގުޅުމުގެ ވާހަކަ އެހެން ބަޔަކަށް އެނގުމުން ކަމަށް ވެއެވެ.\nނައިޖީރިއާގެ އިދާރާތަކުން މި މައްސަލަ މިހާރު އިތުރަށް ތަހުޤީޤު ކުރަމުންދާއިރު، މި ދެމީހުން ދިގު މުއްދަތަކަށް ޖަލަށް ދާން ޖެހޭނެކަމަށް ވަނީ ބެލެވިފައެވެ.\nޖޫން 18, 2018 19:32\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ޖަނގިޔާޒް ދަ ބޭލެނިންގް ދޯ. ގެޓް ދަ ޕޮއިންޓް. ގުޑް ގުޑް..\nޖޫން 18, 2018 20:26\nޖޫން 18, 2018 22:41\n" ޢިޝްޤަކީ ބާރެއް ނުފޯރާ ބާރުގަދަ އަލިފާނެކޭ، ޖެއްސިއަސްވެސް ރޯނުވާ ރޯވެއްޖެނަމަ ނުމެނިވޭ " ދެންތިބޭ ދެދުނިޔޭގަވެސް ތިޔަ އަލިފާނުގަ އަނދަ އަނދާ. ބޮޑުދައިތަ އަންބަކަށް ގެންގުޅެފަ އެވަރުން ނުފުދިގެން ބަނޑުއަޅާ ވިހެއި މައިމީހާ މަރާފަ. އަޅެފަހެ ކީކޭ ދެން ބުނާނީ؟\nޖޫން 19, 2018 03:26\nކުކުޅު ހާލުގެ ދަރަޖަ ދޯ ޕިސް


SunOnline: Samsung in anekkaaves faiyjahaalevey phone thakeh, kureege model thakah vure agu heyo\nސެމްސަންގުން އަނެއްކާވެސް ފަތްޖަހާލެވޭ ފޯނުތަކެއް، ކުރީގެ މޮޑެލްތަކަށް ވުރެ އަގުހެޔޮ\nރުގިއްޔާ މުހައްމަދު މޫސާ 12 Aug 2021, 07:32\nސެމްސަންގުގެ ޒީ ފްލިޕް3(ވ) އަދި ޒީ ފޯލްޑް3-- ފޮޓޯ: ސެމްސަންގް\nސެމްސަންގުން އަނެއްކާވެސް ދެ ގޮތަކަށް ފަތްޖަހާލެވޭ، އާ ދެ ސްމާޓްފޯނު ދައްކާލައިފިއެވެ.\nސެމްސަންގުން އިއްޔެ އޮންލައިންކޮށް ބޭއްވި "އަންޕެކްޑް" ހަފްލާގައި އެ ކުންފުނިން ވަނީ ގެލެކްސީ ޒީ ފްލިޕް3އާއި ގެލެކްސީ ޒީ ފޯލްޑް 3ގެ ނަން ދީފައިވާ ދެ ފޯނެއް ދައްކާލާފައެވެ.\nމިމަހުގެ 27 އިން ފެށިގެން ވިއްކަން ފަށާ އެ ދެ ފޯނުގެ ތެރެއިން ޒީ ފްލިޕް 3ގެ އަގަކީ 999 ޑޮލަރެވެ. އެއީ ފަތްޖަހާލެވޭ ސްމާޓްފޯނެއްގެ އަގު 1،000 ޑޮލަރަށް ވުރެ ދަށް އަގަކަށް ވިއްކާ ފުރަތަމަ ފަހަރެވެ. އަދި ޒީ ފޯލްޑް 3ގެ އަގަކީ 1,799 ޑޮލަރެވެ.\nފަތްޖަހާލެވޭ ސްމާޓްފޯނުތައް 2019 ގައި ތައާރަފް ކުރަން ފެށި އިރު އެ ފޯނުތަކުގެ އަގު އުޅުނީ ގާތްގަނޑަކަށް 2،000 ޑޮލަރުގައެވެ.\nޒީ ފްލިޕް3އަކީ 1990 ގެ އަހަރުތަކުގައި މަޝްހޫރުވި ފްލިޕް ފޯނުތަކާ އެއްގޮތަށް ފަތްޖެހޭ ފޯނެކެވެ. އޭގައި 6.7 އިންޗީގެ ސްމާޓް ސްކްރީނެއް ހަރުކޮށްފައިވާ އިރު، ފަތްޖަހާލުމުން ބޭރަށް ފެންނަން ހުންނަ ފަރާތުގައި ނޮޓިފިކޭޝަންސް ފަދަ މައުލޫމާތު ދައްކައި ދިނުމަށް 1.9 އިންޗީގެ ޑިސްޕްލޭއެއް ހުރެއެވެ.\nސެމްސަންގް ޒީ ފްލިޕް3-- ފޮޓޯ: ސެމްސަންގް\nޒީ ފްލިޕް3އަކީ އޭގެ ކުރިން ނެރެފައިވާ ޒީ ފްލިޕްއަށް ވުރެ ކުޑަ އަދި ވަރުގަދަ ފޯނެކެވެ. އެގޮތުން އޭގައި ހިމަނާފައިވާ ބިއްލޫރި އާއި އެލުމިނިއަމް ކުރިއަށް ވުރެ ވަރުގަދަ ވާނެ ކަމަށް ސެމްސަންގުން ބުންޏެވެ.\nޒީ ފްލިޕް3އާ ހިލާފަށް ޒީ ފޯލްޑް3އަކީ ފޮތެއް ގޮތަށް ލައްޕާލެވޭ ފޯނެކެވެ.\nއެ ފޯނު ލައްޕާފައި އޮންނަ އިރު 6.2 އިންޗީގެ ސްކްރީނެއް ފެންނަން ހުރެ އެވެ. އަދި ފޯނު ހުޅުވާލުމުން 7.6 އިންޗީގެ ޑިސްޕްލޭއެއް ފެންނާނެއެވެ. އެ ފޯނުގެ ފުރަގަހުގައި ހުންނަ ތިން ކެމެރާގެ އިތުރުން ޑިސްޕްލޭގެ ދަށުގައި ފޮރުވާފައިވާ ސެލްފީ ކެމެރާއެއްވެސް ހިމަނާފައިވެއެވެ.\nސެމްސަންގުން ބުނި ގޮތުގައި ޒީ ފޯލްޑް 3ގެ ސްކްރީނުގައި ހަރުކޮށްފައިވާ 'ޕްރޮޓެކްޓިވް ފިލްމު' ޒީ ފޯލްޑް2އަށްވުރެ 80 ޕަސަންޓު މާ ވަރުގަދަ ވާނެއެވެ.\nއަދި އެ ފޯނުގެ ފްރޭމް ހަދާފައި ވަނީ ކުރީގެ މޮޑެލްތަކުގައި ބޭނުން ކުރި އެލުމިނިއަމަށް ވުރެ 10 ޕަސެންޓު ވަރުގަދަ އެލުމިނިއަމްއިން ކަމަށް އެ ކުންފުނިން ފާހަގަ ކުރިއެވެ.\nއެ ދެ ފޯނުގެ އިތުރުން ސެމްސަންގުން ވަނީ އާ ދެ ސްމާޓްވޮޗް ކަމަށްވާ ގެލެކްސީ ވޮޗް4އާއި ގެލެކްސީ ވޮޗް4ކްލެސިކްވެސް ދައްކާލާފައެވެ. އަދި ބޮޑު ތަރުހީބެއް ލިބޭ ގެލެކްސީ ބަޑްސްގެ އިތުރު ވާޝަންއެއްވެސް ނެރެފައެވެ.\nސެމްސަންގް ގެލެކްސީ ވޮޗް4(ވ) އަދި ސެމްސަންގް ގެލެކްސީ ވޮޗް4ކްލެސިކް -- ފޮޓޯ: ސެމްސަންގް\nގެލެކްސީ ވޮޗް 4ގައި ބޭނުން ކުރަނީ ސެމްސަންގާއި ގޫގުލްއިން ގުޅިގެން އުފައްދާފައިވާ "ވެޔާ އޯއެސް 3" ސޮފްޓްވެޔާއެވެ. އެހެންކަމުން އޭގެއިން ދެ ކުންފުނީގެ އެޕްތަކާއި ހިދުމަތްތައް ފެނިގެންދާނެއެވެ.\nމީގެ އިތުރުން އެ ގަޑިތަކުން ހާޓް ރޭޓާއި ހާޓްބީޓް ރިދަމް ރެކޯޑު ކުރެވޭނެއެވެ. އަދި އޭގައި ތަފާތު 100 ފިޓްނެސް ހަރަކާތްތައް ޓްރެކް ކުރެވޭނެ ގޮތް ހަދާފައިވެއެވެ.\nގެލެކްސީ ވޮޗް 4ގެ އަގު 249.99 އަށް އަރާ އިރު ގެލެކްސީ ވޮޗް4ކްލެސިކްގެ އަގު 349.99 ޑޮލަރަށް އަރައެވެ. އަދި ކުރީގެ ގެލެކްސީ ބަޑްސްއަށް ވުރެ މާ ލުއިކޮށް އަދި ކުޑަކޮށް ހަދާފައިވާ ގެލެކްސީ ބަޑްސް2ވިއްކަނީ 149 ޑޮލަރަށެވެ.\nސެމްސަންގް ވޮޗް 4، އެޕަލް ވޮޗާ އެއްހަމައަކަށް\nސެމްސަންގުން އާ ފަތްޖެހޭ ފޯނުތަކެއް ދައްކާލައިފި\nދިރާގާއި ސެމްސަން އިން 60 ގެލެކްސީ ޓެބްލެޓް ހަދިޔާކޮށްފި


MATATO aai MBAM aaeku Dhiraagunves haalugai jehifai thibi meehunh eheevanee | Mihaaru\nމަޓާޓޯ އާއި އެންބީއޭއެމް ގުޅިގެން ކާބޯތަކެތި ފޯރުކޮށްދެނީ: މި ޕްރޮގްރާމަށް ދިރާގުން އަންނަނީ އެހީތެރިކަން ފޯރުކޮށްދެމުން-- ފޮޓޯ: މަޓާޓޯ\nމަޓާޓޯ އާއި އެމްބީއޭއެމްއާ އެކު ދިރާގުން ވެސް ކާބޯތަކެތި ފޯރުކޮށްދެނީ\n21 މެއި 2020 - 17:002comments\nމާލެ ސަރަހައްދު ލޮކްޑައުން ކުރުމާ ގުޅިގެން ހާލުގައި ޖެހިފައިވާ މީހުންނަށް ކާބޯތަކެތި ފޯރުކޮށްދިނުމަށް މަޓާޓޯ އާއި އެމްބީއޭއެމްއާ ގުޅިގެން ކުރިއަށްގެންދާ "ފުޑް ސަޕޯޓު ޕްރޮގްރާމަށް" ދިރާގުން އެހީތެރިކަން ފޯރުކޮށްދީފި އެވެ.\nމިދިޔަ މަހުގެ ތެރޭގައި ފެށި މި ޕްރޮގްރާމުގައި މިހާތަނަށް ހާލުގައި ޖެހިފައިވާ ގިނަ އަދަދެއްގެ މީހުންނަށް ކާބޯތަކެތި ފޯރުކޮށްދީފައިވާއިރު އަންނަ އީދު ދުވަހާއި ޝައްވާލު މަހުގެ ފުރަތަމަ ހަ ދުވަހު ވެސް މި ޕްރޮގްރާމް ކުރިއަށްދާނެ އެވެ. އެގޮތުން މިހާތަނަށް 25،000އެއްހާ "މީލް ޕެކޭޖު" އެ ޕްރޮގްރާމުގެ ދަށުން ވަނީ ފޯރުކޮށްދީފަ އެވެ.\nދިރާގުން ބުނި ގޮތުގައި އެ ކުންފުނިން މި ޕްރޮގްރާމަށް އެހީތެރިކަން ފޯރުކޮށްދޭން ނިންމީ އެ މަސައްކަތަކީ މި ދަނޑިވަޅު އިންސާނިއްޔަތަށްޓަކައި ކުރެވޭ މުހިންމު މަސައްކަތަކަށް ވާތީ އެވެ. އަދި މި ޕްރޮގްރާމް ނިމެންދެން ދިރާގުން އެހީތެރިކަން ފޯރުކޮށްދޭނެ ކަމަށް އެ ކުންފުނިން ބުންޏެވެ.\nކޮވިޑް-19އާ ގުޅިގެން މާލެ ލޮކްޑައުން ކުރުމާއެކު ގިނަ އަދަދެއްގެ ދިވެހިންނާއި ބިދޭސީން ހާލުގައި ޖެހިފައިވާއިރު އެ މީހުން މިހަރު ދިރިއުޅެމުން އަންނަނީ ހުޅުމާލޭގައި ސަރުކާރުން ހަމަޖައްސާފައިވާ ވަގުތީ ހިޔާތަކުގަ އެވެ.\nދިރާގުން އަންނަނީ މި ދަނޑިވަޅު ރާއްޖޭގެ އެކި ކުންފުނިތަކާއި ޖަމިއްޔާތަކާ ގުޅިގެން ރައްޔިތުންނަށް އެހީތެރިކަން ފޯރުކޮށްދެމުންނެވެ. އެގޮތުން، ޕްރިންޓްލެބާއި ގުޅިގެން ސިއްހީ ހިދުމަތްތެރިންނަށް ބޭނުންވާ ސާމްޕްލިން ކިއޯސްކު ވެސް އެ ކުންފުނިން ވަނީ އެޗްޕީއޭ އަށް ހަދިޔާ ކޮށްފަ އެވެ.\nއިތުރު ލިޔުންތައް ދިރާގު މަޓާޓޯ ލޮކްޑައުން


މި ކުންފުނީގެ ބްެރާންޗަށް ބޭނުންވާ އެލް.ވީ ފީޑަރ ޕެނަލެއް ގަތުމާއި ގުޅޭ\nމި ކުންފުނީގެ ބްެރާންޗަށް ބޭނުންވާ އެލް.ވީ ފީޑަރ ޕެނަލެއް ގަތުމާއި ގުޅޭ:\nމި އިޢުލާނާއެކު ހިމަނާފައިވާ މަޢުލޫމާތު ކަރުދާހާއި އެއްގޮތަށް، އެލް.ވީ ފީޑަރޕެނަލެއްގެ އަގު ހުށަހެޅުއްވުމުގެ ފުރުޞަތު ރާއްޖެއާއި ރާއްޖެއިން ބޭރުގެ ފަރާތްތަކަށް ހުޅުވާލަމެވެ.\nބިޑް ސެކިއުރިޓީ ހުށަހަޅުއްވަންވާނީ އަންދާސީ ހިސާބު ހުށަހަޅުއްވާ ކުންފުނީގެ ނަމުގަައެވެ. ބިޑް ސެކިއުރިޓީ ބާޠިލްވާ މުއްދަތު، އަންދާސީ ހިސާބު ބާޠިލްވާ މުއްދަތަށްވުރެ 20 ދުވަސް އިތުރުވާންވާނެއެވެ. މި މަސައްކަތަށް ހުށަހަޅުއްވާ އަންދާސީ ހިސާބު ބާތިލްވާ މުއްދަތުގެ ގޮތުގައި މަދުވެގެން 60 ދުވަސް ދޭންވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން މަތީގައި ބަޔާންކުރެވިފައިވާ ތާވަލާއި އެއްގޮތައް މަޢުލޫމާތު ސާފުކުރެއްވުމަށާއި، އަންދާސީ ހިސާބު ހުށަހެޅުއްވުމަށް މި ކުންފުނީގެ ހެޑް އޮފީސް (ޕޯރޓް ކޮމްޕްލެކްސް ބިލްޑިންގ،7ވަނަ ފަންގިފިލާ)އަށް ވަޑައިގެންދެއްވުން އެދެމެވެ.\nމަޢުލޫމާތު ސާފުކުރަން ވަޑައިނުގަންނަވާ ފަރާތްތަކުގެ އަންދާސީ ހިސާބާއި ހަމަޖެހިފައިވާ ގަޑީގެ ފަހުން ހުށަހެޅޭ އަންދާސީ ހިސާބުތައް ބަލައިނުގަނެވޭނެ ވާހަކަ މައުލޫމާތަށްޓަކައި ދެންނެވީމެވެ. އަދި މި އިޢުލާނާ ގުޅިގެން ދޫކުރެވޭ މަޢުލޫމާތު ކަރުދާހުގައި ބަޔާންކޮށްފައިވާ ލިޔުންތައް ހުށަނާޅާ އަންދާސީ ހިސާބުތައް ބަލައި ނުގަނެވޭނެ ވާހަކަ ދަންނަވަމެވެ. އަދި ކޮންމެ ވަގުތެއްގައި ވެސް އަންދާސީ ހިސާބުތައް ބާޠިލް ކުރުމުގެ ފުރިހަމަ އިޚްތިޔާރު މި ކުންފުންޏަށް ލިބިގެންވެއެެވެ.\nޕަބްލިޝްކުރި ގަޑި: 2324\nސުންގަޑި: 22 އޮކްޓޫބަރު 2019 1000


SunOnline: Aammu maslahathu gelley gothah campaign harakaaiythah nuhingumah HRCM in ilthimaas koffi\nހިއުމަން ރައިޓްސް ކޮމިޝަންގެ ރައީސާ އައިމިނަތު އީނާސް (ކ) އަދި ކޮމިޝަން މެމްބަރު އާއިޝަތު އަފްރީން -- ފޮޓޯ/ ރައީސް އޮފީސް\nއާންމު މަސްލަޙަތު ގެއްލޭ ގޮތަށް ކެންޕެއިން ހަރަކާތްތައް ނުހިންގުމަށް އެޗްއާރުސީއެމް އިން އިލްތިމާސް ކޮށްފި\n1 ހަފްތާ 12 ގަޑި ކުރިން - 11 ޖުލައި 2018 2\nލިޔުނީރިފާޒް އަހްމަދު ރިޔާޒް\nއާންމު މަސްލަޙަތު ގެއްލޭ ގޮތަށް ކެންޕެއިން ހަރަކާތްތަށް ނުހިންގުމަށް ސިޔާސީ ޕާޓީތަކަށާއި އެންމެހާ ފަރާތްތަކަށް ހިއުމަން ރައިޓްސް ކޮމިޝަން އޮފް ދަ މޯލްޑިވްްސް (އެޗްއާރުސީއެމް) އިން އިލްތިމާސް ކޮށްފިއެވެ.\nއެޗްއާރުސީއެމް އިން މިއަދު ނެރުނު ނޫސް ބަޔާނެއްގައި ބުނެފައިވަނީ މުޖުތަމައު ގައި ރުޅިވެރިކަމާއި ފިތުނަ ފަސާދަ އުފެދޭ ގޮތަށް ކެމްޕެއިން ހަރަކާތް ނުހިންގުމަށް އިލްތިމާސް ކުރާކަމަށެވެ.\n"ރިޔާސީ އިންތިޚާބާ ގުޅިގެން ކެންޕެއިންކޮށް ތާއީދު ހޯދުމަށް ކުރާ މަސައްކަތްތަކަށް އެއްވެސް ފަރާތަކުން ހުރަސް ނޭޅުމަށާއި ތާއީދު ހޯދުމަށް ކުރާ މަސައްކަތްތަކަކީ އަމާން އޮމާން މަސައްކަތް ތަކަކަށް ހެދުމަށް ސިޔާސީ ޕާޓީ ތަކަށާއި އެންމެހާ ފަރާތްތަކަށް ގޮވާލަން،" އެޗްއާރުސީއެމްގެ ނޫސް ބަޔާނުގައި ވެއެވެ.\nކެންޑިޑޭޓުންނާއި ރަނިން މޭޓުންނަށް ފުރައްސާރަކޮށް އެ ބޭފުޅުންގެ އަބުރު ގެއްލޭ ގޮތަށް ކަންތައްނުކުރުމަށްވެސް އެ ކޮމިޝަނުން ވަނީ އިލްތިމާސްކޮށްފައެވެ.\nއެޗްއާރުސީއެމް އިން މިގޮތަށް އިލްތިމާސްކޮށްފައިވާއިރު، ރައީސް އަބްދުﷲ ޔާމީން އަބްދުލް ގައްޔޫމްގެ ރަނިން މޭޓު ޑރ. މުހައްމަދު ޝަހީމް އަލީ ސައީދުގެ އަބުރާބެހި ބައެއް މީހުން ފާޅުގައި އެމަނިކުފާނަށް ދަނީ ފުރައްސާރަ ކުރަމުންނެވެ.\nއަދި މީގެ އިތުރުން އެމްޑީޕީގެ ރިޔާސީ ކެންޑިޑޭޓު އިބްރާހީމް މުހައްމަދު ސޯލިހު (އިބޫ) ކެންޕެއިން ޓީމް ހުޅުމާޅޭގައި ދޮރުން ދޮރަށް ކެންޕެއިން ކުރަމުން ދަނިކޮށް ބަޔަކު ވަނީ ހަމަނުޖެހުން ހިންގައި އިބޫ އަށް ހަމަލާދޭން މަސައްކަތް ކޮށްފައެވެ. އެ މައްސަލަ މިހާރު ފުލުހުންދަނީ ތަހުގީގު ކުރަމުންނެވެ.\nއަދި ރައީސް ޔާމީންގެ ކެންޕެއިނަށް ބައެއް މިނިސްޓަރުން ދޮރުން ދޮރަށް ވަޑައިގަތުމުން ބައެއް ގެތަކުގެ މީހުން ވަނީ އަޑުގަދަކޮށް އާންމު މަސްހަލު ނަގާލަން މަސައްކަތް ކޮށްފައެވެ.\nއާންމު މަސްލަޙަތު ގެއްލޭ ގޮތަށް ކެންޕެއިން ހަރަކާތްތައް ނުހިންގުމަށް އެޗްއާރުސީއެމް އިން އިލްތިމާސް ކޮށްފި 1 ހަފްތާ 12 ގަޑި ކުރިން\nއައްޑޫގައި ދިރިއުޅޭ މުސްކުޅިންނާއި ނުކުޅެދުންތެރިކަން ހުންނަ މީހުންގެ ހާލަތު ދެނެގަތުމަށް ސާވޭއެއް ކުރަނީ4ހަފްތާ 18 ގަޑި ކުރިން\nކުޑަކުދިންގެ ހައްގުތަކާބެހޭ ގާނޫނު މުރާޖާކުރަން ޖެހޭ: އެޗްއާރުސީއެމް2މަސް 1 ހަފްތާ ކުރިން\nހައްގެއް ގެއްލިގެން މިދިޔަ އަހަރު 365 މައްސަލަ، ގިނައީ ގައިދީންނާ ގުޅޭ މައްސަލަތައް!4މަސް6ދުވަސް ކުރިން\nބައެއް މުޒާހަރާތަކުގައި ކުޑަކުދިން ވަނީ ބައިވެރިކޮށްފައި: އެޗްއާރްސީއެމް4މަސް7ދުވަސް ކުރިން


Mohamed Shafiu: ރޯދަމަހުގެ އިސްލާމުން! – ތިބާ އަކީ ވެސް އޭގެ މީހެއްތަ؟\nއަލްއަޚް މުޙައްމަދު ޝާފިޢު\nއަނެއްކާވެސް އައު ރޯދަ މަހަކަށް ހަނދު ބަލަނީއެވެ. މި ރޯދަމަސް ތިބާ ހޭދަކުރައްވަން ޤަޞްދު ކުރައްވަނީ ކިހިނެއްތޯއެވެ؟\nރޯދަމަހުގައި މުސްލިމުންގެ ކަންތައްތައް ހުންނަގޮތުން ފަސް ބަޔަކަށް އެމީހުން ބެހިދާނެއެވެ.\nފުރަތަމަ ބައިގެ މީހުންނީ ރޯދަމަހަށްޓަކައި ކެތްތެރިކަމެއްނެތި އިންތިޒާކުރާ، އެމަހަށް ތައްޔާރުވާ މީހުންނެވެ. ފަރުޟު އަޅުކަން ކުރުމުގައި އެމީހުން މުރާލިވެއެވެ. މުޞްތަޙައްބު ޙަރަކާތްތަކުގައި ގިނަވަޤުތު ހޭދަކުރެއެވެ. އެއީ މިދުނިޔެއަށް ކައުކުރެއްވި މާތް ރަސޫލާ މުޙައްމަދު ޞައްލަ ﷲ ޢަލައިހި ވަސައްލަމްގެ ފިޔަވަޅުފުޅުތައް މަތީން ހިނގަން މަސައްކަތްކުރާ ތަޤުވާވެރީންނެވެ.\nދެވަނަ ބައިގެ މީހުންނީ މި ރޯދަމަސް އައިސް އަދި ފައިބައިގެން ދިޔަކަމުގައި ވިޔަސް އެމީހުންގެ ހެޔޮ ޢަމަލުތައް އިތުރުކުރުމަށް ވަކިން އިތުރު މަސައްކަތް ނުކުރާ މީހުންނެވެ. މިބައިމީހުން އެ ނަގާލަނީ އަނބުރާ ލިބުމެއް ނެތް ހެޔޮކަމުގެ ދުވަސްތަކެކެވެ.\nތިންވަނަ ބައިގެ މީހުންނީ މިމަހު ނޫނީ ﷲ އެންގެވި ގޮތަށް އަޅުކަން ކުރުމުގައި ފަރުވާ ނުބަހައްޓާ މީހުންނެވެ. މިމީހުންނީ “ރޯދަމަހުގެ އިސްލާމުން” ނެވެ. ރޯދަމަސް އައުމުން މިމީހުން އަޅުކަމުގައި އުޅެއެވެ. ނަމާދުކުރުމަށް ފަރުވާ ބަހައްޓައެވެ. ރޯދަމަސް ނިމުމުން ނަމާދުކުރުން ނިމެއެވެ. މާތް ﷲ ރުއްސަވާފައި ވަނިކޮށް ނިޔާވުމަކީ އެމީހުންނަށް އޮތް އެންމެ ރަނގަޅު ގޮތެވެ.\nހަތަރުވަނަ ގުރޫޕްގެ މީހުންނީ ކެއިން ބުއިން ފިޔަވައި އެހެން އެއްވެސް ކަމަކުން އެއްކިބާވެގެން ނޫޅޭ މީހުންނެވެ. މިމީހުންނަށް ރޯދައިގެ ސަބަބުން ކަރު ހިއްކުމާއި ބަނޑުހައި ހޫނުކަން ނޫނީ ނުލިބެއެވެ.\nފަސްވަނަ ބައިގެ މީހުންނީ ރޯދަމަހުގެ ދުވާލުގެ ވަގުތުތައް ނިދުމުގެ ވަޤުތުތަކަކަށް ހަދައި އެމަހުގެ ރޭގަނޑުތައް މުނިފޫހި ފިލުވުމުގެ ޕާރޓީތަކަކަށް ހަދާ މީހުންނެވެ. ޒިކުރުކުރުމާއި ﷲ ހަނދުމަކޮށް މަޢުރިފާ ކޮށް ދެނެގަތުމުގެ ބަދަލުގައި މިމީހުން ކުޅިވަރާއި މުނިފޫހި ފިލުވުމުގެ ކަންތަކުގައި ޢުމުރުގެ ދުވަސްތައް އިސްރާފު ކުރެއެވެ. މިމީހުންނަށް ދުޅަ ހެޔޮކަމުގެ ނިޢުމަތް ދެއްވާފައި ވާއިރުވެސް، އަދި ހެޔޮކަންތައްތައް ކުރުމުގެ ފުރުޞަތު ލިބިފައިވާއިރުވެސް މި ހެޔޮ ނިޢުމަތް ހިތަށް ޣާފިލުކަންމަތީ ނާޝުކުރުވެރިކަމުގައި ދުވަސްތައް ހޭދަކުރެއެވެ.\nތިބާ ހިމެނެނީ މިފަސް ބައިގެ ތެރެއިން ކޮން ބަޔެއްގައި ތޯއެވެ؟ މިރޯދަމަހަކީ އެހެން މަސްތަކާއި ޚިލާފަށް، ތިމާގެ ނަފްޞު ޠާހިރުކޮށްލުމަށް، ހެޔޮކަމަށް ރުޖޫޢަވުމަށް، ޙަޔާތުގެ އައު ޞަފްޙާއެއް އެއްލުމަށް މަސައްކަތްކުރާ ވަޤުތަކަށް ހަދަމާތޯއެވެ. ޔަޤީނުން އެނގޭ ކަމަކީ މިރޯދަމަހެއް ތިބާއަށް ދެނެއް ނުލިބޭނެކަމެވެ. ޢުމުރުގެ ބާކީ އޮތް ދުވަސްތަކުން އެއްރޯދަމަސް އުނިވަނީއެވެ. ކަންދިމާވާގޮތުން ތިބާއާ ބައްދަލުވާ އެންމެ ފަހު ރޯދަމަހަކީ މިރޯދަމަސް ކަމުގައިވެސް ވެދާނެއެވެ. ތެދުވާށެވެ. ހެޔޮކަންތަކުގައި މަޝްޣޫލު ވާށެވެ.\nPosted by Mohamed Shafiu at 1:11 PM\nLabels: ރޯދަ, ރޯދަހިފުން, ރޯދައިގެ ސިއްޚީ ފައިދާ, ރޯދަމަހުގެ އިސްލާމުން, މުޙައްމަދު ޝާފިޢު ބިން ޢަބްދުލްޣަފޫރު


ސިޔާސީ ލީޑަރަކަށް ޖިންސީ ގޯނާގެ ތުހުމަތު ކުރި ފަހުން ޗައިނާގެ ޓެނިސް ކުޅުންތެެރިޔަކު “ގެއްލިއްޖެ” – Haftha\nFri, 21 January, 2022, 7:23 am\nޗައިނާގެ ޓެނިސް ކުޅުންތެރިޔަ ޕެންގް ޝުއާއީ --\nސިޔާސީ ލީޑަރަކަށް ޖިންސީ ގޯނާގެ ތުހުމަތު ކުރި ފަހުން ޗައިނާގެ ޓެނިސް ކުޅުންތެެރިޔަކު “ގެއްލިއްޖެ”\nޗައިނާގެ ކުރީގެ ޕޮލިޓިޝަނެއް ކަމަށްވާ ޒާންގ ގައޯލީގެ މައްޗަށް ޖިންސީގޯނާގެ ތުހުމަތު ކުރި ފަހުން، އެ ގައުމުގެ މަޝްހޫރު ތެނިސް ކުޅުންތެރިޔާ ޕެންގް ޝުއާއީ “ގެއްލިއްޖެ”އެވެ.\nޝުއާއީއަކީ އެ ގައުމުގެ އެންމެ މަގުބޫލު އެއް ޓެނިސް ކުޅުންތެރިއެކެވެ. މި މަހުގެ ދެވަނަ ދުވަހު ޝުއާއީ ވަނީ، ގައޯލީ އޭނާއަށް ޖިންސީ ގޯނާ ކުރިކަމަށް ބުނީ ޗައިނާގައި ޓްވިޓާ ގޮތަށް ބޭނުންކުރާ ޕްލެޓްފޯމް ވެއިބޯގައި އެވާހަކަ ދައްކައިފައެވެ. އެހެން ނަމަވެސް ގަޑިއިރެއްގެ ތެރޭގައި އެ ޕޯސްޓު ވަނި ޑިލީޓް ކޮށްލާފައެވެ.\nޗައިނާގައި ވައިސް ޕްރިމިއާކަންވެސް އަދާކޮށްފައިވާ ގައޯލީގެ މައްޗަށް ޖިންސީ ގޯނާގެ ތުހުމަތު ކުރުމަށް ފަހު، މިހާތަނަށްވެސް ޝުއާއީގެ ހަބަރެއް ވެފައެއް ނުވެއެވެ. އަދި އިންޓަނެޓުގައިވެސް އޭނާގެ ނަން ވަނި ސެންސާ ކޮށްފައެވެ.\nއެގޮތުން، ވެއިބޯގައި އޭނާގެ ނަން ސާޗް ކުރިޔަސް ނުފެންނަ ގޮތަށް ވަނީ ހަދާފައެވެ. އަދި ޝުއާއީގެ ރައްކާތެރިކަމަށް އެދި އެހެން މީހުން ވެއިބޯގައި ކޮށްފައިވާ ބައެއް ޕޯސްޓުތައްވެސް ވަނީ ގެއްލިފައެވެ. އެހެން ނަމަވެސް “ވެއާ އިސް ޕެންގް ޝުއާއީ؟”ގެ ނަމުގައި ސޯޝަލް މީޑިއާގައި ހާއްސަ ކެމްޕޭނެއް މިހާރު ވަނީ ފަށައިފައެވެ.\nއެކަމާ ގުޅިގެން ގިން ޓެނިސް ކުޅުންތެރިންނާއި މަޝްހޫރު ގިނަ ބަޔަކު ޝުއާއީގެ ރައްކާތެރިކަމަށް އެދެމުން ދާއިރު، އެ ގައުމުގެ ފޮރިން މިނިސްޓްރީގެ ތަރުޖަމާނު ވަނީ ޝުއާއީ ގެއްލިގެން އުޅޭކަން ނޭނގޭ ކަމަށް ވިދާޅުވެފައެވެ.\nފާހަގަ: ދުނިޔެ, ޗައިނާ


Hamalaagai Zahamvi Bodyguard In Ge Haalu Raees Nasheed Bahlavaifi - Vaguthu\nރައީސް ނަޝީދާއި އެމަނިކުފާނުގެ ބޮޑީގާޑުން--\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހަރާކޮށްލަން ދިން ހަމަލާގައި ޒަހަމްވި އެމަނިކުފާނުގެ ބޮޑީގާޑުންގެ ހާލު ބައްލަވާލައްވާފައިވާ ކަމަށް އެމަނިކުފާނުގެ އެއްބަނޑު އެއްބަފާ ކޮއްކޮ ނާޒިމް ސައްތާރު ވިދާޅުވެއްޖެއެވެ.\nރައީސް ނަޝީދުގެ ހަމަލާގައި ޒަހަމްވި ބޮޑީގާޑުންގެ ހާލު ނުބައްލަވާ ކަމަށް ބުނެ، އެމަނިފާނަށް ވަނީ ބައެއް މީހުންގެ ފާޑުކިޔުންތައް އަަމާޒުވެފައެވެ. އެ ފާޑު ކިޔުންތަކަށް ރައްދު ދެއްވަމުން އެމަނިކުފާނުގެ ގާނޫނީ ވަކީލް އަދި ކޮއްކޮ، ނާޒިމް ވިދާޅުވީ ހަމަލާގައި ޒަހަމްވި ދެ ބޮޑީގާޑުންގެ ހާލު ރައީސް ނަޝީދު ބައްލަވާފައިވާ ކަމަށެވެ.\nއަދި ނަޝީދުގެ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) ގައި ހިމެނިވަޑައިގަންނަވާ ބޭފުޅަކާ އިއްޔެ ދިމާވެފައިވާ ކަމަށާއި، އޭނާގެ ހާލު ބެއްލެވުމަށް ރައީސް ނަޝީދު ގުޅުއްވުމުން ވަރަށްް ހިތްހަމަ ޖެހިފައި ހުރި ކަމަށް ވިދާޅުވިއެވެ.\nHow do you know we haven’t ? RN has already spoken to spg Ilham and spg Rishwan and asked about their health. And I met rishwan yesterday and he was really pleased that RN called him\n— Nazim Sattar (@nazimsat) June 10, 2021\nނާޒިމް ވިދާޅުވި ގޮތުން އެމަނިކުފާނުގެ ސެކިއުރިޓީއާ ގުޅޭގޮތުން އެސްޕީޖީ ޓީމާއި އާއިލާއިން ވަނީ ބައްދަލުކުރައްވާފައެވެ. އެ ބައްދަލުވުމުގައި ނަޝީދުގެ ސެކިއުރިޓީ އަދި އެމަނިކުފާނުގެ އާއިލާ ދިރިއުޅުއްވާ ގ. ކެނެރީގޭގެ ސެކިއުރިޓީ ކަށަވަރުނުވާތީ އެކަމާ ގުޅޭގޮތުން މަޝްވަރާކުރެއްވި ކަމަށްވެއެވެ.\nމި ބައްދަލުވުމުގައި އެސްޕީޖީގެ އާ ކޮމާންޑަރަކަށް މިދިޔަ މަހުގެ ފަހުކޮޅު ހަމަޖެއްސެވި ލެފްޓިނެންޓް ކާނަލް އަބްދުލް މުއިޒް މުސްތަފާވެސް ބައިވެރިވަޑައިގެންފައިވެއެވެ.\nމިދިޔަ މަހުގެ ހަ ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ސެކުއިރިޓީ ފޫއަޅުވާލި ގޮތުގެ މައްޗަށް މަޖިލީހުގައި ހިންގާ އިންކުއަރީއަށް އެމަނިކުފާނުގެ ބޮޑީގާޑުން މިއަދު ވަނީ ހާޒިރުކޮށްފައެވެ.\nރައީސް ނަޝީދުގެ ބައެއް ބޮޑީގާޑުން ހިމެނޭ ގޮތަށް ޕްރޮޓެކްޝަން ޓީމްގެ އޮފިސަރުން މިއަދު ކޮމިޓީއަށް ހާޒިރުކުރިއިރު އެމަނިކުފާނަށް ދިން ބޮމުގެ ހަމަލާގައި ކައިރީގައި ތިއްބެވި ބައެއް ހަށިފާރަވެރިންނަށް ވެސް އަނިޔާ ލިބުނެެވެ. އެ ހަށިފާރަވެރިންގެ ހާލު މިހާރު ރަނގަޅެވެ.\nމި ހަމަލާ ދިނީ އެމަނިކުފާނުގެ ގެކޮޅު ކަމަށްވާ ގ. ކެނެރީގެއިން ނުކުމެވަޑައިގެން މަޖީދީ މަގުގައި އޮތް އެމަނިކުފާނުގެ ކާރުކޮޅަށް އަރާވަޑައިގަތުމަށް ހިންގަވާފައި ވަޑައިގަންނަވަނިކޮށް އެސަރަހައްދުގައި ޕާކުކޮށްފައި ހުރި ސައިކަލެއްގެ މަޑި ދަށުން ބޮމެއް ގޮއްވާލައިގެންނެވެ. އެ މައްސަލައާ ގުޅިގެން ފަސް މީހަކު ހައްޔަރުކުރިއެވެ.\nޖޫން 10, 2021 17:31\nއެހުރިހާ ރޭޒާ ފުށް ތައް ބަނޑަށާ ގޮހޮރަށާއި ގޮއްސަ ހުރި އިރު މަގުމައްޗަށް އެންމެ ލޭތިއްކެއްވެސް ވެއްޓީފަނެތީ އެމަނިކުފާނުގެ ލޭ ހިކި ކުރަތްޕަކާ އެއްވަރުވިމަތޯ؟\nޖޫން 10, 2021 17:50\nދެން ތި ނިމުނީތާ. ހަމަލާގެ ސަބަބުން ގެއްލުން ލިބުން މީހުންނަށް އަޅާލާ ކަމެއް ކޮށް ދޭނޭ މީހެއް ނެތް. ނަޝީދުގެ ހަތަރެސް ފައިގާ ދޫ ލާ މީހުންނަށް ހުރިހާ ފައިދާ އެއް. އޭނަ ގާތު އުޅޭ ހުރިހާ ބޮޑީ ގާޑުން ތިބޭނީ ރިޝްވަތު ނާގެން ޝައްކެއްވެސް ނެތް. ނަޝީދު އެމީހުން ކާރީ ބުނާށޭ ބުނާ އެއްޗެއް އެމީހުންގެ އަނގައިން ނުކުނާނީ.\nޖޫން 11, 2021 06:21\nދެން ކޮންގޮތަކުން މިގައުމުން އިންސާފު ލިބޭނީ